ދޫދެވެން ނެތުމުން! – Maldivian Democratic Party\n19 އޭޕްރީލް 2012\nޅައުމުރުގެ ކުޑަ ކުދިން ކޮށްއުޅޭ ކަންކަން އެއީ އެކުރިކަމެއްގެ ގޮތުން ބޮޑައްޗަށް ތިބޭމީހުން އެކިފަހަރު އެކިގޮތަށް ވާހަކަ ދައްކާ އުޅޭ ކަންކަމެވެ. އެހެން ނަމަވެސް އިންސާނާ އޭނާގެ އަމިއްލަ ހަޔާތުގެ ތުއްތު އަދި ޅަދުވަސް ކަޑައްތުކޮށް ނިންމިގޮތް ހަނދާންނެތުން އެއީވަރަށް ގިނަފަހަރު ވާކަމެކެވެ. ޅައުމުރަގެ ދުވަސްތައް ހޭދަ ކުރާއިރު އެކުގައި ކުޅެ އުޅޭ ކުދިން އެއީ ތިމާގެނަފްސުގެ ހެދި ބޮޑުވުމަށް ވަރަށްވެސް މުހިންމު ދައުރެއް އަދާ ކޮށްދޭ ބައެކެވެ. ކަން މިހެން ހުރިކަމުގައި ވީނަމަވެސް ޅައުމުރުގެ އެކުވެރިޔާ ކުރާ ނޭދެވޭ ކަންކަން އެއީ ތިމާއަށް ވެސް ދަސްވާކަންކަމުގެ ތެރޭގައި ހިމެނިދާނެކަމެކެވެ. މި ނޭދެވޭކަން ކުރުމުން ބޮޑަށްޗައް ތިބޭމީހުން އެކަމާދޭތެރޭ އެކި ގޮތަށް ވާހަކަދައްކާ އެކަމަށް އެކިފަހަރު އެކިގޮތަށް އަމަލުކޮށް އުޅެއެވެ. މި މިސާލުން ބުނެދޭނަމަ، ބަޔަކުމީހުން ލޯބިން ކުއްޖަކަށް ދީފައިވާ ކުޅޭއެއްޗެއް އަނެއްކުއްޖާ ޖަހައިގަނެގެން ގެންގޮސް އެންމެންގެ ނުރުހުމާއެކުވެސް އޭނާގެ މިލްކަކަށް ހަދައިގެން އުޅޭތަންވެސް ބައެއްފަހަރު ފެންނަމުން ދެއެވެ. މިފަދަ ހާލަތުގައި އެކުއްޖާއަށް ކުރެވުނު ކަންތައް އެއީ ގޯސްކަމެއްކަމުގައި ބުނުމުން އެކަމާ ނުރުހި އެ އުޅޭގޮތުން މީހުން އޭނާއާ ދޭތެރޭ ނޭދެވުމުގެ ބަސް ބުނެ އެކުއްޖާ އެއްކިބައި ކުރާތަންވެސް އާދެއެވެ. އަދި ހަމަ އެފަދަ ކުދިންނަށް ދެވިފައިވާ އިޙްތިރާމް ކަޑާލާ އެމީހުންގެ މާހައުލުންއެކުއްޖާ ދުރުކުރާތަންވެސް އާދެއެވެ.\nއިންސާނާ ޅަދުވަސް ނިމި ބޮޑުވެ މީހަކަށްވެ ކަންކަމަށް ތަސައްރަފުފުދި ކަންތައްތަކުގައި ފޯރާވަރަށްއަރާ ހަމަވުމުން ކަންކަން ކުރެވޭ އުސޫލު އެއީ ވަރަށް މުހިންމު ކަމެކެވެ..މީހުންގެ ތެރޭގައި ރުހުމާ ލޯބީގައި އުޅެގެން މެނުވީ އެމީހަކާ ދޭތެރޭގައި ދެކޭގޮތް ރަގަޅު ގޮތުގައި ނުހިފެއްޓޭކަން ހަމަ ޔަގީނެވެ. އެމީހަކަށް އިއްޒަތާ ކަރާމާތްލިބިގަތުމުގައި އޭނާގެ އަމަލު ބެހެއްޓޭ ގޮތް އެއީ ވަރަށް މުހިންމު ކަމެކެވެ.. މިކަން އެންމެ ބޮޑަށް ޔަޤީން ވަނީކޮންމެމީހަކުވެސް ތިމާގެ އަމިއްލަ ނަފްސާދޭތެރޭ ވިސްނާލުމުންނެވެ. ދުނިޔޭގަވާ އެންމެހާ ފޮތް ހަރުގަޑުގާ ބެހެއްޓިފައިވާ ހުރި ފޮތްތައް އެއްކޮށް ކީ ކަމުގައިވީ ނަމަވެސް އެމީހާ އެއީ އެންމެޢިލްމުވެރި މީހާކަމުގައި ނުވާކަން މިހާރު މިފެންނަ ހެކިތަކުން އެބަ ޔަގީން ކޮށް ދެއެވެ. ޤައުމުގައިވާ އެންމެ މުހިންމު ގޮޑި ގޮޑީގައި އިށީނުމަކުން އެމީހާ އެއީ އެންމެއިއްޒަތާ ކަރާމާތްތެރި މީހާ ނޫންކަން މިއޮއްބުނެދީ ނިންމީއެވެ. އައްސަރިބަހާ ސާބަސް އެއީ ގަދަކަމުން ހޯދޭނެ އެއްޗިއްސެއް ނޫންކަންވެސް މިހާރު އެގިއްޖެއެވެ.އިންސާނާ ކުރާ ނޭދެވޭ ކަންތަކުން މީހުންގެ ކުރިމަތީގައި އެމީހެއްގެއަގުވެއްޓި ބާކީވާތަންއާދެއެވެ.\nޤައުމެއްގައި ޑިމޮކްރަސީގެ ބިންގާ އެޅި ރައްޔިތުންގެ ތެރޭގައި މިރޮގުން ވާހަކަދެކެވި މީހުންގެ ވިސްނުމާ އަމަލު ޑިމޮކްރަސީގެ ރިެވެތި އުސޫލުގާ ކުރިޔަށް ނެރެ އެންމެންގެ ތެރޭގައި ހަމަހަމަކަން އަށަގަންނަން ހަމަ ފެށިވަގުތު މީގެ ތެރެއިން ބައެއްގެ ބުއްދީގެ ތެރެއަށް ނުބައި ކަމުގެ ވަސްވާސް ވަދެ ރައްޔިތުން ހަމަ މަގަށް ދަތުރުކޮށްކޮށް ތިއްބާ އެ ރިވެތި އުސޫލުން ރައްޔިތުން އެއްކިބާ ކުރުވީއެވެ. ބޯދާ ބައެއްގެ ނުބައި ބޯދާ ވިސްނުން ކުރިޔަށްނެރެ ޤައުމު ހަލާކުގެ ތެރެއަށް ވައްޓާލީއެވެ. މިފަދަ ބަޔަކަށް މިކުރެވޭ ނުބައިކަމުން ރައްޔިތުން މުޅި އުމުރަށް އެމީހުނާ ދޭތެރޭ ދެކޭގޮތް އެއީ އެންމެ ނުބަައިކަމުގައި ވިޔަސް އެއީމިފަދަ ނުބައިމީހުނަށް އެހާބޮޑުކަމެއްކަމުގައި ދެކޭތަނެއްނުފެނެއެވެ. މި ނުބައިން ނިކުމެދާނެ ކަންކަމަށް ނުބަލާ ކޮންމެ ގޮތެއް އެއީ ވަރިހަމަކަމަށް ހަދައިގެން ތިބެ ޤައުމު ތަޅުވަމުން ކުރިއަށް ދެއެވެ. މި ގޮތަށް ޤައުމު ތަޅުވަމުންދާ އަނދިރި ބަޔަކަށް އެބައިމީހުންގެ ނުބައިކަމާ އެނުބައިކަމުން މީހުންގެ ނަފްރަތު އެމީހުންނަށް އަމާޒުވާކަން އެއްގޮތަކަށްވެސް އެގޭހަނެއް ހިޔެއްނުވެއެވެ. މިބައިމީހުންނަށް އޮތްނަމަ އޮތް އިޙްތިރާމެއް ގެއްލި ނުރުހުމުގެ ބަސްތައް އަމާޒުވަމުންދާކަން ބުއްދިއަށް ޤަބޫލުކުރާކަށް ބޭނުމެއްނުވެއެވެ. ނަތީޖާއަކަށް މިވަނީ އެންމެހާ ނުބައި ބަސްބަހުންނާއި ނަންތައް އަމާޒުވެ ނަންކިލަބުވެ މީހުންގެތެރޭގައި ބާކީންނަށްވަނީއެވެ.\nބުއްދީގެ ހަމަމަގުން އެއްކިބާވެ ތިބެ ކުރި މިފަދަ ފާހިޝް އަމަލުން ޤައުމު ސަލާމަތް ކުރުމަށްރައްޔިތުން އަތުކުރި އޮޅާލާ މިފަދަ ބޮޑެތި ކަންކަމުގައި ކަންކުރާނެ ގޮތް ބުއްދީގެ ތެރޭގައި ގެންގުޅެ ކުރިޔާ ފަސް ބަލާ ރޭވުންތެރިކަމާއެކު އެވަގުތެއްގައި ކުރަން ޖެހުނު ކޮންމެ ކަމެއް ކުރުމަށް ރައްޔިތުން އަވަސްވެގަތެވެ. ހަރުބުއްދީގެ މީހުން ގެއްލުނު މިނިވަންކަމާ ޙައްޤު ހޯދަން ކޮޅުކޮޅަށް ދުއްވައިގަނެ އެމީހަކަށް ކުރެވުނު ކަމެއްގައި މަސްޢޫލުވިއެވެ. މި ގޮތުން ޤައުމުގެ އެތެރެއިންނާއި ޤައުމުގެ ބޭރުން ކުރެވެން ހުރި ކަންކަން ހޯދާ ބަލާ އެހީ ހޯދުމުގެ މަސައްކަތައިގެން ކުރިޔަށް ދާންފެށިއެވެ..ބައެއްމީހުން އެކަހެރިވެ ގޭތެރެއިންނެވެ. އަނެއްބައިމީހުން މަގުމަތިންނެވެ. އަދި އަނެއްބަޔަކު ޤައުމުން ބޭރުގައެވެ.އަވަސް އިންތިޙާބަށް ގޮވާމީހުންގެ ގޮވެލި ހުއްޓާނުލާ ކުރިޔަށް ދަނީއެވެ. އިންސާފު ބޭނުމޭ ބުނާމީހުންގެ ބުނުމުގެ އަޑު ދަނީ ހަރުވަމުންނެވެ. ޤައުމު އަނދަވަޅަށް ވައްޓާލި މީހުންނާ ދޭތެރޭ ފިޔަވަޅު އެޅުމަށް ގޮވާލާ، ފިޔަވަޅުމަތީގައި ސާބިތުކަމާއެކު ތިބި މީހުންނަކަށް ވަރުބަލިކަމެއް އިޙްސާސެއް ނުކުރެވެއެވެ. ޤައުމުން ބޭރުގައި މަސައްކަތް ފެށި މީހުންގެ މަސައްކަތް ހުއްޓާލުމުގެ ފިކުރު ނުގެންގުޅޭކަން ހަމަކަށަވަރެވެ.\nމިއެންމެން އެއްއަޒުމެއްގާ އެއްހިތްވަރާއެކު އަތުކުރި އޮޅާލައިގެން ނިކުމެ ކުރަންފެށި މަސައްކަތުން ނަތީޖާ ނިކުންނަމުން ދިޔައީ އެކިފަހަރު އެކިވަރަށެވެ. މިގޮތުން ޑިމޮކްރަޓިކް ވެރިކަން ފޭރިގަތް ފަހުން ރައްޔިތުން ސިޔާސީ ގޮތުން ހޭލެވި އަޑު އުފުލުމަށް ނިކުތް ފުރަތަމަފަހަރުގައި އެންމެންގެ ގައިގައި ތަޅައިގަތްގަތުން ވީ ރައްޔިތުންނަށް ލިބުނު ވަރަށް ބޮޑު ކާމިޔާބީއަކަށެވެ. މި ފާއިތުވި ދެމަހާ ދުވަސް ކޮޅުގެތެރޭގައި ބާޣީ ސަރުކާރުގައި ކުއްވެރިންގެ ގޮތުގައި ޖަލަށް ލެވުނު 500 އާ ގާތްކުރާ މީހުންސިޔާސީ ކުށްވެރިންގެ ގޮތުގައި ޖަލަށްލުން ވީ ރައްޔިތުންނަށް ލިބުނު ވަރަށް ބޮޑު ކާމިޔާބީއަކަށެވެ. ރައްޔިތުންނަށް ދެމުންގެންދާ ޖިސްމާނީ، އަދި ނަފްސާނީ އަނިޔާ އެއީ ބޭއިންސާފުން ލިބޭ އަނިޔާކަމުން އެކަންވަނީ ރައްޔިތުންނަށް ވަރަށް ބޮޑުކާމިޔާބީއަކަށެވެ. މިހިރަ މިހިރަ ކަންކަމުން .ދުނިޔޭގެ އެތައް އެތައް ޖަމްއިއްޔާ ޖަމާއަތްތަކުން ރާއްޖޭގާ ބަޔަކު ހިންގަމުން ގެންދާ ނާއިންސާފު އަމަލާ ދޭތެރޭ ނަޒަރު ހުއްޓި، ރާއްޖޭގާ މިހާރު ހިނގާ ކަންތައްތަކާ ދޭތެރޭ ޝައުގުވެރިކަން އުފެދި ގާތުން ބަލާ ޤައުމު ހަމަ މަގަށް އެޅުމަށް ބޭނުންވާ އެހީ ފޯރުކޮށްދޭން ތިބިކަން ފާޅުކުރާކަން ވީ ރައްޔިތިންނަށް ލިބޭ ވަރަށްބޮޑު ކާމިޔާބީއަކަށެވެ. ޤައުމުގައި ރައްޔިތުންނަށް ލިބެމުން ދިޔަ ފަސޭހައާ ލާބައާ ތަރައްޤީއަށް ހުރަސްއަޅަން ބޭނުންވާ ބަޔަކު ރައްޔިތުންގެ ކުރިމައްޗަށް ފާޅުވިކަން މިވީ ރައްޔިތުންނަށް ލިބުނު ވަރަށް ބޮޑު ކާމިޔާބީ އަކަށެވެ. ނޫސްވެރިންނާ ކަމުވޮށިވެގެންވާ މީހުންކުރާ މަސައްކަތުން ހާމަވާ ކަންކަމުގެ އަލީގައި ރައްޔިތުން އިލްމުވެރިވުން ވަނީރައްޔިތުންނަށް ލިބޭ ވަރަށް ބޮޑު ކާމިޔާބީއަކަށެވެ. ވެރިކަން ބަދަލުކުރި ފަހުން ކުރިމަތިލި ބައި އިލެކްޝަންގައި ސަރުކާރުން ގަދަަކަމުން ބާކީކޮށް އެއްލާލި މީހުންނަށް ގެއްލުނު ގޮޑި ގެއްލުމުން ވީ ރައްޔިތުންނަށް ލިބުނު ވަރަށް ބޮޑު ކާމިޔާބީ ޔަކަށެވެ. ސަބަބަކީ އަދިވެސް ޤައުމުގައި ދޮންނަމެޝިނަކަށް ތިމާގެ އަމިއްލަ ފިކުރު ވިއްކާލާ މީހުން ތިބިކަން ސާފުވެ އެގުނީތީއެވެ. އަދި މިއަށްފަހު.އިއްޔެ މެންދުރު ކޮމަންވެލްތު މިނިސްޓީރިއަލް އެކްޝަން ގްރޫޕުން )ސީ އެމް އޭ ޖީ( ރާއްޖޭގައި 2012 ވަނަ އަހަރު ނިމުމުގެ ކުރީން ރިޔާސީ އިންތިޙާބު ބާއްވަން ގޮވާލާ އަދި ވެރިކަން ވައްޓާލިގޮތް ބެލުމަށް އެކުލަވާލި އިންކުއަރީސް ކޮމިޝަން ހަތަރު ހަފްތާގެ ތެރޭގައި މިނިވަންކޮށް އެކުލަވާލުމަށް ގޮވާލުން ވެގެން ދިޔައީ ރައްޔިތުންނަށް ލިބުނު ވަރަށް ބޮޑު ކާމިޔާބީ އަކަށެވެ މިލިބޭ ކާމިޔާބީތަކުގައި ރައްޔިތުން ގެ ގޮވުމުގެ އަޑުއިހުނަށްވުރެ ހަރުކުރަން ފަށައިފިއެވެ.\nޑިމޮކްރަޓިކް އުސޫލުން ދިވެހި ރައްޔިތުން ހޮވި ވެރިކަން ބާރުގެ ބޭނުންކޮށްގެން ގަދަކަމުން ވައްޓާލައިގެން އަނިޔާވެރިކަން އިސްކޮށްގެން ނުޙައްގުން ތިބި ބަޔަކަށް ރައްޔިތުން އިންސާފު ހޯދަން ގޮވާ ގޮވުމަށް ބީރުކަންފަތް ދީ ތިބެ، ބޭރުގެ ކޮމިޝަންތަކުގެ ނިންމުމުގައި ކޮޅުފައިން ޖަހައި ވެރިކަމުގައި ބަގުޑިބައްދާ ކޮންމެ ގޮތެއްވިޔަސް ދޫނުދޭނަމޭ ބުނަން މަޖްބޫރުވެއެވެ.އަގެއްނެތް، އިޙްތިރާމް ގެއްލިފައި ތިބި ބަާޣީންނަށް ދޫދެވެން ނެތުމުން އެއޯތް މިއޯތް އޭ ގޮވަމުން އެބުނަނީ، މަށަކުވާތިޔަކިޔާ އެއްޗެއް އަޑެއްނާހަމެވެ.މިބައިމީހުން މިހެންކިޔަ ކިޔާ ތިއްބާ މާތްކަލާންގެރަޙްމަތްފުޅާ އިރާދަފުޅުން ޤައުމުގައި އަވަސް އިންތިޙާބު ބާއްވަންޖެހި މިބައިމީހުންގެ އަމިއްލަ ފޫކޮޅުގައި އަމިއްލައަށް ސައްޕުޖެހި، އެއްކިބާވެ، ބާކީވެ، ޤައުމާ ދުރުވާންޖެހޭނީއެވެ.\nގެއްލުނު ބަޔަކަށް ގެއްލުނު އެއްޗެއް ގެއްލުނު ގޮތަކަށް ގެއްލުނުކަމުގައި ވިޔަސް،\nހެއްލުނު މީހުން ހެއްލި އެ ހެއްލުން ގެއްލުމުގެ ތެރޭގައި ނިމިދިޔުން ވެދާނީ މާ އަވަސް


iruossumun 1 - Hali News\nފުވައްމުލަކުގައި ހިނގި ނުރައްކާތެރި އެކްސިޑެންޓެއްގައި ދެ މީހަކު މަރުވެއްޖެ\n28 October 2020, 08:20\nއިރުއޮއްސި އަނދިރިވެ އޭގެ ވާޖިބު އަދާކުރުމަށްފަހު އެނބުރި ދަނީއެވެ. ދުވާލު އަލިކަމުގައި ލަވަކިޔަމުން ދިޔަ ދޫނިތައް އޭގެ މަންޒިލަށް ދަތުރު ފެށިއިރު އަތިރިމަތީގައި ތިބި އެންމެންވެސް ގެއަށް ދާން ހިގައިގެންފިއެވެ. އިރުއޮއްސުނުއިރުވެސް މަސްބާނަން ދޮށި ހިފައިގެން ނާއިފް ހުއްޓެވެ. އެއީ ނާއިފްގެ ކޮންމެ ދުވަހަކު އާދައެކެވެ. އެއީ އޭނާގެ ހޮބީއެވެ. ރަށުގެ އާދަކާދަ ހުންނަ ގޮތުން ދެނަމާދު ދޭތެރޭގައި މީހުން އެހާ ވަރަކަށް ބޭރަށް ނިކުމެ ނޫޅޭނެއެވެ. އެގަޑިއަކީ ޤުރުއާން ކިޔަވާ ގަޑިއެވެ. އެކަމަކު އެއީ ނާއިފް ގަބޫލު ކުރާ ކަމެއް ނޫނެވެ. އެއީ މުސްކުޅިން ދައްކާ ހަމަ ނުޖެހޭ ވާހަކަތަކެއް ކަމަށް ނާއިފް ގަބޫލު ކުރެއެވެ. އިރުއޮއްސި އަނދިރިވާން ފެށުމުން ނާއިފްވެސް ގެއަށް ދާން ހިނގައިގަތެވެ. ގެއާއި މާ ދުރުނޫން ކަމުން ވަރަށް އަވަހަށް ގެއަށް ދެވިއްޖެއެވެ. ގެއަށް ދިޔައިރު ކޮއްކޮ އުރާލައިގެން މަންމަ ބަދިގެ ތެރޭގައި އުޅެއެވެ. ބައްޕަވެސް މަހުން ލަފައިގެން އައިސް މަސްކަނޑަން އިނެވެ.\n"މިއަދުވެސް މަސްބާނަން ދިޔައީ ދޯ. މަންމަ ބުނަމެއްނު އިރުއޮއްސެންދެން އަތިރިމަތީގައި ނޫޅޭށޭ"\nމަންމަ ނާއިފަށް ނަސޭހަތްތެރިވިއެވެ. އެވާހަކަ ތަކެއް ނާއިފަކަށް އަޑުއިވުނު ކަމަކަށް ނުވިއެވެ. އެދިޔަގޮތަށް ގޮސް ގިފިއްޔަށް ވަދެއްޖެއެވެ. ވާނީވެސް އެހެންތާއެވެ. ނާއިފަށް ބޭނުންވާ ހުރިހައި ކަމެއް މައިންބަފައިން ކޮއްދެއެވެ. ނާއިފަށް ދަތި އެއްވެސް ކަމެއް ނުއޮވެއެވެ. އޮފީހަށް ދާން ހޭލާނީވެސް މަންމަ ގޮވާތާ އެތަށް އިރެއް ފަހުންނެވެ.\nހުކުރުދުވަހުގެ ހަވީރުގެ ވަގުތެވެ. ނާއިފް ދިޔައީ މާމަމެންގެ ގެއަށެވެ. އެ ގެ ހުންނަނީ ވަރަށް ދުރުގައެވެ. އެސަރަހައްދަށް މީހުން ކިޔަނީ އުތުރު އަވަށެވެ. މާމަ މުސްކުޅި ކަމުން މިހާރު ހިނގާވެސް ނޫޅެވެއެވެ. ކާންދެނީވެސް މަންމައެވެ. މާމަ ދެކެ ނާއިފް ވަރަށް ލޯބިވެއެވެ. ކޮންމެ ދުވަހަކުވެސް މާމަގެ ގާތުގައި ގިނަވަގުތު ހޭދަކުރެއެވެ. މަޢްރިބް ނަމާދުން ފައިބައިގެން ކޮންމެ ރެއަކުވެސް މާމަ ގާތަށް ޒިޔާރަށް ކޮއްލުމަކީ ނާއިފްގެ އާދައެކެވެ.\nމާމަގާތުގައި އިނދެފައި ނާއިފް ގެއަށް ދާން ހިނގައިގަތެވެ. އެއިރު ގަޑިން އެގާރަ ޖަހާފާނެއެވެ. މަގުމަތީގައި މީހަކު ފެންނާކަށް ނެތެވެ. ނާއިފަކަށް މާދުރަކަށް ދެވޭވަރެއް ނުވިއެވެ. ވާރޭ ވެހިގެންފިއެވެ. ވަންނާނެ ހިޔަލެއްވެސް ނެތެވެ. މިހިސާބު ގޭގެ މީހުން ތިބީ ނިދާފައެވެ. ނާއިފް ދުއްވައިގަތެވެ. ކައިރީގައި ޖެހިގެން ހުރި ގެއަށް ވަދެއްޖެއެވެ. އެއީ މީހުން ނޫޅޭ ފަޅުގެއެކެވެ. އެކަމަކު އެ ގެ ހިޔާކޮއްފައި ހުރުމުގެ ސަބަބުން ވާރެއިން ސަލާމަށްވިއެވެ. އަދިވެސް ވާރޭ ވެހެއެވެ. ހުއްޓާލާނެ އިރެއްވެސް ނޭނގެއެވެ. ނާއިފް ހުރީ ކޮންމެވެސް ވަރަކަށް ތެމިފައެވެ. ހީކަރުވަން ފަށައިފިއެވެ. އެކަމަކުވެސް ކުރާނީ ކީއްހެއްޔެވެ. ތެމިގެން ދާނީބާއެވެ. ނުވަތަ ވާރޭ ހުއްޓާލަންދެން މަޑުކުރާނީބާއެވެ. އެކަމަކު އެކަނި މިތާ ފަޅު ގެއެއްގައި ހުންނާކަށްވެސް ނުކެރޭނެއެވެ.\n"ކޮއްކޯ މިތާ އެކަނި ކީއްތަ ތިކުރަނީ"\nމީހަކު އެހެން ބުނެލިއަޑަށް ނާއިފް ދިޔައީ ސިއްސައިގެންނެވެ. ނާއިފް ފަހަތަށް އެނބުރި ބަލައިލިއެވެ. އެއީ މިރަށުގެ ދޮންހައްވައެވެ. އެއީ ކުޑަކޮށް ބޯސަކަރާތްވެފަ ހުންނަ މީހެކެވެ. ދޮންހައްވަ އަބަދުވެސް އުޅެނީ މިގޮތަށެވެ. އޭނަގެ ނިދުމެއް ނުއޮވެއެވެ. ރޭގަނޑު އުޅޭނީ ރަށުތެރޭގައެވެ.\n"އެކަނި ގެއަށް ދާން ނުކެރިފައި ދޯ ތިހިރީ" ނާއިފް ޖަވާބު ނުދިނުމުން ދޮންހައްވަ ބުނެލިއެވެ.\n"ވާރޭ ވެހޭތީ ގެއަށް ނުދެވިފައި މިހިރީ" ނާއިފް ބުނެލިއެވެ.\n" ހިނގާ އަހަރެންނާއި އެކުގައި ގެއަށް ދާން. ގެންގޮސްދީފާނަމޭ" ދޮންހައްވަ ހީލިއެވެ. ނާއިފް އެކަމަށް އިންކާރު ކުރިއެވެ. އެކަހަލަ ބޯހަމަނުޖެހޭ މީހަކާއި އެކީ މިހާ ލަސްގަޑިއެއްގައި ދިއުމަކީ އެހާ ބުއްދިވެރި ކަމެއް ކަމަކަށް ނާއިފަށް ނުވިސްނުނެވެ.\n" އަހަރެން މުސްކުޅިވީދޯ. ތީ ތިކަހަލަ ޒުވާން ކުދިންގެ ފާޑޭ " ނާއިފް އާއި ގާތްވެލަމުން ދޮންހައްވަ ބުނެލިއެވެ. ނާއިފް ބިރުގެންފިއެވެ. ދޮންހައްވަ ކޮންމެފަދަ ކަމެއްވެސް ކޮއްފާނެތީއެވެ. ނާއިފް ގެއަށް ދާން ހިނގައިގެންފިއެވެ. ތެމުނަސް ހެޔޮކަމަށެވެ. އެއަށް ވުރެ ދޮންހައްވަގެ ކިބައިން ސަލާމަތްވާން ނާއިފް ބޭނުމެވެ. ގެއަށް އާދެވުނުއިރު ހުރީ ތެމިފޯވެފައެވެ. މަންމަމެންވެސް ތިބީ ނިދައިފައެވެ. ހެދުން ބަދަލު ކޮއްލައިގެން އަވަހަށް ނިދަން އެނދަށް އަރައިފިއެވެ. ބިރުގެންފައިވާ ބޮޑުކަމުން ހުންވެސް އަންނަހެން ހީވެއެވެ.\nހެނދުނު ނާއިފަށް ހޭލެވުނީ މަންމަ ގޮވާ އަޑަށެވެ. ނާއިފް ތެދުވެގެން ގޮސް ގިފިއްޔަށް ވަނެވެ. ފެންވަރައިގެން ނިކުތް އިރު މަންމަ ސައި ހަދައިފައި ހުއްޓެވެ. ނާއިފް ސައިބޯން މޭޒް ދޮށުގައި އިށީނެވެ." ރޭގަ ކިހާއިރަކު ގެއަށް އައީ " މަންމަ ސުވާލު ކުރަންފެށިއެވެ.\n" ވާރޭ ވެހެން ފެށީމަ މާމަމެންގެ ގޭގައި މަޑު ކޮއްލީ " ނާއިފް ދޮގެއް ހަދާލިއެވެ.\nސައިބޮއިގެން ގޮސް ކޮޓަރީގައި ނާއިފް އޮށޯތެވެ. ނާއިފް އޮތީ ހުންއައިސްފައެވެ. ރޭގައި ވާރެއާއި ތެމުނީމަކަށްވެސް ވެދާނެއެވެ. ނާއިފްގެ ފޯނު ރިންގްވާންފަށައިއެވެ. ނާއިފް ފޯނުނަގައި ބަލައިލިއެވެ. އޮފީހުންނެވެ. ނާއިފް ފޯނަށް ޖަވާބު ދިނެވެ.\n" އޭ އޮފީހަށް އާދެބަލަ " އޮފީހުން ވާހަކަ ދެއްކީ ސަލީމެވެ.\n" އަހަރެން މިއަދު މިއުޅެނީ ހުންއައިސްގެން. ހިއެއްނުވޭ ދެވޭނެހެން " ނާއިފް ބުނެލިއެވެ.\n" ކޮންމެހެންވެސް މިއަދު ނިންމަން ޖެހޭކަމެއް. ނާއިފް އައިސްގެން މިކަން ވާން އޮތީ" ސަލީމް ބުނެލިއެވެ. ކޮންމެ ގޮތެއް ހަދާފައިވެސް މިއަދު އޮފީހަށް ދާން ޖެހުނީއެވެ. ނާއިފް ތައްޔާރުވެލައިގެން އޮފީހަށް ދާން ހިނގައިގެންފިއެވެ. އޮފިހަށް ވަންއިރު އޮފީހުގެ ގިނަކުދިން އުޅެއެވެ. ނާއިފް ފެނުމުން ސަލީމް ހީލިއެވެ. ބަލިވެއޮއްވާ ގެނެވުނީތީ މަޢާފަށް އެދުނެވެ. މާދަމާ ބަޔަކު އަންނާތީ އެކަމަށް އޮފީސް ތައްޔާރުވަނީއެވެ. އޮފީހުގެ ހުރިހާ ފައިލްތައް ހާވަން ޖެހުނީއެވެ. މަސައްކަތް ނިމުނީ އިރުއޮއްސެން ގާތްވެފައިހުއްޓައެވެ. ގެއަށް އާދެވުނުއިރު ނާއިފް ހުރީ ވަރުބަލިވެފައެވެ. މިއަދު މަސްބާނަކަށްވެސް ނުދެވުނީއެވެ. ފެންވަރައިލައިގެން މާމަމެންގެ ގެއަށް ދާނަމޭހިތާ އޮށޯވެލިއެވެ. ނާއިފްއަށް ހޭލެވުނީ ރޭގަނޑު އަށެއްވެސް ޖެހިފަހުންނެވެ. ހެނދުނު އޮފީހަށް ދާން ޖެހޭތީވެ އަނެއްކާވެސް ނިދާލީއެވެ.\nހެނދުނު ނާއިފްއަށް ހޭލެވުނީ އާދައިގެމަތިން މަންމަ ގޮވާއަޑަށެވެ. ނާއިފް ގަޑިބަލައިލިއެވެ. ގަޑިޖެހެން ކައިރިވަނީއެވެ. ނާއިފް ކޮނޑަށް ދުވާލި އެއްލައިގެން ގިފިއްޔާ ދިމާލަށް ދުއްވައިގަތެވެ. މަންމަ ދިޔައީ ސައިހަދާށެވެ.\n" ދަރިފުޅާ އާދޭ ސައިބޯން " ނާއިފް އައިސް ކޮޓަރިއަށް ވަންތަނާ މަންމަ ބުނެލިއެވެ.\n" ނޫން މިހާރު ގަޑި ޖެހެނީ. ފަހުން ސައިބޯން އަންނާނަން " ނާއިފް އޮފީހަށް ދާން ހިނގައިގަތެވެ. ގަޑި ނުޖެހި އޮފީހަށް ދެވުނީ ހަމަ ކިރިޔާއެވެ. އޮފީސް ކުދިން ބަނދަރަށް ދާން ތައްޔާރުވަނީއެވެ. ނާއިފްވެސް އެމީހުންނާއި އެކު ބަނދަރަށްދާން ހިނގައިގެންފިއެވެ.\n" އޭ އަދި މަޑުކުރޭ އަހަރެންނާއި އެކީގައި ދާން. އެމީހުން ލަފާނީވެސް އަދި ގަޑިއެއްހާއިރު ފަހުން " ސަލީމް ނާއިފް ދާންފެށުމުން ބުނެލިއެވެ.\n" އާނ މަޑުކޮއްލާނަން. އެމީހުންނާއި އެކީގައި ދާން މިއުޅުނީ " ނާއިފް ބުނެލިއެވެ.\n" އެއީ އަންހެން ކުދިންވީމަ ދޯ. ތިހެންވެސް ވާނެ ޒުވާން އުމުރުގައި " އެހެން ބުނެލާފައި ސަލީމް ކޮފީ ބޯންފަށައިފިއެވެ.\nލޯންޗް ލަފާތަނަށް ދެވުނީ ހަމަ ކިރިޔާއެވެ. އެއިރު އެމީހުން ލޯންޗުން ފައިބަނީއެވެ. ނާއިފްމެން އެމީހުންނާއި ހަވާލުވިއެވެ. އެމީހުން ގޮވައިގެން ނާއިފްމެން ދިޔައީ އެމީހުން ތިބުމަށް ހަމަޖައްސާފައިވާ ގެއަށެވެ. އެމީހުންގެ މަސައްކަތް ފެށުމަށް ހަމަޖައްސާފައިވަނީ މާދަމާ ހެނދުނުއެވެ. އެމީހުން އެގެއަށް ގެންގޮސްފައި އޮފީސްކުދިން ދިޔައީ އެކުދިންގެ ގެއަށެވެ. މާދަމާ އެމީހުންގެ މަސައްކަތާއިގެން ކުރިއަށް ދިއުމަށެވެ.\nނާއިފް ތައްޔާރުވަމުން ދިޔައީ މަސްބާނަން ދިއުމަށެވެ. އިރު އޮއްސޭން ގާތްވާތީއެވެ. މިގަޑިއަކީ ނާއިފް އާއްމުކޮށް މަސްބާނަން ދާގަޑިއެވެ. ދޮށި ހިފައިގެން ނާއިފް ހިނގައިގެންފިއެވެ. މިހާރުވެސް މާލަސްވެއްޖެއެވެ. އިރު އޮއްސެނީއެވެ. މިރޭ އަވަހަށް އަންނަންވެސް ވާނެއެވެ. މެހެމާނުންގެ ކަންތައް ވާނުވާ ބަލަންވެސް ޖެހޭނެއެވެ. އަތިރިމައްޗަށް ދެވުނުއިރުމާގިނަ ބަޔަކު ފެންނާކަށް ނެތެވެ. އެތަކެއްވީއިރުވެސް މަހެއް ބޭނޭ ގޮތެއް ނުވިއެވެ. އިރު އޮއްސުމާއިއެކު ނާއިފް ގެއަށް ދާން ހިނގައިގެންފިއެވެ.\n" އޭ ފިލައިގެން ދޯ ތި އުޅެނީ " މީހަކު އެހެން ބުނެލިއަޑަށް ނާއިފް ފަހަތަށް އެނބުރި ބަލައިލިއެވެ. ފަހަތުގައި ދޮންހައްވަ ހުއްޓެވެ. ނާއިފް އަޅައެއް ނުލައެވެ. އެއައި ގޮތަށް އައީ ގެއަށެވެ. މިރޭ އެމީހުންގެ ޝަރަފުގައި ފަރިއްކޮޅަކާއި ޝޯއެއްވެސް އެބައޮތެވެ.\nނާއިފް ފެންވަރައިލައިގެން ދިޔައީ ސްކޫލަށެވެ. މިރޭގެ ޝޯގެ ކަންތައް ދިޔަ ހިސާބެއް ބަލައިލުމަށެވެ. ނާއިފަށް ސްކޫލަށް ދެވުނުއިރު އެމީހުންގެ ތެރެއިން ބައެއް މީހުން ސްކޫލްގެ ގޯތިތެރޭގައި ތިއްބެވެ. ނާއިފްވެސް ގޮސް އެމީހުންގެ ގާތުގައި މަޑުކޮއްލިއެވެ.\n" ހާދަ އަވަހަކަށް ތިވަޑައިގެންނެވީ " ނާއިފް އެމީހުންނާއި މުޚާތަބްކޮށް ބުނެލިއެވެ.\n" އާނ ދެން ތަންކޮޅެއް އަވަހަށް ނިމުނީމަ މިއައީ " އެމީހުން ބުނެލިއެވެ.\nނާއިފް އެމީހުން ގޮވައިގެން ސްކޫލްގެ ހޯލުތެރެއަށް ވަދެއްޖެއެވެ. އެއިރު މާގިނަ ބަޔަކު ނޫޅެއެވެ. އުޅެނީ އޮފީހުގެ ދެތިން މުވައްޒަފެކެވެ. ސްކޫލްގެ ގޯތި ތެރެއިން މަޑުމަޑު މިއުޒިކެއްގެ އަޑު އިވެމުންދެއެވެ. އެކި ދިމަދިމާލުން ކުލަބޮކި ދިއްލެމުން ދެއެވެ. " ނާއިފް ދޭބަލަ މިކުދިން ގޮވައިގެން ފިހާރައަކަށް " ސަލީމް ބުނެލިއެވެ.\n" އޯކޭ ކޮން ކުދިންނެއް ދާނީ " ނާއިފް ބުނެލިއެވެ.\n" އަހަރެމެން ދާނަން " ހުރިހާ އަންހެން ކުދިން ކަހަލަ ގޮތަކަށް ބުނެލިއެވެ.\nއެންމެން ހިނގައިގަތީ ފިހާރައަށް ދާށެވެ. ނާއިފް އިސްކޮށް ހުރެގެންނެވެ. ފިހާރަތަކަށް ވަދެ ވިޔަފާރި ކޮއްލައިގެން ސްކޫލަށް އާދެވުނުއިރު ހުރީ ޝޯވ ފެށިފައެވެ. ނާއިފްވެސް އެމީހުންނާއިއެކު ހޯލުތެރޭގައި އިށީނެވެ. ޝޯވ ވަރަށް މަޖަލެވެ. އެވާހަކަ އެންމެވެސް ދެއްކިއެވެ.\n" މިރަށުގެ މީހުން ވަރަށް ރަނގަޅު ދޯ " ނާއިފް ގާތުގައި އެމީހުންގެ ތެރެއިން އައިޝާ އެހިއެވެ.\n" އާނ ވަރަށް ރަނގަޅުވާނެ " ނާއިފް ޖަވާބު ދިނެވެ. އެމީހުން ވަރަށް މަޖަލެވެ. އޮފީސް ދަތުރެއްގައި އައިސްގެން އުޅޭ ބައެއްހެންވެސް ހިއެއްނުވެއެވެ.\n" އަދި ނަމެއްވެސް ނޭނގޭ. ކޮންނަމެއް ކިޔަނީ. އަހަރެން ވަރަށް އަނގަ ގަދަވާނެ އިނގޭ " ވަހީދާ އަހާލިއެވެ.\nނާއިފް އޭނަގެ ތަޢާރަފެއް ދިނެވެ. އަދި އެމީހުންގެ ގެއަށް ކެއުމަކަށް ދަޢުވަތު ދިނެވެ. ޝޯވ ނިންމާލާފައި ގެއަށް ދެވުނުއިރު ހުރީ އެކެއް ޖަހަން ގާތްވެފައެވެ.\nލޯކަލް ޓޫރިޒަމަށްޓަކައި ދީނާއި ޤާނޫނު ގުރުބާން ނުކުރެވޭނެ: މަތިވެރީ ކައުންސިލް\nއިންޑިއާގެ ކޮވިޑް ވެކްސިން ޕްރޮގްރާމް ދެދުވަހަށް މެދުކަނޑާލަނީ\nލަންކާގައި ބޭއްވި ބެޑްމިންޓަން މުބާރާތެއް ދިވެހި ޓީމަކުން ކާމިޔާބު ކޮށްފި


SunOnline: Hong Kong ge billionaire aku China ge dharivarunthakegge 14 million dollaruge tuition fee dhakkany\nހޮންކޮންގެ ބިލިއަނަރަކު ޗައިނާގެ ދަރިވަރުންތަކެއްގެ 14 މިލިއަން ޑޮލަރުގެ ޓިއުޝަން ފީ ދައްކަނީ\nރުގިއްޔާ މުހައްމަދު މޫސާ 19 Jun 2019, 15:32\nހޮންކޮންގެ ބިލިއަނަރު ލީ ކާޝިންގް -- ފޮޓޯ: ގެޓީ\nހޮންކޮންގް (ޖޫން 19): ހޮންކޮންގެ އެންމެ މުއްސަނދި މީހާ، ލީ ކާޝިންގް ޗައިނާގެ ޔުނިވާސިޓީއެއްގައި ކިޔަވާ ގިނަ އަދަދެއްގެ ދަރިވަރުންގެ ޓިއުޝަން ފީ ދައްކާނެ ކަމަށް ބުނެފި އެވެ.\nލީ ކާޝިންގް ފައުންޑޭޝަނުން ނެރުނު ބަޔާނެއްގައިވާ ގޮތުން އެފައުންޑޭޝަން މެދުވެރިކޮށް ޗައިނާގެ ޝަންޓޯ ޔުނިވާސިޓީގައި މި އަހަރު ފުރަތަމަ ޑިގްރީއަށް ކިޔަވާ ކުދިންގެ ޓިއުޝަން ފީ ލީ ދައްކާނެ އެވެ. އަދި ކުރިއަށް އޮތް ހަތަރެއް ނުވަތަ ފަސް އަހަރުވެސް އެގޮތަށް ފުރަތަމަ ޑިގްރީއަށް ކިޔަވާ ކުދިންގެ ޓިއުޝަން ފީ ދައްކާނެ އެވެ.\nއެޔުނިވާސިޓީ ހުންނަ ގުއަންޑޮންގް އަކީ ލީ އުފަންވި ޕްރޮވިންސެވެ. ނަމަވެސް ފަހުން އޭނާ ވަނީ ހޮންކޮންގަށް ބަދަލުވެފަ އެވެ.\nއުމުރުން 90 އަހަރުގެ ލީގެ މިލްކިއްޔާތު 30.4 ބިލިއަން ޑޮލަރަށް އަރަ އެވެ. އަދި އެދަރިވަރުންގެ ޓިއުޝަން ފީ ދެއްކުމަށް ކޮންމެ އަހަރަކު 14.4 މިލިއަން ޑޮލަރު އަރާނެ އެވެ.\n"މި ސްކީމުގެ ސަބަބުން [ދަރިވަރުންގެ] އާއިލާތަކަށް ދިމާވެފައިވާ މާލީ ދަތިތަކުން އަރައިގަނެވި، ދަރިވަރުން ޝައުގު ހުންނަ ކަންތައްތަކާއި ދުނިޔޭގެ އިގުތިސާދުގައި ކުރިމަތިވާނެ ގޮންޖެހުންތަކަށް ތައްޔާރުވުމަށް ޓަކައި އިތުރަށް ކިޔެވުމަށް މަގުފަހިވާނެ ކަމަށް އުއްމީދު ކުރަން،" ފައުންޑޭޝަންގެ ބަޔާނުގައިވެ އެވެ.\nމީގެ 39 އަހަރު ކުރިން އުފައްދާފައިވާ އެފައުންޑޭޝަނުން ވަނީ ސިއްހީ ފަރުވާ އާއި ތައުލީމާއި ދީނީ ކަންތައްތަކަށް ފާއިތުވި އަހަރުތަކުގެ ތެރޭގައި 3.2 ބިލިއަން ޑޮލަރަށް ވުރެ ގިނަ ފައިސާ ހަދިޔާކޮށްފަ އެވެ.\nފޯބްސް މުއްސަނދިންގެ ލިސްޓުން 28 ވަނަ ހޯދާފައިވާ ލީ އެންމެ ފުރަތަމަ މަސައްކަތް ކުރީ ފެކްޓަރީތައް ސާފު ކުރުމުގަ އެވެ. އަދި މިހާރު ލީގެ އާއިލާއަށް ނިސްބަތްވާ ސީކޭ ހަޗިސަން ހޯލްޑިންސް އާއި ސީކޭ އެސެޓް ހޯލްޑިންސް ގުރޫޕުން ވިޔަފާރިކުރާ ދާއިރާތަކުގެ ތެރޭގައި ރީޓެއިލް، ޓެލެކޮމްސް އަދި ހަކަތަ ހިމެނެ އެވެ.\nމިދިޔަ އަހަރު ލީ ވަނީ އޭނާގެ ކުންފުނިތައް ހިންގުން ދަރިފުޅު ވިކްޓާ ލީއާ ހަވާލުކޮށްފަ އެވެ.\nމިދިޔަ މަހު އެމެރިކާގެ ބިލިއަނަރަކުވެސް ވަނީ އެގައުމުގެ ގިނަ އަދަދެއްގެ ދަރިވަރުންގެ ސްޓޫޑެންޓު ލޯނު ދައްކައިދޭނެ ކަމަށް ބުނެފަ އެވެ. އެގޮތުން ޓެކް އިންވެސްޓަރު ރޮބަޓް އެފް ސުމިތު ވަނީ އެގައުމުގެ މޯހައުސް ކޮލެޖުން މިދިޔަ މަހު ދަސްވެނިވި ހުރިހާ ކުދިންގެ ލޯނު ދައްކައިދޭނެ ކަމަށް ބުނެފަ އެވެ. އެކޮލެޖުން ބުނާ ގޮތުގައި އެކަމަށް 40 މިލިއަން ޑޮލަރު ހަރަދު ވާނެ ކަމަށް ބެލެވެ އެވެ.\nލަންކާއިން 200 ނަގުލަންދާށި ބޭރުކުރަން އުޅެފި\nނަޝީދު އިންޑިއާގައި: "ޗައިނާގެ ދަންތުރައިން" ސަލާމަތްވާނަން\nހަމްބަންތޮޓަ އެއްބަސްވުމުގެ މަޝްވަރާއަށް ޗައިނާއިން ދެކޮޅު


4 އަނބިންގެ ވާހަކަ — Ihavandhoo.com\n20 އޭޕުރީލު 2014 1 މުހައްމަދު އިމްރާން\nއެއީ ރަސްކަލެކެވެ. އޭނާ އަށް ވަރުގަދަ ތަހުތަކާއި، އިއްޒަތާއި ޝަރަފު ވިއެވެ. އޭނާއަށް އާރާއި ބާރު އަދި މުދާ މިލްކުވެގެން ވިއެވެ. ގަދަ ފަދަ ކިއްލާތަކުގެ ފާރުތައް އޭނާއަށް އައްޑަނައެއްކަމުގައި ވިއެވެ. ސިފައިންނާއި ފުލުހުންނާއި ލަޝްކަރީން އޭނާއަށް ހިމާޔަތެއްކަމުގައި ވިއެވެ.\nއޭނާގެ4އަނބީން އޭނާއަށް ވިއެވެ. އެހަތަރު އަނބީންވެސް އޭނާދެކެ އިންތިހާއަށް ލޯބިވާކަމަށް ބުނެއެވެ. ނަމަވެސް، އެރަސްގެފާނު އެންމެ ލޯބިފުޅުވީކަމުގައިވީ، އޭނާގެ ހަތަރުވަނަ އަނބިމީހާއެވެ. އެއަނބިމީހާއަށްޓަކައި އޭނާ ނުކުރާނީ ކޮންކަމެއްތޯއެވެ. އެންމެ އަގުބޮޑު ފޭރާމުން ޒީނަތްތެރިކޮށް، ރަނުގެ ގަހަނާއިން ޖަރީކޮށްދިނެވެ. މީރުހައި ކެއުންތަކުން ބަނޑުފުރާނަ މުއްތިކުރުވާ، ޝަރުބަތު ތަކުގެ ރަހައިން ހިތް ފުރާލަ ދިނެވެ. އިއްޒަތުގެ ދާނުގައި ނިންދަވާ، ޝަރަފުގެ ގޮނޑިން ޖާގަ ދިނެވެ.\nއޭނާގެ3ވަނަ އަނބިމީހާ ދެކެވެސް ލޯބި ވިއެވެ. އެހެން ރަސްރަސްކަލުންނަށް އަނތްބެއްގެ ގޮތުގައި ދެއްކުމަށް ދަތުރުތަކުގައި ގެންދަނީ އޭނާއެވެ. ރީތީވީމައެވެ. އެއާ އެކުގައި އެއަނބިމީހާއަށް އެހެންމީހުންގެ ލޯތައް އަމާޒުވުމުންވެސް ރަސްގެފާނަށް ޖެހިލުންވުން ލިބެއެވެ. ނަމަވެސް،4ވަނަ އަނތްބައްވުރެ3ވަނަ އަނބިމީހާދެކެވާ ލޯބި ކުޑައެވެ.\nރަސްގެފާނުގެ2ވަނަ އަނބިމީހާ ދެކެވެސް ރަސްގެފާނު ލޯބިފުޅު ވިއެވެ. ނަމަވެސް، އިސްކުރެވެނީ، ތިންވަނަ އަނބިމީހާގެ ފަހަށެވެ. ނަމަވެސް، އެއަނބިމީހާ ވަނީ ރަސްގެފާނަށް އެންމެ ބޭނުންތެރި އެކަކު ކަމުގައެވެ. އޭނާއަށް ހިޔާލާއި ލަފާ ދެއްވުމުގައި އެއަނބިމީހާގެ ވަގުތުތައް ރަސްގެފާނަށް ހުސްކޮށްދިނެވެ. ރަސްގެފާނަށް ކުރިމަތިވާ ކަންކަމުގައި އެހީވެދެއެވެ. އަދި ރަސްގެފާނުގެ އަމިއްލަ ނަފްސައް އޮންނަ އިތުބާރު އެގޮތުގައި ބާއްވާދިނުމުގައި އެއަނބިމީހާގެ ރޯލު ނުހަނު ބޮޑެވެ.\nރަސްގެފާނުގެ 1 ވަނަ އަނބިމީހާއަކީ ތެދުވެރިއެވެ. ރަސްގެފާނަށް ލިބޭ ކޮންމެ ކާމިޔާބެއްގެ ފަހަތުގައި އޭނާގެ އަތެއް ވެއެވެ. ރަސްގެފާނުގެ އިއްޒަތާ ތާޖާއި ތަހުތު ހިމާޔަތް ކުރުމުގައި އޭނާގެ ރޯލު ކުޑައެއްނޫނެވެ. އެ އަނބިމީހާގެ ހިތުގައިވަނީ ވަރުގަދަ ތެދުވެރި ލޯތްބެކެވެ. ނަމަވެސް، ރަސްގެފާނުގެ ފުރަތަމަ އަނބިމީހާ ދެކެ ރަސްގެފާނުވީ ކަނު ލޯތްބެކެވެ. އެ އަނބިމީހާއަށް އަޅުލުމުގައި ރަސްގެފާނު ފަރުވާ ކުޑަކުރިއެވެ.\nރަސްގެފާނު ވަރަށްބޮޑަށް ބަލިވެއްޖެއެވެ. ބަލީގެ ދާނުގައި އޮންނަންޖެހިއްޖެއެވެ. ބަލިން ގަދަވާނެކަމުގެ އުއްމީދު ގެއްލި މަރަށް އިންތިޒާރުކުރެވެން ފަށައިފިއެވެ. އޭނާގެ ވަގުތުޖެހެނީއޭ ހީވުމުން، އޭނާ އެންމެ ލޯބިވާ3އަނބިންނަށް ގޮވައި ކައިރިއަށް ގެނައެވެ. އޭނާގެ އަނބިން ދޫކޮށް ދިއުމަށް އޭނާ ބޭނުން ނުވާ ވާހަކަ ބުންޏެވެ. އަދި އޭނާއާ އެކުގައި ފުރާނަ ޤުރުބާންކޮށް މަރުވަން ކެރޭނީ ކާކަށްތޯ ސުވާލުކުރެއެވެ.\n4 ވަނަ އަނބިމީހާއަށް ރަސްގެފާނު ބުންޏެވެ. " އަހަރެން އެންމެ ލޯބިވީ ތިބާ ދެކެވެ. އަދި އެންމެ އޯގާތެރިވެ އަޅައިލީވެސް ތިބާއަށެވެ. މިއަދު އަހަރެން ދާންޖެހިއްޖެއެވެ. ތިބާ އަހަރެންނާ އެކުގައި ދާނަން ހެއްޔެވެ؟ "\n4 ވަނަ އަނބިމީހާ ޖަވާބު ދިނެވެ. " ނޫނެކެވެ. ތިއީ ވާނޭ ކަމެއް ނޫނެވެ. " މިހެން ބުނެ އެ އަނބިމީހާ ދުވެފައި ހިނގައްޖެއެވެ. އޭނާ އެންމެ ލޯބިވީ އަނބިމީހާގެ ބަސްތަކުން އޭނާގެ ހިތް ކަފާ ކުދިކުދިކޮށްލިފަދައެވެ.\n3 ވަނަ އަނބިމީހާއަށް ރަސްގެފާނު ބަލައިލީ އުންމީދީ ނަޒަރަކުންނެވެ. " އަހަރެންގެ ޝަރަފެއް ކަމުގައި ތިބާ ހެދީމެވެ. އަދި އަހަރެން ތިބާ ދެކެ ލޯބިވީމެވެ. މިއަދު އަހަރެން ދާންޖެހިއްޖެއެވެ. ތިބާ އަހަރެންނާ އެކުގައި ދާނަން ހެއްޔެވެ؟ "\n3 ވަނަ އަނބިމީހާ ޖަވާބު ދިނެވެ. " ނޫނެކެވެ. ތިއީ ވާނޭ ކަމެއް ނޫނެވެ. އަހަރެންނަށް ދިރިއުޅުމަކީ ވަރަށް ފޮނި އެއްޗެކެވެ. ތިބާ މަރުވުމުން އަހަރެންނަށް އެހެންމީހަކާ ކައިވެނި ކުރެވިދާނެއެވެ." މިހެން ބުނެ އެ އަނބިމީހާ ހިނގައްޖެއެވެ.3ވަނަ އަނބިމީހާގެ ބަސްތަކުން އޭނާގެ އުއްމީދުގެ އަލިކަމަށް ފަނޑުކަން ލިބިއްޖެއެވެ.\n2 ވަނަ އަނބިމީހާއަށް ރަސްގެފާނު ބަލައިލިއެވެ. އަސަރާ އެކުގައެވެ. " އަހަރެންނަށް ހިޔާލާއި ލަފާ ދެއްވުމުގައި ތިބާގެ ވަގުތުތައް ހުސްކޮށްދިނީމެއްނޫންހެއްޔެވެ؟ ތިބާގެ ބޭނުން އަހަރެންނަށް މިވަނީ ޖެހިފައެވެ. އަދި އަހަރެން ތިބާ ދެކެ ލޯބިވީމެވެ. މިއަދު އަހަރެން ދާންޖެހިއްޖެއެވެ. ތިބާ އަހަރެންނާ އެކުގައި ދާނަން ހެއްޔެވެ؟ "\n2 ވަނަ އަނބިމީހާ ޖަވާބު ދިނެވެ. " ނޫނެކެވެ. ތިއީ ވާނޭ ކަމެއް ނޫނެވެ. އަހަރެންނަށް މިއަދު ދެވޭނޭ ހިޔާލެއް މަޝްވަރާއެއް ނެތެވެ. ތިބާ މަރުވުމުން އަހަރެންތިބާ ވަޅުލައި ދީފާނަމެވެ. އިއްޒަތުގައެވެ. ޝަރަފާވެސް އެކުގައެވެ. " މިހެން ބުނެ އެ އަނބިމީހާ ދުރައްޖެހިލިއެވެ.3ވަނަ އަނބިމީހާގެ ބަސްތަކުން އޭނާގެ އުއްމީދުގެ ބައްތި މުޅިން ނިވިއްޖެއެވެ. ނޭވާ ހާސްވެ ހިތުގެ ހިނގުން ހުއްޓެން އުޅޭ ފަދައެވެ.\nއެވަގުތު ރަސްގެފާނަށް އަސަރާއެކުގައި ވޭނީ އާހެއްގެ އެކުލެވޭ އަޑެއްގެ ވެރިއެއް މުހާތަބުކުރިއެވެ. " އަހަރެން ތިބާ ދެކެ އިންތިހާއަށް ލޯބިވަމެވެ. ތިބާ ދާ ތަނަކާ މެދު އަހަރެން ޖެހިލުމެއް ނެތެވެ. އަހަރެން މިހުރީ ތިބާއާ އެކުގައި ދާށެވެ."\nރަސްގެފާނު އެއަޑުގެ ވެރިޔާއަށް ބަލައިލިއެވެ. އެއީ ހިކިހިކި ހޯލި ކޮޅެއްފަދަ އަންހެނެކެވެ. ނިކަމެތި ހަށިގަނޑެއްގެ ވެރިއެވެ. އޭނާ އަށް އޯގާވެރިވުމާ، އަޅާލުމާއި ލޯބި ލިބިފައިނުވާ، ރަސްގެފާނުންގެ ދޮށީ އަނބިމީހާއެވެ. ރަސްގެފާނު އަސަރާ އެކުގައި އޭނާގެ ނިކަމެތި ހަށިގަނޑަށާއި ވަޅުވަދެފައިވާ ދެލޮލަށް ބަލައިލިއެވެ. އަދި ބުންޏެވެ. " އަހަރެންނަށް އަދި ފުރުޞަތެއް ލިބިއްޖެނަމަ އެންމެ އޯގާވާނީ ތިބާއަށެވެ. "\nހަގީގަތަކީ މިއީއެވެ. އަހަރެމެން ކޮންމެ އިންސާނަކާއެކުގައި4ބައިވެރިއަކު ވެއެވެ. އެއީ ރަސްގެފާނުގެ4އަނބިން ފަދައިންނެވެ. ރަސްގެފާނު އެންމެ ލޯބިފުޅުވީ4ވަނަ އަނބިމާހާ، އަހަރެމެންގެ އަމިއްލަ ހަށިގަނޑު ފަދައެވެ. ރީތިހާ ފޭރާންތަކުންނާއި ގަހަނާ ތަކުން އަހަރެމެން ހަށިގަނޑަށް ޒީނަތްތެރިކަން ދެމެވެ. ނަމަވެސް، މަރުއައިސް ޖެހުމުން ހަށިގަނޑު އަހަރެމެންނާ ވަކިވެ އަހަރެމެން ދާން ޖެހެއެވެ.\nރަސްގެފާނު ލޯބިފުޅުވާ3ވަނަ އަނބިމާހާ، އަހަރެމެންގެ މުދާ ފަދައެވެ. ހަޔާތުގައި އެ މުދަލަށް އަހަރެމެން އިސްކަމެއް ދެމެވެ. ނަމަވެސް، އަހަރެމެން މަރުވުމުން އެމުދާ އެހެންބަޔަކަށް މިލުކުވެގެން ދާނެއެވެ. ރަސްގެފާނުގެ3ވަނަ އަނބި އެހެންމީހަކާ އިންނަ ފަދައިންނެވެ.\nރަސްގެފާނު ލޯބިފުޅުވާ2ވަނަ އަނބިމާހާ، އަހަރެމެންގެ ރަހުމަތްތެރިންނާއި އެކުވެރިންނާއި ގާތްތިމާގެ މީހުންފަދައެވެ. ހަޔާތުގައި އަހަރެމެންނަށް ލަފާ އަރުވާ ކަންކަމުގައި އެހީތެރިވެ ހިޔާލާ މަޝްވަރާދޭ ބަޔަކުކަމުގައި އެމީހުންވެއެވެ. ނަމަވެސް، އަހަރެމެން މަރުވުމުން އެމީހުންނަށް ކޮށްދެވޭނެ ހަމައެކަނި ކަމަކީ، އިއްޒަތާ ޝަރަފާ އެކުގައި ވަޅުލައިދިނުމެވެ. ރަސްގެފާނުގެ2ވަނަ އަނބި ރަސްގެފާނަށް އެގޮތަށް ބަސްބުނި ފަދައިންނެވެ.\nރަސްގެފާނުގެ ފުރަތަމަ އަނބިމީހާއީ އަހަރެމެންގެ ޢަމަލުތަކެވެ. އަހަރެމެންނަށް ފަރުވާކުޑަކުރެވޭ ކަންތަކެވެ. ނަމަވެސް، އަހަރެމެން މަރުވުމުންވެސް އަހަރެމެންނާ އެކުގައި ވާނީ ހަމައެކަނި އެ ޢަމަލުތަކެވެ. އެ ޢަމަލުތަކަށް ހެޔޮކޮށްހިތާ ވަރުގަދަ ކުރާށެވެ.\nވަރަށް ފުރިހަމަ. ހަތަރު ކުލަ ދައްކާފަ އިނީމަ ހީކުރީ ސިޔާސީ ލިޔުމެއް ކަމަށް.\n– 20 އޭޕުރީލު 2014 1 0


BREAKING | Addu City Meedhoo In Ithuru2Meehaku Fassi Vejje - Vaguthu\nމީދޫގެ ''ސާފު'' މަގެއް -ވަގުތު އިމޭޖަސް- މުހައްމަދު އަފްޒަލް\nއައްޑޫސިޓީ މީދޫއިން އިތުރު2މީހަކު ކޮވިޑް-19 އަށް ފައްސިވެއްޖެއެވެ.\n"ވަގުތު" އަށް މައުލޫމާތު ހިއްސާ ކުރަމުން ހުޅުދޫ ކައުންސިލަރ އިބްރާހިމް ޝުކުރީ ވިދާޅުވީ، މީދޫއިން ފައްސިވެފައިވަނީ ކުރިން ފައްސިވެފައިވާ މީހަކާއި ބައްދަލުވުގެން ކަރަންޓީނުގެ ތިބި ދެމީހަކު ކަމަށެވެ. އެހެން ނަމަވެސް އެކަމާއި ގުޅޭ އިތުރު މައުލޫމާތެއް ޝުކުރީ ހިއްސާއެއް ނުކުރެއެވެ.\nމީދޫއިން އިތުރު މީހަކު ފައްސިވުމާއި އެކު އެ އިހާއިން ފައްސިވި މީހުންގެ އަދަދު ވަނީ 13 އަށް އަރާފައެވެ.\nހުޅުމީދޫގައި ކޮވިޑް-19ގެ ދެ އިހާ މިވަގުތު އުޅޭއިރު، އެމްޓީސީސީ ކްލަސްޓާއިން ފައްސިވި މީހުންގެ އަދަދު ވަނީ 35 އަށް އަރާފައެވެ. މިއާއި އެކު ހުޅުމީދޫއިން ކޮވިޑް-19 އަށް ފައްސިވި މީހުންގެ އަދަދު ވަނީ 48 އަށް އަރާފައެވެ.\nމީދޫން އިތުރު ބަޔަކު ކޮވިޑު-19 އަށް ފައްސިވުމާއި ގުޅިގެން އެޗްޕީއޭއިން ވަނީ ހުޅުދުއާއި މީދޫގައި ހަތް ދުވަހަށް ކާފިއު ހިންގުމަށް ނިންމާފައެވެ.\nހުޅުދޫ އާއި މީދޫގައި އެޅި ފިޔަވަޅުތަކުގެ ތެރޭގައި ރޭގަނޑު 8 އިން ފަތިހު4ޖެހުމާ ހަމައަށް އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން ވަނީ މަނާކޮށްފައެވެ. އަދި އެއްފަހަރާ ތިން މީހުންނަށްވުރެ ގިނަމީހުން މަގުމައްޗާއި އާންމު ތަންތާގައި އެއްވެ އުޅުމަކީ ވެސް މަނާ ކަމެއް ކަމަށާއި ހުޅުމީދޫގެ އެއް އަވަށުން އަނެއް އަވަށަށް ދިޔުމާއި އެއް ގެއިން އަނެއް ގެޔަށް ޒިޔާރަތް ކުރުން ހުއްޓާލުމަށް ވެސް ވަނީ އަންގާފައެވެ.\nފިހާރާތަކާއި ބޭންކުތައް ފަދަ އާންމު ޚިދުމަތް ދޭ ތަންތަނުގައި ޚިދުމަތް ދޭއިރު އެޗްޕީއޭ އިން އާންމުކޮށްފައިވާ ގައިޑްލައިނާ އެއްގޮތަށް ގައިދުރުމިން ބެހެއްޓުމާއި، ތަނަށް ވަދެވޭ އަދަދު ކަނޑައެޅުމާއި، ރައްކައުތެރި ކަމުގެ އެހެނިހެން ފިޔަވަޅުތައް އަޅައިގެން ޚިދުމަތް ދިނުމަށް ވެސް ވަނީ އަންގާފައެވެ.\nއަދި ޔުނިވަރސިޓީތަކާއި، ކޮލެޖްތަ ކާއި، ސްކޫލުތަކަށް ދަރިވަރުން ހާޒިރުވެގެން ކް ލާސްތައް ކުރިޔަށް ގެންދިޔުން ހުއްޓައިލުމަށާއި ހޮޓާތަކާއި، ކެފޭތަކާއި، ރެސްޓޯރަންޓް ތަކުން ދެމުންގެންދާ ޚިދުމަތްތައް ހުއްޓައިލުމަށް ވެސް ވަނީ އަންގާފައެވެ. މީގެ ތެރޭގައި ޑެލިވަރީގެ ޚިދުމަތް ދިނުމެއް ނުހިމެނެއެވެ.\nކޮވިޑް-19: އިންޑިއާގެ ސުކޫލުތަކުގައި ބަލި މީހުން އެޑްމިޓް ކުރަނީ


Miadhu Ves Midhanee Vagun Hifamun, Dhen Ves Kuraanee Ekan: Yaugoob | Hathaavees\nމިއަދުވެސް މިދަނީ ވަގުން ހިފަމުން، ދެންވެސް ކުރާނީ އެކަން: ޔައުގޫބު\nމަޖިލީހަށް އިންތިހާބުވުމަށް ރައްޔިތުންނަށް ވެވަޑައިގެންނެވި ވައުދާ އެއްގޮތަށް ވަގުން "ހިފުމުގެ" މަސައްކަތް މިއަދުވެސް ކުރަމުންދާ ކަމަށާއި ކުރިއަށް އޮތްތަނުގައި ވެސް ކުރާނީ އެކަން ކަމަށް ދާންދޫ ދާއިރާގެ މެމްބަރު ޔައުގޫބު އަބްދުﷲ ވިދާޅުވެއްޖެއެވެ.\nހުވަދޫ ބަހުރުވައިން ލިޔެފައިވާ ނޯޓްކޮޅަކާ އެކު، ޓްވިޓާގައި ޔައުގޫބު މިގޮތަށް ވިދާޅުވެފައި ވަނީ ކޮވިޑް19ގެ ކޮރަޕްޝަންގެ މައްސަލަތަކެއް ފެންމަތިވުމުން އެކަމުގެ ފާޑުކިޔުން ޔައުގޫބަށް އަމާޒުވެފައިވަނިކޮށެވެ.\nކޮވިޑް19ގެ ކޮރަޕްޝަންތައް ބެލުމަށް އޮޑިޓަރ ޖެނަރަލްއަށް މަޖިލީހުން އެންގުމަށް ބާރު އެޅުއްވި އިސް މެމްބަރުންގެ ތެރޭގައި ޔައުގޫބު ހިމެނިވަޑައިގަންނަވައެވެ. ކޮވިޑް19އަށް ސަރުކާރުން ކުރާ ހަރަދު ބެލުމަށް މިދިޔަ މެއި 18 ވަނަ ދުވަހު މާލިއްޔަތު ކޮމެޓީއަށް ހުށަހެޅުއްވީ ވެސް ޔައުގޫބެވެ. އޭނާގެ ހުށަހެޅުއްވުން ކޮމެޓީން އެ ދުވަހު ފާސްކުރީ ހަތް މެމްބަރުންގެ އަގުލަބިއްޔަތުންނެވެ.\nޔައުގޫބު ކުރެއްވި ޓްވީޓެއްގައި ވިދާޅުވީ އޭނާ އަކީ އޮޑިޓަރެއް ކަމަށާއި އޭނާ ކިޔެވީ ވަގުން ހިފަން ކަމަށެވެ. މިހާރުވެސް ކުރަމުން ދަނީ އެކަން ކަމަށާއި މިއަދު ކުރީ އެކަން ކަމަށް ޔައުގޫބު ވިދާޅުވިއެވެ.\nHandhaane kohdhinen. pic.twitter.com/uE2cNeivwc\n— Yaugoob Abdulla (@Yaugoob181) August 18, 2020\nއޭނާ ވިދާޅުވީ ދެންވެސް ކުރާނެ ކަމަކީ ވަގުން ހިފުން ކަމަށާއި އެ މަސައްކަތުގައި ފަހަތަށް ޖެހިވަޑައިނުގަންނަވާނެ ކަމަށެވެ. އަދި ވިދާޅުވީ އެ މަސައްކަތް ކުރުމަށް އެއްވެސް ބިރެއްވެސް ނުގަންނަ ކަމަށެވެ. މިއަދުވެސް ތަކުރާރުކޮށް ޔައުގޫބު ވަނީ އޭނާ ވައްކަން ނުކުރާނެ ކަމަށް ވިދާޅުވެފައެވެ. އަދި އޭނާ އަށް އެނގިގެން އެކަން [ވައްކަން] ވިޔަކަށް ނުދޭނެ ކަމަށްވެސް ޔައުގޫބު ވިދާޅުވިއެވެ.\nމެލޭޝިއާއިން އެކައުންޓިންގެ ދާއިރާ އިން ފުރަތަމަ ޑިގްރީ ހާސިލްކުރެއްވި ޔައުގޫބު ގެންދަވަނީ ދައުލަތުގެ ތެރޭގައި ހިންގާ ކޮރަޕްޝަންތައް ބެލުމަށް މަޖިލީހުގައި ފާޅުގައި އަޑުއުފުލަމުންނެވެ. ބޮޑެތި އަދަދުތަކުން ދައުލަތުން ބަދަލުދޭ މައްސަލަށް މަޖިލީހަށް ހުށަހެޅުއްވީ ވެސް ޔައުގޫބެވެ. އަދި ދައުލަތަށް ގެއްލުންވާ ގޮތަށް ސީޕްލޭން ޓާމިނަލް ޓީއެމްއޭއަށް ދޭން އުޅޭ މައްސަލަ މަޖިލީހުގެ ސަމާލުކަމަށް ގެނައީ ވެސް ޔައުގޫބެވެ. ފާޅުގައި ކޮރަޕްޝަނާ ދެކޮޅަށް ޔައުގޫބު ކުރައްވަމުން ގެންދަވާ މަސައްކަތާ ގުޅިގެން ސަރުކާރުގެ ތެރެއިންނާއި މަޖިލިހުގެ ތެރެއިން ވެސް އޭނާއަށް ފިއްތުންތައް ކުރިމަތިވެއެވެ.\nPrevious ޝަހީމްގެ އެކުވެރި އިމްރާންގެ ކިބައިން ރައީސް ޔާމީނާ މެދު އިހާނެތިކޮށް ނުހިތުމަށް އެދިއްޖެ\nNext ޑީއާރްޕީ އިން އިދިކޮޅު ކޯލިޝަނާ މާދަމާ ބައްދަލުކުރަނީ


Roadha mas feshen hafuthaa eh: baazaaru ge aguthah kihineh?\nރޯދަ މަސް ފެށެން ހަފުތާއެއް: ބާޒާރުގެ އަގުތައް ކިހިނެއް؟\nއަގުތަކުން މާބޮޑު ފަރަގެއް ނުފެނޭ\nދިވެހި އުފެއްދުންތައް އަދި މަދު\nއެސްޓީއޯ ފިޔާ، އަލުވި، ބިހުގެ ޑިމާންޑް މަތި\nބާޒާރުގައި ފަޅޯތަކެއް ކިރަނީ.--އަވަސް ފޮޓޯ\nރޯދަ މަސް ފެށެން ގާތްގަނޑަކަށް މި އޮތީ ހަފުތާއެއްހާ ދުވަހެވެ. ކޮންމެ ރޯދަ މަހެއްގައި ވެސް އެންމެ ބޮޑަށް ބަދަލު އަންނަ އެއް ދިމާލަކީ ބާޒާރު މައްޗެވެ. ރޯދަމަހާ ދިމާކޮށް ބާޒާރު "ތެޅި ގަންނަނީ" މިހެންވެ އެވެ. ނަމަވެސް މި އަހަރު އަދި ބާޒާރުމަތި ފެންނަނީ ތަންކޮޅެއް މައިތިރި ކޮށެވެ. މުޅި ބާޒާރަށް ބަލާއިރު ވެސް ފާހަގަވާ އެއްކަމަކީ ދިވެހި އުފެއްދުންތައް އަދި މަދުކެމެވެ. ފަހަރެއްގައި މިއީ ވިޔަފާރީގެ އުކުޅަކަށް ވުން ވެސް ގާތެވެ. އާއްމުކޮށް ގިނަ ބާވަތްތައް ގެނެސް އަޅާލަނީ ރޯދަ މަސް ފެށެން އެންމެ ފަހު ހަތަރު ވަރަކަށް ދުވަހަށްވުމުންނެވެ.\nތިރީގައި އެވަނީ މިއަދު މެންދުރުގެ ފަހާ ހަމައަށް ބާޒާރުގައި މުހިންމު ބައެއް ބާވަތްތަކުގެ އަގުތައް ހުރި ގޮތެވެ.\nކަރާ ކިލޯއެއް: 20ރ.\n100ގ. ގިތެޔޮ މިރުސް: 25ރ.\nގަބުޅިއެއް: 15-20ރ. އަށް\nފަޅޯ ކިލޯއެއް: 25ރ. އަށް\nބަނބުކޭލެއް: 20-30ރ. އަށް.\nލެޓިއުސް ފަތް ކިލޯއެއް: 130ރ. އަށް\nދަނޑުވެރިންގެގެންނަ ބާވަތްތަކުގެ އިތުރުން ރޯދަ މަހު އަގު ތަކަށް އެންމެ ބޮޑަށް ބަދަލު އަންނަ އެއް ބާވަތަކީ ފިޔާ، އަލުވި އަދި ކުޅުޅު ބިހެމެވެ. އެހެން އަހަރު ތަކެކޭ ވެސް އެއްގޮތަށް މި އަހަރުގެ ރޯދަ މަހާ ދިމާކޮށް އެސްޓީއޯ އިން ވަނީ ފިޔާ، އަލުވި އަދި ބިސް ރާއްޖެއަށް ގެނެސްފަ އެވެ. ބާޒާރުގައި މި ބާވަތްތަކުގެ އަގު މައިތިކޮށް ބެހެއްޓުމަށް އެސްޓީއޯއިން މިކަން ކޮންމެ އަހަރަކުވެސް ކުރެ އެވެ. މި އަހަރުވެސް އެސްޓީއޯއިން ދަނީ ފިޔާ، އަލުވި އަދި ބިސް ގެނެސް ވިއްކަމުންނެވެ.\nއެސްޓީއޯގެ ސީނިޔަ ޖެނެރަލް މެނޭޖާ ރީޖަނަލްސް ފާތިމަތު އާޝާން ވިދާޅުވީ ކޮންމެ އެހެން އަހަރުތަކެކޭ އެއްފަދައިން މި އަހަރު ވެސް އެސްޓީއޯ އިން ރޯދަ މަހަށް ހާއްސަކޮށް ގެނެސްފައިވާ ފިޔާ އަލުވި އަދި ބިސް ހަ ނަމްބަރު ކޮށިން ވިއްކަމުންދާ ކަމަށެވެ.\n"މި މަސައްކަތް ކުރަނީ ބާޒާރުގެ ހުންނަ އަގަށް އެއްވަރަށް ނޫނީ އެއަށްވުރެއް ރަނގަޅު އަގެއްގައި އާންމު ރައްޔިތުންނަށް އެ ވިއްކަން،" އާޝާން ވިދާޅުވި އެވެ.\nފިޔާ، އަލުވި ބިސް އެސްޓީއޯ އިން ވިއްކާ އަގު\nފިޔާ ބަސްތާއެއް: 160ރ. އަށް\nބިސް ކޭހެއް: 275ރ. އަށް\nއަލުވި ބަސްތާއެއް: 250ރ. އަށް\nއެސްޓީއޯއިން މިދިޔަ އަހަރު ވިއްކި އަގު\nފިޔާ، އަލުވި ބަސްތާއެއް: 250ރ. އަށް\nބިސް ކޭހެއް: 270ރ. އަށް\nއެސްޓީއޯ އިން މި އަގުގައި ފިޔާ އަލުވި ބިސް ވިއްކި ނަމަވެސް ބާޒާރުގައި ވިއްކަނީ ތަންކޮޅެއް އަގު މަތިކޮށެވެ. ނަމަވެސް މިއީ ބާޒާރުގައި އާއްމުކޮށް މި ބާވަތް ލިބެން ހުންނަ އަގެވެ.\nބާޒާރުގައި ފިޔާ، އަލުވި ބިސް ވިއްކާ އަގު\nފިޔާ: 200-350ރ. އާ ދެމެދުގައި\nއަލުވި 250-350ރ. އާ ދެމެދުގައި\nކުކުޅު ބިސް: 350ރ. އަށް\nބާޒާރުގައި މިހާރު މި އަގުގައި ބާވަތްތައް ލިބެން ހުރިނަމަވެސް ކުރިއަށް އޮތް ދުވަސްތަކުގައި އަގުތައް މަތިވެ، ދަށްވާނެ އެވެ. ހާއްސަކޮށް ރޯދަ މަސް ފެށެން އަންނަ ދެ ދުވަހަކީ ކޮންމެ އަހަރުވެސް އާއްމު ބާވަތްތަކުގެ ޑިމާންޑް މަތިވެގެންދާ ދުވަސް ތަކެކެވެ.


އަންހެނުން ކޮމިޓީގެެ ރައީސާއަކަށް ހައްވަ – Nilandhe\nއަލަށް އިންތިޚާބުކުރި އަންހެނުން ތަރައްޤީއަށް މަސައްކަތްކުރާ ކޮމިޓީގެ މެންބަރުން\nއަލަށް އިންތިޚާބުވި ނިލަންދޫ އަންހެނުން ތަރައްޤީއަށް މަސައްކަތްކުރާ ކޮމިޓީގެ ރައީސާއަކަށް ޙައްވާާ ޢަބްދުލްޢަޒީޒް ދެވަނަ ދައުރަކަށްވެސް އިންތިޚާބުކޮށްފިއެވެ. ނިލަންދޫ ރަށު ކައުންސިލް އިދާރާގައި އޮތް ވޯޓްލުމުގެ ރަސްމިއްޔާތުގައި ކޮމެޓީގައި ހިމެނިވަޑައިގަންނަވާ ހަތް މެންބަރުންގެ ތެރެއިން5މެންބަރުންގެ ވޯޓް ހައްވައަށް ލިބިފައިވެއެވެ. ކޮމިޓީގެ ނައިބު ރައީސާގެ މަޤާމަށް އިންތިޚާބުކޮށްފައިވަނީ ޚަދީޖާ ޢަލީއެވެ.\nނިލަންދޫ އަންހެނުން ތަރައްޤީއަށް މަސައްކަތްކުރާ ކޮމެޓީ އިފްތިތާޙްކޮށް މެންބަރުންގެ އިޤްރާރުގައި ސޮއިކޮށްފައިވަނީ އިއްޔެއެވެ.\nއަންހެނުން ކޮމިޓީގެ ފަރާތުން ގިނަ ޙަރަކާތްތަކެއް ނިމިދިޔަ ދައުރުގައިވެސް ހިންގާފައިވެއެވެ. އޭގެ ތެރޭގައި އަންހެނުން ހުނަރުވެރި ކުރުވުމުގެ ގޮތުން ތަފާތު ކުރު ކޯސްތައް ހިންގުމާއި، ރަށުގެ ތަރައްޤީއަށް ކުރެވުނު މަސައްކަތުގައި ބައިވެރިވުން ހިމެނެއެވެ.\nނިލަންދޫ ރަށު ކައުންސިލް 2017 ވަނަ އަހަރު އަލަށް އިންތިޚާބުވުމަށްފަހު އަންހެނުން ބާރުވެރިކުރުވުމުގެ ގޮތުން އަންހެނުން ތަރައްޤީއަށް މަސައްކަތްކުރާ ކޮމިޓީއަށް ޚާއްސަ އިސްކަމެއްދީގެން އެކޮމިޓީ ޙަރަކާތްތެރި ކުރުވުމުގެ މަސައްކަތްދަނީ ކުރަމުންނެވެ.\nނިލަންދޫ ކައުންސިލްގެ ރައީސް އިސްތިޢުފާދެއްވައިފި


Sarukaarun buni gothah mi mahu hiya flat thakah vadheveyne kamaai medhu suvaalu ufedhijje\nސަރުކާރުން ބުނި ގޮތަށް މިމަހު ހިޔާ ފުލެޓުތަކަށް ވަދެވޭނެ ކަމާއިމެދު ސުވާލު އުފެދިއްޖެ\nހިޔާ މަޝްރޫޢުގެ ދަށުން އަޅާފައިވާ ފުލެޓުތައް މިމަހު އެތަންތަނުގެ ޙައްޤުވެރީންނަށް ދެވޭނެ ކަމާއިމެދު ސުވާލު އުފެދިއްޖެއެވެ.\nހިޔާ މަޝްރޫޢުގެ ދަށުން އަޅާފައިވާ ފުލެޓުތައް މިމަހު ދޫކުރާނެ ކަމަށް ޕްލޭނިން މިނިސްޓަރު މުހައްމަދު އަސްލަމް ވަނީ މީގެ ކުރިން ވިދާޅުވެފައެވެ. މިދިޔަ މަހު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަސްލަމް ވިދާޅުވެފައިވަނީ، މިމަހުގެ ފަހުކޮޅު ފުލެޓުތަކުގެ ޙައްޤުވެރީންނަށް އެތަންތަނަށް ވަދެވޭވަރު ވާނެ ކަމަށެވެ.\nމިކަމާއި ގުޅޭގޮތުން މިއަދު "ވޮއިސް"އިން ޕްލޭނިން މިނިސްޓްރީއާއި ސުވާލު ކުރުމުން ޖަވާބެއް ނުދެއެވެ. ރައީސް އޮފީހުގެ ތަރުޖަމާނުވެސް ވަކި ޖަވާބެއް ނުދެއްވިއެވެ. "ވޮއިސް"އިން ޕްލޭނިން މިނިސްޓަރު އަސްލަމްއަށްވެސް ގުޅީމެވެ. އެބޭފުޅާ ފޯނަށް ޖަވާބު ނުދެއްވުމުން، ކުރި މެސެޖަށްވެސް ޖަވާބެއް ނުދެއްވައެވެ.\nހިޔާ މަޝްރޫޢުގެ ދަށުން އެޅި ފުލެޓުތައް ލިބޭ މީހުންގެ ދާއިމީ ލިސްޓު އިޢުލާނުކޮށްފައިވަނީ މިދިޔަ ފެބްރުއަރީމަހުގެ 09 ވަނަ ދުވަހުއެވެ. އެލިސްޓުގައި ކުރިން ފުލެޓު ލިބުނުކަމުގެ ލިޔުން ލިބުނު އެތައް ބައެއްގެ ފުލެޓު ގެއްލިފައިވާކަމުގެ ޝަކުވާ ގިނަ ބަޔަކު ކުރަމުންދާއިރު، ފުލެޓު ލިސްޓުގައި މައްސަލަ ހުރި ކަމަށް ރައީސް އިބްރާހީމް މުޙައްމަދު ޞާލިޙުއާއި، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދުވެސް ވަނީ ވިދާޅުވެފައެވެ.\nރައީސް ނަޝީދު އެންމެ ފަހުން ވިދާޅުވެފައިވަނީ، ފުލެޓު ލިބޭ މީހުން ކަނޑައެޅުމުގެ ބާރަކީ ފުލެޓު ކޮމިޓީއަށް ލިބޭ ބާރެއް ނޫން ކަމަށާއި، އެއީ ހައުސިން މިނިސްޓްރީއިން ކުރާނެ ކަމެއް ކަމަށެވެ.\nސަރުކާރުން ބުނި ގޮތަށް މިމަހު ހިޔާ ފުލެޓުތަަކަށް ވަދެވިދާނެ ކަމާއިމެދު ސުވާލު އުފެދިފައިވާއިރު، ކުރިއަށް އޮތް ލޯކަލް ކައުންސިލް އިންތިޚާބަށް ކެމްޕެއިން ކުރައްވަމުންދާ އެމްޑީޕީގެ ކެންޑިޑޭޓުން އަންނަ އޭޕްރީލްމަހު ފުލެޓު ދޫކުރާނެ ކަމަށް ވަޢުދުވަމުން އަންނަ ކަމުގެ މަޢުލޫމާތު "ވޮއިސް"އަށް ވަނީ ލިބިފައެވެ.\nއެގޮތުން ފްލެޓް ލިބޭނެ މީހުންގެ ދާއިމީ ލިސްޓަށް އަދި ބަދަލުތަކެއް އަންނާނެކަމުގެ އިޝާރާތެއް އެ ކެންޑިޑޭޓުން ކުރައްވަމުން ގެންދަވާކަންވެސް ވަނީ ފާހަގަކުރެވިފައެވެ.\nޙިޔާ ފުލެޓް ލިބުނުމީހުންގެ ލިސްޓް ފެންނާނި ކޮންތާކުންތޯ؟ ލިސްޓް ބަލައިލަން ބޭނުންވާތީ. ސުކުރިއްޔާ.\nހިޔާ ފްލެޓްތައް ދިނުމާމެދު ރައްޔިތުން ދެކޭގޮތް ބަލަނީ21 month ago\nހިޔާ ފުލެޓު އަގު ހާމަކޮށްފި، 25 އަހަރަށް ބަހާލުމުން މަހަކަށް ޖެހެނީ 3800 ރުފިޔާ!61 month ago\nހިޔާ ފުލެޓުތަކުގައި ސްމާޓް މީޓަރު ހަރުކުރުމުގެ މަސައްކަތް އަންނަމަހު01 month ago\nއެމްޕީއެލްގެ ބަޔާން: އެމްޕީއެލްއިން އެއްކޮޓަރި ފުލެޓު ވިއްކާލި ވާހަކަ ދޮގުނުކުރި!01 month ago\nހިޔާ ފުލެޓު އެއްކޮޓަރީގެ އެމްޕީއެލް 204 ފުލެޓު ވަނީ ވިޔަފާރި އުސޫލުން ވިއްކާލަފައި: އެމްޕީއެލް31 month ago\nހިޔާ ފްލެޓް ދާއިމީ ލިސްޓުގައި ރަށްރަށުގައި ދިރިއުޅެމުންދާ އެތައްބައެއް! 212months ago\nހިޔާ މަޝްރޫޢުގެ ލޯނު ދައްކަން ޖެހޭނީ ރައްޔިތުންގެ ފައިސާއަކުން ނޫން: އާންމުންގެ ޖަމުޢިއްޔާ 14days ago\nފިނިޝިން މަސައްކަތް ނިންމާފައިވެސް 5600 ރުފިޔާއަށް ފުލެޓު ކުއްޔަށް ދެވޭނެ: މުޢިއްޒު05 days ago\nހިޔާ ފުލެޓުގެ ޔުނިޓްތަކުގެ ގުރުނެގުން މިއަދު ފަށައިފި05 days ago\nފުލެޓު ކުއްޔަކީ 7500 ރުފިޔާ: އަސްލަމް65 days ago\nހިޔާ ފުލެޓުތަކުގެ ގުރުއަތުނެގުން މިމަހުގެ 8ވަނަ ދުވަހުގައި ފަށަނީ06 days ago\nހިޔާ ފްލެޓް ލިބުނު ފަރާތްތަކަށް ފްލެޓް ދޫކޮށްލުމުން، އެހެން ހައުސިންގ މަޝްރޫއުއަކުން ފުރުސަތުދެނީ 1 1 week ago\nފުލެޓު ލިސްޓްގެ 88 އިންސައްތައަކީ ކުރީ ސަރުކާރުގެ ލިސްޓުންވެސް ފުލެޓު ލިބުން މީހުން: އާންމުންގެ ޖަމުޢިއްޔާ01 week ago\nފްލެޓް ދިނުން ލަސްކުރުމަށް މަޖިލީހުގެ ބައެއް މެމްބަރުން މަސައްކަތް ކުރޭ: އާއްމުންގެ އެކުވެރި ގުޅުން 1 1 week ago


Mexico Ah Baarugadha Binhelumeh, Ekaku Maruvehjje - Vaguthu\nމެކްސިކޯއަށް އައި ބާރުގަދަ ބިންހެލުމެއްގައި ލޮޅުންތަކެއް އައިސް އެކަކު މަރުވެއްޖެއެވެ.\nދަ ޔުނައިޓެޑް ސްޓޭޓްސް ޖިއޮލޮޖިކަލް ސާވޭ އިން ބުނީ މި ބިންހެލުމުގެ ބާރުމިން ރެކްޓަރ މިންގަނޑުން 7.0 މެގްނެޓިއުޑް ބާރުމިނަށް އަރާ ކަމަށާއި، ބިންހެލުން އައީ ޓެކްސަސްގެ ސަން އައުގަސްޓިންގެ އިރު އުތުރުން ހަތަރު ކިލޯމީޓަރު ދުރުގައި އޮންނަ ސަރަހައްދަކަށް ކަމަށެވެ. މިއީ ޕެސިފިކްގެ ރިސޯޓް ސިޓީ އަކަޕުލްކޯ އާއި ގާތްގަނޑަކަށް އަށް މޭލު ދުރަށެވެ.\nއެ ބިންލުން އައިސްފައި ވަނީ 7.8 މޭލު އަޑިއަށެވެ. އެ ބިންހެލުމަށްފަހު 92 އާފްޓާޝޮކްސް އައި ކަމަށް ރިޕޯޓްކޮށްފައިވެއެވެ.\nމިީޑިއާ ރިޕޯޓްތައް ބުނާގޮތުގައި، ބިންހެލުމާއި ގުޅިގެން ދަ ނޭޝަނަލް އޯޝަނިކް އެޓްމޮސްފެރިކް އެޑްމިނިސްޓްރޭޝަން އިން ސުނާމީގެ އިންޒާރު ނެރުނެވެ. ނަމަވެސް ފަހުން ސުނާމީގެ އިންޒާރު ވަނީ އުވައިލާފައެވެ.\nމި ބިންހެލުމާއި ގުޅިގެން މަރުވެފައި ވަނީ އުމުރުން 19 އަހަރުގެ ޒުވާން ފިރިހެނެކެވެ.\nމޭޔަރ ކްލައުޑީއާ ވިދާޅުވީ، އެ ގައުމުގެ ވެރިކަން ކުރަ ސިޓީއަށް ގެއްލުމެއް ވިކަމުގެ މައުލޫމާތު ލިބިފައި ނުވާ ކަމަށެވެ. އެހެން ނަމަވެސް އެ ބިންހެލުމާއި، ގުޅިގެން ބައެއް ސަރަހައްދުތަކުގެ ކަރަންޓް ކެނޑުނު ކަމަށް އޭނާ ވިދާޅުވިއެވެ.\nއެ ގައުމުގެ ފެޑެރަލް އިލެކްޓްރިސިޓީ ކޮމިޝަނުން ނެރުނު ބަޔާނެއްގައި ބުނެފައި ވަނީ، އެ ގައުމުގެ ހަތަރު ސްޓޭޓެއްގައި ދިރިއުޅެމުންދާ 1.6 މިލިއަން ކަސްޓަމަރުންގެ ގެތަކުން ކަރަންޓް ކެނޑުނު ކަމަށެވެ. އަދި ކަރަންޓް ދިނުމުގެމަސައްކަތްތައް ކުރަމުންދާ ކަމަށްވެސް ބުނެފައި ވެއެވެ.


Cathay Pacific ge chief executive officer adhi chief commercial officer isthiufaa dheefi\nކެތޭ ޕެސިފިކްގެ ޗީފް އެގްޒެކްޓިވް އޮފިސަރ އަދި ޗީފް ކޮމާޝަލް އޮފިސަރވެސް އިސްތިއުފާދީފި\nހޮންކޮންގ އެއަރލައިން، ކެތޭ ޕެސިފިކްގެ ޗީފް އެގްޒެކްޓިވް އޮފިސަރ ރުޕަޓް ހޮގް މަޤާމުން އިސްތިއުފާދީފިއެވެ.\nމަޤާމުން އިސްތިއުފާ ދީފައިވަނީ ހޮންކޮންގުގައި ކުރިއަށްދާ މުޒާހަރާތަކުގައި ކެތޭ ޕެސިފިކްގެ ބައެއް މުވައްޒަފުން ބައިވެރިވުމުގެ ޝަކުވާއާއެކު، އެކުންފުނީގައި މައްސަލަތަކެއް އުފެދިފަވާ ދަނޑިވަޅެއްގައެވެ. އަދި ހޮންކޮންގ ގައި ކުރިއަށްދާ މުޒާހަރާތަކުގައި ބައިވެރިވާ މުވައްޒަފުންނާ މެދު ފިޔަވަޅު އަޅާނެކަމަށް ކެތޭ ޕެސިފިކްއިން ވަނީ ބުނެފައެވެ. މީގެ އިތުރުން މުޒާހަރާގެ ބައިވެރިވިން އެއަރޕޯޓްތަކަށް ވަނުމާއެކު ކެތޭ ޕެސިފިކްގެ އެތައް ފްލައިޓްތަކެއްވެސް ވަނީ ކެންސަލްކޮށްފައެވެ.\nކެތޭ ޕެސިފިކްގެ ޗީފް ކޮމާޝަލް އޮފިސަރވެސް ވަނީ އިސްތިއުފާދީފައެވެ. ކެތޭ ޕެސިފިކްގެ ބައެއް މުވައްޒަފުން މުޒާހަރާތަކުގައި ބައިވެރިވުމުގެ ސަބަބުން ޗައިނާއިން ވަނީ ނުރުހުން ފާޅުކޮށް މުޒާހަރާގައި ބައިވެރިވާ ކުރޫއިން ތިބޭ ފްލައިޓްތައް ޗައިނާއަށް ދަތުރުކުރުން މަނާކުރާނެކަމަށް ޗައިނާ ސަރުކާރުން ވަނީ ހާމަކޮށްފައެވެ.\nމުޒާހަރާތަކުގެ ސަބަބުން ހޮންކޮންގ ގެ އިޤްތިޞާދަށްކުރާ ނޭދެވޭ އަސަރުތަކުގެ ގެއްލުން ކެތޭ ޕެސިފިކްއަށް ކުރާނެއެވެ. އެގޮތުން އެތައް ސަތޭކަ ފްލައިޓެއް ކެންސަލްވެ، ކެތޭ ޕެސިފިކް ބޭނުންކުރާ ފަސިންޖަރުންގެ އަދަދުވެސް ވަނީ މަދުވެފައެވެ.\n5 މަސްވަންދެން ހޮންކޮންގ ގައި ކުރަމުން އައި މުޒާހަރާއަށް ނިމުން އައިސްފި


Musaara emme bodukuree dhah fantheege muvazzafunnah: CSC | Mihaaru\nސިވިލް ސާވިސް ކޮމިޝަނުން ބޭއްވި ނިއުސް ކޮންފަރެންސްގައި ޝަމީމް ވާހަކަ ދައްކަވަނީ. --ފޮޓޯ: ހުސެއިން ވަހީދު/ މިހާރު\nމުސާރަ އެންމެ ބޮޑުކުރީ ދަށް ފަންތީގެ މުވައްޒަފުންނަށް: ސީއެސްސީ\n11 ފެބުރުއަރީ 2018 - 15:28 99 comments\nއެ ކޮމިޝަނުން ބޭއްވި ނިއުސް ކޮންފަރެންސެއްގައި ސީއެސްސީގެ ރައީސް ޑރ. އަލީ ޝަމީމް ފުރަތަމަ ވެސް ވާހަކަ ދައްކަވަން ފެއްޓެވީ ދިވެހި ބަސް ފޮތް ހިއްޕަވައިގެން އިންނަވައި އެ ފޮތުގައި "މުސާރަ" މާނަކޮށްފައިވާ ގޮތުގެ ތަފްސީލު ދެއްވަމުންނެވެ. އެލަވަންސެއް ދިނުން ވެސް ހިމެނެނީ މުވައްޒަފުގެ މަސައްކަތުގެ އުޖޫރައިގެ ތެރޭގައި ކަމުން، އެލަވަންސެއް ދިނުން ވެސް ބެލެވޭނީ މުސާރަ ބޮޑުކުރުން ކަމަށް އޭނާ ވިދާޅުވި އެވެ.\nއޭނާ މިގޮތަށް މާނަކޮށްދެއްވީ، އަސާސީ މުސާރަ ބޮޑުކޮށްދިނުމުގެ ބަދަލުގައި އެލަވަންސެއް ދޭން ނިންމުމުން މުވައްޒަފުން ކުރާ ޝަކުވާތަކާ ގުޅިގެން ކަމަށް ބެލެވެ އެވެ. މިއީ ސިވިލް ސާވިސްގެ މުވައްޒަފުންނަށް އަލަށް ދޭން ފަށާ އެލަވަންސެކެވެ.\nއަލަށް ދޭން ފަށާ އެލަވަންސްގެ ތަފްސީލް:\n- ޑިރެކްޓަރު ޖެނެރަލްގެ މަގާމަށް 1،500ރ.\n- ޑެޕިއުޓީ ޑިރެކްޓަރު ޖެނެރަލްގެ މަގާމަށް 1،300ރ.\n- ޑިރެކްޓަރުންގެ މުސާރަ އަށް 1،100ރ.\n- ޑެޕިއުޓީ ޑިރެކްޓަރުންނާއި ސީނިއަ ޓެކްނިކަލް އޮފިސަރު ގްރޭޑް2އާއި ސީނިއަ އޮފިސަރު އަދި ޓެކްނިކަލް އޮފިސަރު ގްރޭޑް2އަށް 900ރ.\n- ސީނިއަ އޮފިސަރު ގްރޭޑް2އިން ފެށިގެން އެސިސްޓެންޓް އޮފިސަރު ގްރޭޑް 1 އާ ހަމައަށް 700ރ.\nނޫސްވެރިންގެ ބައްދަލުވުމުގައި ޝަމީމް ވާހަކަ ދައްކަވަނީ. --ފޮޓޯ/ހުސެއިން ވަހީދު/މިހާރު\nޝަމީމް ވިދާޅުވީ މުވައްޒަފުންގެ މުސާރަ 28 ޕަސެންޓުން 39 ޕަސެންޓާ ދެމެދަށް ބޮޑުކޮށްފައިވާ ކަމަށެވެ. އޭގެ ތެރެއިން ވެސް އެންމެ ބޮޑު އިސްކަމެއް ދިނީ ސަޕޯޓް ސާވިސް ކެޓަގަރީގެ މަގާމްތަކަށް ކަމަށާއި އެ ކެޓެގަރީގެ މުސާރަ އެންމެ މަދުވެގެން ވެސް 37 ޕަސެންޓަށް ބޮޑުކޮށްފައިވާ ކަމަށް ވިދާޅުވި އެވެ.\nއެ ކެޓަގަރީގައި ތިބި 5،800 އަށް ވުރެ ގިނަ މުވައްޒަފުންގެ މުސާރަ ބޮޑުކޮށްފައިވާ ކަން ޝަމީމް ފާހަގަކުރެއްވި އެވެ. އަދި މިއީ ސިވިލް ސާވިސްގެ ދަށް ފަންތީގައި ތިބި މުވައްޒަފުންގެ މުސާރަ އެންމެ ބޮޑު ކުރިއެރުމެއް އައި ފަހަރު ކަން ވެސް އޭނާ ފާހަގަކުރެއްވި އެވެ.\n"މި ގެނެވުނު ބަދަލުތަކާ ގުޅިގެން ސިވިލް ސާވިސްގެ އެންމެ ކުޑަ މުސާރަ ލިބޭ ރޭންކުގެ މަގާމްތަކަށް މުސާރަ އާއި ފިކްސްޑް އެލަވަންސްތަކާ އެކު ޖުމްލަ 5،300ރ. ލިބޭނެ. މިއައި ބަދަލާ ގުޅިގެން ސިވިލް ސާވިސްގެ އެންމެ ތިރި ފަންތީގެ މަގާމްތަކަށް އަހަރަކު 83.75 މިލިއަން ރުފިޔާ އިތުރަށް ހަރަދުވާނެ،" ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި އަސާސީ މުސާރައިގެ ބަދަލުގައި އިތުރު އެލަވަންސެއް ދޭން ނިންމީ ވެސް މުވައްޒަފުންގެ ފައިދާ އަށެވެ. އަސާސީ މުސާރަ ބޮޑުކޮށްފި ނަމަ ޕެންޝަނަށް ކަނޑަން ޖެހޭ ބައި އިތުރުވެ، ގެއަށް ގެންދަން ލިބޭ ފައިސާ މަދުވާނެތީ އެކަމަށް މުއައްސަސާތަކުން ވިސްނާފައިވާނެ ކަމަށް ވިދާޅުވި އެވެ.\nއިތުރު ލިޔުންތައް ސިވިލް ސާވިސް ސަރުކާރު ސިވިލް ސާވިސް ކޮމިޝަން ސިވިލް ސާވަންޓުން ޑރ. އަލީ ޝަމީމް ސިވިލް ސާވަންޓުންގެ މުސާރަ


އެހެނިހެން – Page 69 – Esfiya – Dhivehi Vaahaka Site\nމީހާ މީހަކަށް ވަނީ އިސްކޮޅުން ކުރުވެ، ގޮތްދާ ހިތްލާ، އަޑަށް ބާރުލާ ވާހަކަ ދައްކައިގެނެއްނޫނެވެ. ނުވަތަ، އަޑުއޮތްތަނަކަށް ހަޅޭއްލާ ހިތަށް އަރާ އެއްޗެއް ދެން ތިބި މީހުންނާއި ދިމާލަށް ބުނުމަކުންވެސް ނޫނެވެ. ނުވަތަ...\nސްމައިލީގެ ބައްޕަ އަހްމަދު ހަސަން އަދި އޭނާގެ އަންހެނުން އަފީފާއާއި ދެމީހުން ތިބީ ގޭގެ ޓެރަސްގައި ބަހައްޓައިފާވާ އުދޯލީގައެވެ. ހަނދުގެ އަލިން އެޅިފައިވާ ރިހިދޯދިތަކުން މުޅިތަންވަނީ އުޖާލާކޮށް ފައެވެ. އެތަނުގައި ހައްދާފައިވާ މީރުވަސްދުވާ...\nހަޤީޤީ / ހިތާމަ / ބިރުވެރި / އިއުލާން / އެހެނިހެން / މަޖާ / މުބާރާތް / ދީނީ / ލޯބި\nއެސްފިޔައިގެ ހުނަރުވެރި ލިޔުންތެރިންނަށާއި ފޫހިކަމެެއްނެތި ވާހަކަ ވިދާޅުވާ ކިޔުންތެރިންނަށް 1436 ވަނަ އަހަރުގެ ރަމަޟާން މަހުގެ ހެޔޮއެދުމާއި ތަހުނިޔާ އަރިސްކުރަމެވެ.\nޝައިހާގެ ނޭވާވެސް ދުމުގެ ސަބަބުން ހާސްވަމުން ދިޔައެވެ. އަދި ކޮށިއަރަމުން ކެއްސަމުން ދިޔައެވެ. އެކޮޓަރިން ނިކުމެވޭނެ ގޮތެއް ފެނޭތޯ އޭނާ އުޅެގަތެވެ. ސްމައިލީގެ މޭޒުމަތީގައި އޮތް ބަރު އޭނަ ލޮލުގައި އަޅައިގަތެވެ. އަވަހަށް...\nބުރާންތިވެގެން ނުވެއްޓުނީ ހަމަ ކިރިޔާއެވެ. މޫނުދޮންނަ ތަށީގައި ހިފަހައްޓާލެވުމާއި އެކު އޭނާއަށް މަޑުމަޑުން ގިސްލެވެން ފެށިއެވެ. ކަރުނަތިކިތަކުން އޭނާގެ މޫނު ތެމިއްޖެއެވެ. އެތައް އިރެއް ވުމައްފަހު މޫނު ދޮވެލުމަށް ފަހު ފާހާނައިން ނިކުންނަން...\nހަޤީޤީ / އެހެނިހެން\nފިޔަވަޅު ލޯބިވާ މައިންބަފައިންނާއި އުޅެ ބޮޑުވި ފަސްގަނޑު ދޫކޮށް މާލެ ބަދަލުވީ ނަރސިން ދާއިރާއިން ލިބުނު ކޯހެއް ހެދުމަށެވެ. ކުރިމަގަށްޓަކައި ކުރެވުނު ފޮނިފޮނި ހުވަފެން ތަކެއްގައި ކުލަ ޖެއްސުމުގެ ހެޔޮ އަޒުމުގައެވެ. އަދި...\nމާހިލް ދެފަޔަށް ލެވުނުހާ ބާރެއްލާފައި ދުވެފައި އައިސް ސާޔާ އަތްދަނޑި މައްޗަށް އުފުލާލައިގެންގޮސް ސޯފާގައި ބާއްވާލިއެވެ. އުޝާ ފާޑަކަށް އެދިމާއަށް ބަލަހައްޓައިގެން ހުރީ ނުލަފާ ގޮތަކަށް ހިނި އައިއްސައެވެ. މާހިލް ސާޔާ މޫނުގައި...\nހެނދުނު ހޭލިގޮތަށް މާހިލް އެންމެ ފުރަތަމަވެސް ގުޅީ ސާޔާއަށެވެ. ރޭގައި ނިދިއިރު ލަސްވެފައި ހުރުމުން ހޭލެވުނީވެސް ވަރަށް ލަސްވިފަހުންނެވެ. ސާޔާއަށް ގުޅައިގެން ވާހަކަ ދައްކާލާފައި ތައްޔާރުވެލައިގެން ނުކުތް އިރު އެންމެން ސިޓިންގރޫމްގައި ތިއްެބެވެ....\nޒައިދުގެ ފޮނި ބަސްތަކުން ބޭއިހްތިޔާރުގަ އަހަންނަށް އެކޮޓަރި އެތެރެއަށް ވަދެވުނުއިރު،އަހަރެންފެނި ސިހިފައި ޒައިދުގެ އަތުގައި އޮތް ގިޓާދޫވެ ބިންމަތީ ޖެހުނެވެ.”މާހީ މިތާނގަ ކިހިނެއް” ޒައިދުގެ ސުވާލުން އަހަރެންނަށް ހަމަހޭކަންވެރިވިއިރު، ކުރެވެމުން މިދާ ކަންތައް...\n” ޒައިދަކަށްވެސް އަހަރެންސަލާމަތެއް ނުކުރެވޭނެ،” އެހެންބުނެ އަހަރެން ކޮޓަރިއާއި ދީމައަށް އަށް ދުއްވައިގެންއިރު ހުއްޓެވުނީ ޒައިދު ދެންބުނެލި ޖުމްލައިގެ ބާރުންނެވެ. “އައި ޕްރޮމިސް، އަހަރެން މާހީ ސަލާމަތް ކުރާނަށް ވައުދުވަން މާހީ އަހަރެންކައިރީ...\nމާހިލް އޭނާގެ މޫނު ސާޔާގެ މޫނާއި ކައިރިކޮށްލިއެވެ. ސާޔާ މަޑުމަޑުން ދެލޯމަރާލުމާއެކު މާހިލްގެ ތުންފަތުގެ ބީހުން އިހުސާސްކުރެވި މުޅިހަށިގަނޑުގައި ފިނި ރާޅެއް ދުވެލިއެވެ. ހަރަކާތެއް ކުރަން ނޭނގިފައި ސާޔާއަށް ހުރެވުނީއެވެ. ކުޑައިރުކޮޅަކުން މާހިލް...\nގޭދޮރު ހުޅުވާ އެތެރެއަށް ވަން މަންމަފެނި ޒައިދާއި ދިމައަށް ބަލަލެވުނު އިރު ދެމީހުންނަށް ތިބެވުނީ ޖެހެނުޖެހޭ ހިސާބުކައިރީގައެވެ، އަހަރެން ބިރުން އަވަހަށް އިސްޖަހާލީ ކުށްވެރިއެއް ފަދައިންނެވ.ް ހާސްވެ ދާހިތްލަމުން ދިއައިރު ލަމުންދިއަނޭވާގެ އަޑުވެސް...\n“ދެން ކިހާ ދެރަ ކަމެއް؟ ހަމަ ގައިގަ ނުޖެހި ދާން އުނދަގޫވާނެ.!” އިވުނު ލުއި ލުއި މިޔުޒިކެއް ކަހަލަ އަޑުން އަހަރެންގެ ހިތަށް ފިނިވެގެންދިޔައިރު، ލާނެތް ގޮތަކަށް ހިނިތުންވެލީމެވެ. ހުދު ޔުނީފޯމުގައި ހުރި...\nމާހިލްއަށް ސާޔާ ގޮވައިގެން އެތެރެއަށް ވަންނާކަން ނުކެރުނެވެ. އަސްލަމް ހީކޮށްފާނެ އެއްޗަކަށް ވިސްނާލާފައި ސާޔާ މޫނުގައި ދެތިން ފަހަރަކު މަޑުމަޑުން ޖަހާލިއިރަށް ނަސީބަކުން ލޯހުޅުވާލައިފިއެވެ. ހޭވެރިކަންވުމުން ސާޔާ މާހިލްއާ ދުރަށް ޖެހިލިއެވެ. ދެއަތުން...\nއިރުކޮޅެއްނުވެ ހުޅުވުނު ދޮރާއި އެކު އެތެރެއަށް ވަންއަޒާލްއަށް ކޮޓަރިން ފެނުން މަންޒަރުން ދެލޯ ބޮޑުވެގެން ދިއައެވެ. ހޭނެތިފައި އޮތް މާހީގެ ހަށިގަނޑާއި ކުޅެމުންދިއަ މަންމަގެ ނުލަފާ ސޫރަފެނި އެތެރެއަށް ވަންނަންަނެގި ފައިގާ ކަސްތޮޅު...\nހުޅުވިގެން ދިއަދޮރާއިއެކު އެތެރެއަށް ވަން މަންމަ އާއި ޒާއްތައައި އަޒާލްބެގެ އިތުރުން ބިޔަހަށިގަނޑެއްލިބިފައިވާ ދިގު މީހަފެނި ބަލާލެވުނު ނަޒަރު އަނބުރާަލެވުނީ އެމީހާ ފަހަތުން ވަން ޒުވާނާއަށެވެ، ދުވަހަކުވެސް ނުދެކޭހާ ރީތި ހޫރެއްލީނެއް ފަދަ...


ކުޅުދުއްފުށީ ރީޖަނަލް ހޮސްޕިޓަލުގައި ކާމިޔާބު ކަމާއެކު ޒުވާނެއްގެ ރަހިމުން ބޮޑު ސިސްޓެއް ނަގައިފި – Dhen.mv\nކުޅުދުއްފުށީ ރީޖަނަލް ހޮސްޕިޓަލުގައި ކާމިޔާބު ކަމާއެކު ޒުވާނެއްގެ ރަހިމުން ބޮޑު ސިސްޓެއް ނަގައިފި\nJune 7, 2020 - 9:55 am\nޒުވާން އަންހެނެއްގެ ރަހިމުގައި އުފެދިފައިވާ ބޮޑު ސިސްޓެއް ނެގުމަށް ކުޅުދުއްފުށީ ރީޖަނަލް ހޮސްޕިޓަލުން ކާމިޔާބު އޮޕަރޭޝަނެއް ކޮށްފިއެވެ.\nކުޅުދުއްފުށީ ރީޖަނަލް ހޮސްޕިޓަލުގެ މެނޭޖަރު އަހްމަދު ދާއޫދު "ތަލަދުން" ނޫހަށް ވިދާޅުވީ މިއީ މިހާތަނަށް އެހޮސްޕިޓަލުން ގައި ކުރި މިފަދަ އެންމެ ބޮޑު އޮޕަރޭޝަން ކަމަށާއި އަދި ނެގުނު އެންމެ ބޮޑު ސިސްޓްކަމަށެވެ.\nމި އޮޕަރޭޝަން ކޮށްފައިވަނީ އެހޮސްޕިޓަލުގެ ގައިނީ ޑޮކްޓަރުން ހިމެނޭހެން ޖުމްލަ 8 މީހުންގެ ޓީމަކުންނެވެ. ގާތްގަނޑަކަށް ދެ ގަޑި އިރުގެ މި އޮޕަރޭޝަންގައި ދެ އޯވޭރިއަން ސިސްޓު ނަގާފައިވާ ކަމަށް މެނޭޖަރު ވިދާޅުވިއެވެ.\nދާއޫދު އިތުރަށް ވިދާޅުވީ އެ އޮޕަރާޝަން ކުރެވުނީ ކުޅުދުއްފުއްޓަށް ނިސްބަތްވާ ޒުވާން އަންހެން ކުއްޖެއްގެ ކަމަށެވެ. އެކުއްޖާގެ ހާލު މިހާރު ރަނގަޅު ކަމަށާއި މިއަދުގެ ވަގުތެއްގައި ހޮސްޕިޓަލުން ދޫކޮށްލެވޭވަރު ވާނެކަމަށް އޭނާ ވިދާޅުވިއެވެ.\nދާއޫދު ވިދާޅުވީ އެ ހޮސްޕިޓަލުން މި އޮޕަރޭޝަން ކުރަން ޖެހުނީ ކޮވިޑް-19ގެ ސަބަބުން ފުރަބަންދުވުމާއި ގުޅިގެން މާލެ ފޮނުވުގައި ދަތިތަކެއް ހުރުމުގެ ސަބަބުން ކަމަށެވެ.


Sushma akee Raajje-India gulhun aakurumuge eh meysthiri: Shahid | Mihaaru\nއިންޑިއާގެ ކުރީގެ އެކްސްޓާނަލް އެފެއާޒް މިނިސްޓަރު ސުޝްމާ ސުވަރާޖް ރާއްޖެއަށް ކުރެއްވި ދަތުރުފުޅެއްގައި ފޮރިން މިނިސްޓަރު ޝާހިދު އަރިހުގައި. ސުޝްމާ ވަނީ އިއްޔެ އަވަހާރަވެފައި\nސުޝްމާއަކީ ރާއްޖެ-އިންޑިއާ ގުޅުން އާކުރުމުގެ މޭސްތިރިއެއް: ޝާހިދު\n07 އޯގަސްޓް 2019 - 10:447comments\nއުމުރުން 67 އަހަރުގައި ސުޝްމާ އަވަހާރަވީ ހާޓް އެޓޭކެއް ޖެހިވަޑައިގެންނެވުމުން ހޮސްޕިޓަލްގައި ފަރުވާދެމުން ދަނިކޮށް ރޭގެ ވަގުތެއްގަ އެވެ. މިދިޔަ މެއި މަހާ ހަމައަށް އެކްސްޓާނަލް އެފެއާޒް މިނިސްޓަރަކަށް ހުންނެވި ސުޝްމާގެ ސިއްހީ ހާލު ހުރި ގޮތުން ބީޖޭޕީގެ އާ ސަރުކާރުގެ އެއްވެސް މަގާމަކަށް ވަޑައެއް ނުގަންނަވަ އެވެ.\nރާއްޖެ އާއި އިންޑިއާގެ ގުޅުން އެންމެ ބޮޑަށް ގޯސްވި ދުވަސްވަރު ވެސް އަދި އާ ސަރުކާރާ އެކު އެ ގުޅުންތައް ބަދަހިކުރަން ފެށިއިރު ވެސް އިންޑިއާގެ ޚާރިޖީ ކަންކަމާ ބެހޭ މިނިސްޓަރަކަށް ހުންނެވީ ސުޝްމާ އެވެ.\nއޭނާ ވަނީ ތަފާތު ފަހަރު މަތިން ރާއްޖެ ވަޑައިގެން ދެ ގައުމުގެ ގުޅުން ވަރުގަދަ ކުރަން ގިނަ މަސައްކަތްތަކެއް ކުރައްވައިފަ އެވެ.\nސުޝްމާ އަވަހާރަވުމުން އޭނާގެ އާއިލާއަށާއި އިންޑިއާގެ ރައްޔިތުންނަށް ތައުޒިޔާ ވިދާޅުވެ، ޝާހިދު ރޭ ކުރެއްވި ޓްވީޓެއްގައި ވިދާޅުވީ އެއީ ރަނގަޅު އެކުވެރިއެއް ކަމަށާއި އާދަޔާ ހިލާފު ބޭފުޅެއްގެ އިތުރުން އެންމެ މަތީ ފެންވަރުގެ ޑިޕްލޮމޭޓެއް ކަމަށެވެ.\nސުޝްމާ އަކީ އިންޑިއާގެ ކުރީގެ ބޮޑުވަޒީރު އިންދިރާ ގާންދީ އަށް ފަހު، އެ ގައުމުގެ އެކްސްޓާނަލް އެފެއާޒް މިނިސްޓަރު ކަން ކުރެއްވި ފުރަތަމަ އަންހެން ބޭފުޅާ އެވެ.\nއޭގެ ކުރިން އޭނާ ވަނީ އުމުރުން އެންމެ 25 އަހަރުގައި، އެ ގައުމުގެ ހަރިޔާނާ ސްޓޭޓްގެ ސަރުކާރުގެ ވަޒީރުކަން ވެސް ކުރައްވައިފަ އެވެ. އަދި އޭގެ ފަހުން ނިއު ދިއްލީގެ ޗީފް މިނިސްޓަރު ކަން ވެސް ސުޝްމާ ކުރެއްވި އެވެ.


REPORT: Drug Aaeku Hashivikkunves Aanmmuve, Sh.Feydhoo Rayyithun Biruverikameh Gai - Vaguthu\nށ. ފޭދޫ-- ވަގުތު އިމޭޖެސް: ހަސަން ރިޝްފާން\nމަސްތުވާތަކެއްޗާއި ވައްކަމުގެ މައްސަލަތަކަކީ ގުޅި ލާމެހިފައިވާ ދެމައްސަލައެވެ. މުޖުތަމައަށް ކުރިމަތިވެފައި އޮތް އެންމެ ބޮޑު އެއް "ބަލިމަޑުކަމަށް" މަސްތުވާތަކެތީގެ މައްސަލަ ވަނީ ވެފައެވެ. މަސްތުވާތަކެތީގެ މައްސަލަތައް އިތުރުވާން ފެށުމުން އިތުރު އެތައް މައްސަލައެއް އުފަން ވެގެން އާދެއެވެ.\nމަސްތުވާތަކެއްޗާއި ވައްކަމާއި ދެކޮޅަށް މިއަދު އަޑު އުފުލަން ނުކުމެފައި ވަނީ ށ. ފޭދޫ ރައްޔިތުންނެވެ. އެ ރަށުގައި މަސްތުވާތަކެއްޗާއި ވައްކަމުގެ އިތުރުން ހަށިވިއްކުން އިންތިހާއަށް ބޮޑުވެފައިވާ ކަމަށް އެރަށު ރައްޔިތުން ބުނެއެވެ. ފޭދޫ އަންނަނީ މަސްތުވާތަކެތީގެ "ހަބަކަށް" ވަމުންނެވެ.\nމަސްތުވާތަކެތި އެންމެ ބޮޑު ބިރު!\nމަސްތުވާތަކެތި ރަށްރަށަށް އެތެރެ ކުރާ މީހުން އާންމު ގޮތެއްގައި އެތަކެތި ގެންދާއިރު، ފުލުހުންގެ އިންޓެލިޖެންސަށް އެ މައުލޫމާތު އެނގެއެވެ. އެފަދަ ބައެއް ދަތުރުތައް ހުއްޓުވައި މަސްތުވާތަކެތި އަތުލާ ފަހަރުވެސް އާދެއެވެ. އަދި ބައެއް ފަހަރު "ދޫކޮށްލާ" ފަހަރުވެސް ދެއެވެ.\nށ. ފޭދުއިން "ވަގުތު" އަށް މައުލޫމާތު ދިން މީހަކު ބުނީ، އެރަށުގައި މަސްތުވާތަކެތީގެ ވިޔަފާރިކޮށް އެތަކެތި ބޭނުންކުރާ މީހުން އެކަން ކޮށް އުޅެނީ ފާޅުގައި ކަމަށާއި އެކަމާއިމެދު ބަހެއް ބުނެލަން ކެރޭނެ ބަޔަކު ވެސް އަދި ފުލުހުން ވެސް އެރަށުގައި ނުތިބޭ ކަމަށެވެ. އެހެން ކަމުން ކައިރި ރަށްރަށުން ލޯންޗުގައި މަސްތުވާތަކެތި ގެނެސް ފާޅުގައި ވިޔަފާރި ކުރާކަން އޭނާ ވަނީ ފާހަގަ ކޮށްފައެވެ.\nމަސްތުވާތަކެއްޗާއި ދެކޮޅަށް މިއަދު ބޭއްވި އެއްވުން\nމަސްތުވާތަކެއްޗަށް ދެވިހިފުމަކީ މަސްތުވާތަކެތި ނައްތާލުމަށް ކުރިމަތިވެފައި އޮތް އެންމެ ބޮޑު ގޮންޖެހުމެވެ. އަތުގައި ފައިސާ ނެތްނަމަވެސް އެކަން ކުރުމަށް ބައެއް މީހުން ވައްކަންކޮށްގެން ވެސް ފައިސާ ހޯދައެވެ. އެންމެ ފުރަތަމަ ގޭތެރެއިން ވައްކަން ކޮށްގެން ބޭރުން ވައްކަން ކުރަން ފަށައެވެ. މިއީ މަސްތުވާތަކެތީގެ ވަބާގައި ޖެހޭ މީހުންގެ ހާލަތު ހުންނަ ގޮތެވެ.\nހަށިވިއްކާ އަންހެނެއްގެ މައްސަލަ ބޮޑުވެފައި!\nހަށިވިއްކުމުގެ ވިޔަފާރިއަށް އާންމު ގޮތެއްގައި އަންހެނުން ވަދެ އުޅެނީ މަސްތުވާތަކެތީގެ ސަބަބުންް ކަމަށް އެއްބަޔަކު ބުނެއެވެ. އެފަދަ ތަކެތި ނުލިބިއްޖެނަމަ، މީހާއަށް ރަނގަޅަކަށް ނުނިދޭ ކަމަށްވެއެވެ. އޭގެ ސަބަބުން ފައިސާ ބޭނުންވެގެން އަންހެނުން ކުރާ ކަމަކީ މީހަކަށް ތިމާ "އަމިއްލަ" ހަށިގަނޑު ވިއްކާލުމެވެ.\nމިކަން މިހެން އޮތްއިރު، ފޭދޫގައި ވެސް މިފަދަ ކަމެއް ކުރާ އަންހެނަކު އުޅޭ މައްސަލަ މި ވަނީ ފެންމަތިކޮށްފައެވެ.\nމައުލޫމާތު ލިބިފައިވާ ގޮތުގައި އެ އަންހެން މީހާއަކީ ކ.އަތޮޅުގެ ރަށަކަށް ނިސްބަތްވާ އަންހެނެކެވެ. އޭނާ އެ ރަށުގައި އެކަން ކުރާކަން "ވަގުތު" އަށް ރަށުގެ އެތައް ބަޔަކު ވަނީ ކަށަވަރު ކޮށްދީފައެވެ.\n"އެއީ މިރަށު މީހަކު ގެނެސްގެން އުޅޭ އަންހެނެއް. އެ ދެމީހުންނަކީ ކައިވެނި ނުކޮށް އުޅޭ ބައެއް. އެ ފިރިހެން ސޮރު މިހާރު މިކޮޅަކު ނެތް. އެ އަންހެން މީހާ އުޅެނީ ފިރިހެން މީހާގެ ބައްޕަމެން ގޭގައެއް ވެސް ނޫން. މަސްތުވާތަކެތީގެ ކަންކަން ކުރާ ބަޔަކު އުޅޭ ތަނެއްގައި އުޅޭ ކަމަށް މައުލޫމާތު ލިބެނީ" ވަގުތު އަށް މައުލޫމާތު ދިން މީހަކު ބުންޏެވެ.\nއޭނާ ބުނީ އެ އަންހެން މީހާ މީހުން ކައިރިއަށް "200 ރުފިޔާއަށް" ހަށިވިއްކަމުން ރަށުތެރޭގައި އުޅޭކަން ރަށު މީހުންނަށް އެނގެއެވެ. އެމައްސަލަ ރަށުގެ އަންހެނުންތަކެއް ވަނީ މީގެ ކުރިން ކައުންސިލަށް ވެސް ހުށަހަޅާފައެވެ.\nއޭނާ ބުނީ، އެ އަންހެން މީހާ އެރަށަށް ގޮސްފައިވަނީ ކޮވިޑް-19 އާއި ގުޅިގެން މުޅި ރާއްޖެ ފުރަބަންދު ކުރުމުގެ ކުރިން ކަމަށެވެ. އޭނާގެ އުމުރު އުޅޭނީ ގާތްގަނޑަކަށް 20 އަހަރާއި 28 އަހަރާއި ދެމެދުގައި ކަމަށް ބެލެވެއެވެ.\nވައްކަން އިންތިހާއަށް ބޮޑު!\n"ވައްކަން ކުރާމީހުން ވެސް މިހާރު އެކަން ހައްދުން ނައްޓާލައިގެން އުޅޭނީ. މިދިޔަ3ދުވަހު ވައްކަން ކުރަން މިމީހުން ބޭނުން ކޮށްފައި ހުންނަނީ ތޫނު ހަތިޔާރު." ރަށުން ވާހަކަ ދެއްކި މީހަކު ކިޔައިދިނެވެ.\nއޭނާ ބުނެފައިވަނީ އިއްޔެ ރޭ އެރަށުގައި އެކަނި އުޅޭ އަންހެނެއްގެ ގެއަށް ވައްކަން ކުރަން ކަތިވަޅި ހިފައިގެން ބަޔަކު ވަދެފައިވާ ކަމަށާއި އެހެން ނަމަވެސް އެއްވެސް އެއްޗެއް އެމީހުންނަށް ނުލިބުނު ކަމަށެވެ. އަދި ބައެއް ފަހަރު އެއްޗެއް ނުލިބުމުން ހިފައި ގެންގުޅޭ ތަކެއްޗަށް ގެއްލުންދޭކަން ވެސް އޭނާ ވަނީ ފާހަގަ ކޮށްފައެވެ.\nއޭނާ ބުނީ، ވައްކަން ކުރާ ބަޔަކު ނޭނގުނަސް އެ ރަށު ރައްޔިތުންނަށް އަބަދުވެސް އެކަމެއް ކުރަނީ ކޮންބައެއްކަން ލޭބަލްވެފައި ހުންނަ ކަމަށެވެ. އެހެނަސް އެމީހުންނަށް ކުރެވޭނެ ކަމެއް ނެތުމުން މިއަދު ވަނީ މުޒާހަރާ ކޮށްފައެވެ. "ކައުންސިލުން ރައްޔިތުންނާއި ބައްދަލުކޮށް އެކަމާއި މަޝްވަރާ ކުރި. ރައްޔިތުން ބޭނުންވަނީ މިކަން ހުއްޓުވަން." އޭނާ ބުންޏެވެ.\nރަށު ކައުންސިލްގެ އާދޭސް!\nރަށުގެ ހާލަތު ގޯސްވަމުންދާ މަންޒަރު އެންމެ ގާތުން ފެންނަނީ ކައުންސިލަށެވެ. ރައްޔިތުންގެ ޝަކުވާތަކެއް މެދުކެނޑުމެއް ނެތި ކައުންސިލަށް ލިބެއެވެ. އެހެންނަމަވެސް ރައްޔިތުންނަށް ކޮށްދެވޭނެ ކަމެއް ނެތުމުން ކައުންސިލް ވެސް އޮތީ ގޮތްހުސްވެފައެވެ.\nފޭދޫގެ ކަންކަން ބަލަހައްޓާ ޕޮލިސް ސްޓޭޝާން ހުންނަނީ ފޯކައިދޫގައެވެ. ކޮންމެ މައްސަލައެއް ކައުންސިލަށް ހުށަހެޅުނަސް ކައުންސިލުން އަންނަނީ ފޯކައިދޫގައި ހުންނަ ސްޓޭޝަނާއި ހިއްސާ ކުރަމުންނެވެ. އެގޮތަށް މައުލޫމާތު ހިއްސާކުރި ނަމަވެސް، ފުލުހުންނަށް އެ މައްސަލައަކާއި ހަމައަށް އާދެވޭއިރު، ހުރިހާ ކަމެއް ވެނިމި، ހެކި ނެތިގެންދެއެވެ. އެކަމާއި ގުޅިގެން ކައުންސިލުން އަންނަނީ ސަރުކާރުގެ އެކި އިދާރާތަކަށް އާދޭސް ކުރަމުންނެވެ. ކައުންސިލްގެ އާދޭހަކީ ރަށުގައި ފުލުހުންގެ ހިދުމަތް ގާއިމު ކޮށްދިނުމެވެ.\n"އަޅުގަނޑުގެ އަދި ރަށުގެ ހުރިހާ އެންމެންގެ ވެސް އާދޭހަކީ، ހޯމް މިނިސްޓަރ އިމްރާން އަބްދުﷲ އެ ރަށުގައި ފުލުހުންގެ ހިދުމަތް ގާއިމު ކޮށްދެއްވުން. މިއީ ރަށަށް ވަރަށް ބޭނުންތެރިވެފައިވާ ހިދުމަތެއް" ރަށުގެ ކައުންސިލްގެ ރައީސް މުހައްމަދު ޝާމިރު ވިދާޅުވިއެވެ.\nފޭދޫގެ ހާލަތު ގޯސްވުމުން މިރޭ ފުލުހުން ވަނީ 14 މީހަކަށް "ހިމާޔަތް ދީފައެވެ." ފުލުހުން "ވަގުތު" އަށް މައުލޫމާތު ދެމުން މިރޭ ވިދާޅުވީ ފޭދޫގައި ކުށްކުރުން އިތުރު ވަމުންދާތީ އެކަމުގެ ކަންބޮޑުވުން ފާޅުކުރުމުގެ ގޮތުން ރައްޔިތުންގެ ބަޔަކު މިއަދު އެއްވެފައިވާ ކަމުގެ މައުލޫމާތު ފުލުހުންނަށް ލިބިފައިވާ ކަމަށެވެ. ސުލްހަވެރިކަމާއި އެކު މިމައްސަލަ ހައްލުކުރުމަށްޓަކައި އެރަށު ކައުންސިލާއި ފުލުހުން ދަނީ ރައްޔިތުންނާއި ވާހަކަ ދައްކައިގެން މައްސަލަ ހައްލު ކުރުމަށް މަސައްކަތް ކުރަމުން ކަމަށް ވެސް ފުލުހުން ވިދާޅުވިއެވެ.\n"ފޭދޫން ރައްކާތެރިކަމަށް އެދުނު 14 މީހަކަށް ފުލުހުންގެ ފަރާތުން ރައްކާތެރިކަން ވަނީ ފޯރުކޮށްދީފައި. އެމީހުންގެ ތެރޭގައި ހިމެނެނީ އަންހެނަކާއި 13 ފިރިހެނުން." ފުލުހުން ވިދާޅުވިއެވެ.\nމިއަދު ފުލުހުން ހިމާޔަތް ދިން މީހުންނަކީ ރަށުގައި އެންމެ ފުޅާކޮށް މަސްތުވާތަކެތީގެ ވިޔަފާރިކޮށް މަސްތުވާތަކެތި ބޭނުން ކުރާކަމަށް ތުހުމަތު ކުރެވޭ މީހުންނެވެ. އެމީހުން އަނެއްކާވެސް ފުލުހުންގެ ބަންދުން ދޫވުމާއި އެކު ރަށުގެ ހާލަތު އިތުރަށް ގޯސްވެގެން ދިއުމުގެ ބިރު ރައްޔިތުންގެ ތެރޭގައި އެބައޮތެވެ.\nއޮކްޓޯބަރ 28, 2020 00:10\nހުވަދު އަތޮޅުގެ ރަށްތަކުގައި ފާޅުކޮށް މަސްތުވާތަކެތި ވިއްކާނެ..ރަށު ތެރޭ އުޅޭ ޕޮލިހުން މާކަ އަޅާލާ ކަންތަކެއްނޫން އެއީ...\nއޮކްޓޯބަރ 28, 2020 00:56\nހާދަ އަގު ހެވޭ...\nއޮކްޓޯބަރ 28, 2020 02:08\nތި ނޫން ރަށެއް މަދުވާނެ މިހާރު ޤައުމު ހަލާކުވެއްޖެ.. ވަކި ރަށެއްގެ ނަންޖަހާ ޚަބަރު ހަދާނެކަމެއް ނެތް.. އެންމެ ބޮޑު އައްޑާއަކީ ވެރިރަށް މާލެ\nއޮކްޓޯބަރ 28, 2020 02:37\nފޯކައިދޫ ތިބޭ މަދު ފުލުހުންނަށް ތިކަމެއްނުވާނެ. ފުނަދޫ ހު ރިހާ ފުލުހުންކަމަކީ މުބާ ރާތް ކުލުން\nއޮކްޓޯބަރ 28, 2020 03:45\nހަށިގަންނަ މީހުންވެސް ގިނައީތާ!\nބިރެއްވެސް ނުގަނޭ ހަކުރުބޯ މީހަކު އެއިޑްސްވެސް ޖެހިފައި ހުރެދާނެ.\nއޮކްޓޯބަރ 28, 2020 11:10\nޥިއްކަން ހުންނަ ކޮންމެ އެއްޗެއް ގަންނާނެ. ޥިއްކަނީ ވިކޭތީ\nވިއްކަނީ ގަންނާނެ މީހުންވާތި\nއޮކްޓޯބަރ 29, 2020 11:22\nތީ އޮޅުމެއް.. ވިއްކާ ހުރިހާ އެއްޗެއް ގަންނަ ނަމަ ފިހާރަ ތަކުގައި އެއްޗެހި ގިނަވެގެން ދުވަސްވެގެން އުކާލާކަށް ނުޖެހޭނެ..\nއޮކްޓޯބަރ 28, 2020 06:39\nފޭދޫގަ ތިޔަކަންތައް އެއީ މިސަރުކާރަކަށް އެހާ މުހިންމު ކަމެއްހެން ހީވޭތަ؟ މިއަދު ފުލުހުން ،ސިފައިންނައް އޮތީ ސަރުކާރުގެ ނުފޫޒުވަދެ ސިޔާސީ އެޖެންޑާ ތައް ޕްރޮޓެކްޓް ކުރުން. މަތިފަޑީގަ ތިބިބޭޅުން އަދިއެބޭޅުންގެ ބޭޅުން ހިމާޔަތްކުރުން. ވެރިކަމައް2އަހަރުވެގެންދާއިރު މިހާރު އައްޑޫގަ ބިލިއަންޑޮލަރުގެ ބޮޑުމާސިންގާ ޕްރޮޖެޓެއް އެވަނީފަށާފަ. އެއީ ކާޅުމެރުމުގެ ޕްރޮޖެކްޓެއް. ... އަދި އެމެރިކާ ބޭޅަކު މިއަދުވަޑައިގަތީމަ ފެށިގެންދާ ބޮޑެތި ބިޔަ މަޝްރޫއު ތަކުގަ ހިމެނޭ އެއކަމަކީ ފޮރިންމިނިސްޓްރީ ހަނދައްބަދަލުކުރުން. މިކަހަލަ ބޮޑެތިކާމިޔާބީތައް ރައްޔިތުންނައް ލިބިގެންދާއިރު ރައްޔިތުން ގެކިބާގަވެސް ކޮންމެވެސް ކެތްތެރިކަމެއް ހުންނަންޖެހޭނެ. ފަޚްރުވެރި ކަމާ ޝަރަފްވެރިކަމާއެކު ބައެއްދުވަހު ބަނޑައްކުޅުޖަހާލައިގެންވެސް\nހިފަހައްޓަލަންޖެހޭނެ. މިފަހަރުއެއްކަލަ ބޫމްވެސް އެބައާދޭ.... ކެކެކެކެ.. "ފަހުން" ރަންގަޅުވާނެ\nއޮކްޓޯބަރ 28, 2020 07:32\nޢަދިވެސް ކުއްވެރިންނަށް ހިމާޔަތްތިދިނީ.މީ ކުއްވެރިންގެ ސަރުކާރެއް.\nއޮކްޓޯބަރ 28, 2020 08:22\nގަންޖާ ރަސްގެފާނަށް ފުރުޞަތުލިބުމުން މުޅި ރާއްޖޭގައި މަސްތުވާތަކެތި ޢާއްމުވާނެކަން އަހަރެމެންނަށްވެސް އެނގެއެވެ. ނަމަވެސް ރާއްޖޭގެ ރައްޔުތުންނަކީ ޖެހޭއަތަކަށް ދޯނިދއްވަން އާދަވެފައިތިބި ބައެއްކަން ގަންޖާރާޖާއަށް ވަރަށް ރަނގަޅަށް އެނެގއެވެ. ދީނަށް ފުރައްސާރަ ކުރާމީހުންނާއެކު ނޫޅޭށޭ ކިޔާ މީހާ އަނެއްދުވަހު ހުންނަނީ އެމީހާ ތަޚުތައް ގެންނަށް ފައިކުރި އޮޅާލާފައެވެ. ކީރިތި ރަސޫލާއަށް ހަޖޫކިޔާ ކިތަންމެވަރަކަށް ފުރައްސާރަ ކުރިޔަސް ދީނީފޮތެއްވެސް ނެރެދެވޭވަރުގެ މީހަކަށް މިރާއްޖޭގައި ހުރިކަމަށް މިވަނީ ގަންޖާރާޖާއަށެވެ. ބައެއް ޝައިޚުން "އެންމެ ލޯބިވާންޖެހޭނީ ކީރިތި މާތްނަބިއްޔާއަށޭ" ކިޔާފައި މާދަމާ އެންމެ ބޮޑަށް ތާއީދު ކުރާނީ ފުރައްސާރަ ކުރާމީހުންނަށްކަން އެންމެންވެސް ދަނެއެވެ. ޔާﷲ އަޅުގަނޑުމެންގެ މިދިވެހި ފަސްގަނޑުން ކާފިރުކަމާ ޖަހާތާއި ޝައިޠާނީ ޢަމަލުތައް ފިއްލަވައި ހިދާޔަތު ޢަލިދަންމަރުން އަލިކުރައްވާންދޭވެ.!\nއޮކްޓޯބަރ 28, 2020 08:49\nހިލެޔެންނޫނޭ ބުނި މީހަކުވެސް މިގައުމުގައި ވެރިކަންކުރި! ވެރިންގެ ސަބަބުން ލިބޭ ގެއްލުން ބޮޑު! ބަލާބަލަ މިހާރު އަރާތިބި ދީނެއްމިއްލަތެއް ނެތް ބަޔަކުވެސް! މުޅި ގައުމު ހަލާކުކޯށްފި!\nއޮކްޓޯބަރ 28, 2020 09:00\nކުއްވެރިންގެ ހިމާޔަތްބޮޑުކޮށް ސިޔާސީ ޕާޓީތަކުގެ އިސްވެރިންގެ މަންފާ ބޮޑުގޮތަށް އާއްމު ރައްޔިތުމީހާއަށް ބިރުވެރިކަމާއި، ކަންބޮޑުވުމާއި ހާސްކަން އިތުރުވާގޮތަށް ހަދާފައިވާ ޤާނޫންއަސާސީގެ ސަބަބުން... އިޚްލާސްތެރިކަމާއެކު މަސައްކަތްކުރާ ބައެއް ޕޮލިހުންވެސް މިހާރުދަނީ ފަރުވާކުޑަކުރެވި، އަޅާނުލެވެމުން....ބުރަމަސައްކަތުން ކުށުގެ މާހައުލުން ރެއިޑްކޮށް އަތުލާގަނެ މަސައްލަތައްވެސް އެ ދަނީ ސައިބޯނި ބޮތްކަކަށްވެގެން.....ގަނޫން އަސާސީގެ މާއްދާއެއްގެ ސަބަބުން..... ވަރަށް ދެރަ ޤައުމުގެ ހާލަތު ޒުވާން ޖީލް ހަލާކުވެ ދަނީ..... ރައްޔިޔުންގެ ހަޢްޤުގައި މަސައްކަތްކުރާނެ އިޚްލާސްތެރި ބޮޑުން މަދުވީމަ....\nއޮކްޓޯބަރ 28, 2020 09:08\nރައްޔިތުން ނިކުމެ ތިޔަ މީހުން ރަށުން ބޭރުކޮށްލެވޭނެ އެވެ. ރައްޔިތުންގެ އެއްބައިވަންތަކަމާ އެކު ތިޔައީ ފަސޭހަ ކަމެކެވެ.\nސަރުކާރުން ކުރުވާ ކަމެއް ބަލަގަ ތިޔަ ބުނާ މަސްތުވާ ތަކެތި ބެހުމަކީ.....\nއޮކްޓޯބަރ 28, 2020 10:43\nއެޖެންޑާ 19 ތަފާތު ވާނެ!\nއޮކްޓޯބަރ 28, 2020 10:52\nކެނެރީގޭ ކަލޭގެ ވަރަށް އުފާވާނެ.\nއޮކްޓޯބަރ 28, 2020 10:54\nއާބާދީ އަށް ބަލާފައި ނިކުތީ ވަރަށް މަދު ބައެއް.\nގިނަމީހުން ބޭނުންވާގޮތަށް ދެން ތިރަށުގައި ކަންކަން ހިގާނީ.\nވީމާ ރައްކާތެރެި ގޮތަކީ ތިމީހުންކޮޅުވެސް ހަލާކުނުވަނީސް އެހެން ރަށަކަށް ހިޖްރަކުރުން.\nއޮކްޓޯބަރ 28, 2020 10:59\nބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާ\nބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާ..ބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާބިރުނެތިއްޖެ ، ޤައުމު ލާދީނީ ކުރުމާއި އަޅުވެތި ކުރުމުގެ %90 ނިމިއްޖެ ، ބާރަށް އަތްޖަހާ\nއޮކްޓޯބަރ 28, 2020 17:59\nފުނަދޫގަ ތިކަންކުރަނީ ފުލުހުނާ ގުޅިގެން ބޭބެ ހުންންނަނި ކޮއްކޮމެންލައްވާ އެކަން ކުރުވަނި ބޭބެ އަކީ ފުލުސް ކިހިނެތް ކޮއްކޮމެން ބަންދުކުރާނި އެއްމެ ފުޅާ ކޮށް މިކަން ކުރަނި މިތިންބެއިން ހިފަހައްޓާ އަތުލާ އެތިކޮޅު ދެވަނަ ފަހަރަށް މަރކެޓުގަ ދައުރުވަނީ ބޮޑު ސިއްރެއް\nއޮކްޓޯބަރ 29, 2020 00:30\nއަހަރެމެންރަށަކީ ފުލުހުންގެ މަރުކަޒެއް ހުންނަރެއް އެކަމު ވަރަށް ފާޅިކަން ބޮޑުކޮށް މަސްތުވާތަކެތި ވިއްކާމީހުން ވިއްކަނީ ބޯމީހުން ބޮނީ ވައްކަން ހަބޭސް މީހުންގެ މުދަލަށް ގެއްލުންދިނުން ހަބޭސް މިކަން ހިންގާތާ އެތަށްދުވަހެއް އަދި ހުކުމަކާހަމަޔަށް ދިޔަމީހަކުނުހުންނާނެ ކޯޓުންޖަހާ ވާނުވާ7ދުވަހުން ނިމިފަ އޮންނަނީ\nއޮކްޓޯބަރ 30, 2020 02:28\nއޮކްޓޯބަރ 30, 2020 23:35\nޕޮލިހުން ތިބެގެން ކުއްކުރުން ހުއްޓުވޭނަމަ ނުވަތަ މަދުކުރެވޭނަމަ ޕޮލިހުން ތިބޭ ރަށްރަށް ވަރަށް އަމާންވާނެތާ. ޚާއްސަކޮށް މާލެ. އެވެސް ވިކިފައި ތިބޭ ބައެއް.\nއޮކްޓޯބަރ 30, 2020 23:36


Dhuvasvee meehunge sample nagan ehbaarulumeh nulibey: Dr Afzal\nދުވަސްވީ މީހުންގެ ސާމްޕަލް ނަގަން އެއްބާރުލުމެއް ނުލިބޭ\nޑރ. އިބްރާހިމް އަފްޒަލް --\nއުމުރުން ދުވަސްވީ މީހުންގެ ތެރޭގައި ކޮވިޑްގެ ނުރައްކާ އޮތް މިންވަރު ބެލުމަށް އެ މީހުންގެ ސާމްޕަލް ނެގުމަށް ފަށާފައިވާ މަސައްކަތަށް އާންމުންގެ އެއްބާރުލުން ލިބެމުންނުދާ ކަމަށް ނެޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) އިން ބުނެފި އެވެ.\nމިރޭ އެ ސެންޓަރުން ބޭއްވި ނޫސްވެރިންގެ ބައްދަލްވުމުގައި ޑރ. އިބްރާހިމް އަފްޒަލް ވިދާޅުވީ ހައިރިސްކް ގުރޫޕްތަކުގެ ތެރޭގައި ބަލި އޮތް މިންވަރު ދެނެގަތުމުގެ މަސައްކަތް ކުރަމުން ގެންދާ ކަމަށެވެ.\nކޮވިޑް ޖެހޭ މީހުންގެ ތެރެއިން އެންމެ ރިސްކް ބޮޑީ ކުޑަކުދިންނާއި، ދުވަސްވީ މީހުންގެ އިތުުރުން ބޮޑެތި ބަލިތަކަށް ބޭސްކުރަމުންދާ މީހުންނެވެ.\nއަފްޒަލް ވިދާޅުވީ ދުވަސްވީ މީހުންގެ ސާމްޕަލް ނެގުމަށް އާއިލާތަކުން ދޭންޖެހޭ ފުރިހަމަ އެއްބާރުލުން ލިބެމުން ނުދާ ކަމަށެވެ. އެއީ ވަރަށް ކަންބޮޑުވާ ކަމެއް ކަމަށާ އެންމެ ރިސްކް ބޮޑު މީހުންގެ ތެރޭގައި ބަލީގެ ހާލަތު އޮތް މިންވަރު އެނގިގެން ދިއުމަކީ މި ހާލަތުގައި ވަރަށް މުހިންމު ކަމެއް ކަމަށެވެ.\n"ބައެއް ބޭފުޅުން ބިރުގަންނަނީ ކަންނޭގެ، ގޭގައިވާ ދުވަސްވީ މީހަކު އެ ސާމްޕަލް ނަގައިގެން ޕޮޒިޓިވްވެއްޖިއްޔާ އެހެން ދިމާއަކަށް ގެންގޮއްސިއްޔާ އޭނާގެ ހާލަތު ވަކިން ދަށްވެދާނެތީ. އަދި އެނޫންވެސް އެހެން ކަންކަމާއި ގުޅިގެން ބައެއް މީހުން އެކަމާ އެބަ އިންކާރުކުރޭ. ހަގީގަތުގައި މި ރެންޑަމްސާމްޕްލިންއަކީ ވަރަށް މުހިންމު ކަމެއް އަޅުގަނޑުމެން ކުރަން، އެއީ އޭގެން އަޅުގަނޑުމެންނަށް އެނގޭނީ އެންމެ ރިސްކް ބޮޑު އުމުރުފުރާގައި ބަލީގެ ހާލަތު އޮންނަ ގޮތް." އަފްޒަލް ވިދާޅުވިއެވެ.\nއަފްޒަލް ވަނީ ދުވަސްވީ މީހުންގެ ސާމްޕަލް ނެގުމަށް ހުރިހާ އާއިލާތަކުންވެސް އެއްބާރުލުންދީ އެކަމަށް މަގުފަހިކޮށް ދިނުމަށް އެދިފައެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ ޑރ. އިބްރާހިމް އަފްޒަލް\nއިތުރު 101 މީހަކު ޕޮޒިޓިވްވެއްޖެ\nއިތުރު 18 މީހަކު ރަނގަޅު ވެއްޖެ


Tsunami Gai Maruvi Meehun Ge Adhadhu 1,234 Ah Araifi - Vaguthu\nސުނާމީގައި މަރުވި މީހުންގެ އަދަދު 1,234 އަށް އަރައިފި\nއިންޑޮނީޝިއާގެ ޕާލޫ އައިލެންޑަށް އައި ބިންހެލުމާ އެކު އެރި ސުނާމީގައި މަރުވި މީހުންގެ އަދަދު 1،234 އަށް އަރާފައިވާ ކަމަށް އެޤައުމުގެ ކަމާބެހޭ އިދާތަކުން ހާމަކޮށްފިއެވެ.\nއިންޑޮނޭޝިޔާގެ ނޭޝަނަލް ޑިޒާސްޓަރ މެނޭޖްމެންޓްއިން ހާމަކޮށްފައިވާ ގޮތުގައި ސުނާމީއާއި ބިންހެލުމުގައި މަރުވި މީހުންގެ އަަދަދު މިހާރު 1،234 ކަށް އަރާފައިވާ ކަމަށާއި އަދި މިއަދަދު އިތުރުވާނެ ކަމަށް ލަފާކުރެވޭ ކަމަށެވެ. އަދި ވެއްޓިފައިވާ އިމާރާތްތައް ސާފު ކުރުމުގެ މަސައްކަތް ކުރިޔަށްދާތީ އިމާރާތްތަކުގެ ދަށުވެ މަރުވެފައި ތިބި މީހުން ފެންނާނެ ކަމަށް ލަފާ ކުރެވޭ ކަމަށާއި މިހެންކަމުން މަރުވި މީހުންގެ އަދަދު އިތުރުވާނެ ކަމަށް ލަފާ ކުރެވޭ ކަމަށްވެސް އިންޑޮނޭޝިޔާގެ ނޭޝަނަލް ޑިޒާސްޓަރ މެނޭޖްމެންޓްއިން ބުނެއެވެ.\nބިންހެމާއި ސުނާމީގެ ސަބަބުން އިންޑޮނޭޝިޔާގެ ޕާލޫ ގައި ދިރިއުޅޭ ފަރާތްތަކަށް ކާބޯތަކެތި ލިބުމުގައި ވަނީ ދަތި ތަކާއި ކުރިމަތިވެފައެވެ. އެޤައުމުގެ ނޫސްތަކުން ބުނާ ގޮތުގައި ސުނާމީއަށްފަހު ރަށުތެރޭގައި ލޫޓްވުންވަނީ އާއްމުވެފައެވެ. މިއީ ކާބޯތަކެތި ލިބުމުގައި ދިމާވެފައިވާ ދަތިތަކުގެ ސަބަބުން ވާކަމެއް ކަމަށްވެސް އެޤައުމުގެ ނޫސްތަކުން ހާމަކުރެއެވެ. މިގޮތުން ފިހާރަތަކުގައި ހުރި މުދާތައްވެސް ލޫޓްވަމުންދާ ކަމަށް ރިޕޯޓްކޮށްފައިވެއެވެ.


Houthinge Missile Hamalaathah Saudi Aai UAE Ah! - Vaguthu\nހޫތީންގެ މިިސައިލް ހަމަލާތައް ސައުދީ އާއި ޔޫއޭއީ އަށް!\nޔަމަނާއި އިދިކޮޅު ހޫތީ ހަނގުރާމަވެރިން ފޮނުވާލި ދެ ބެލިސްޓިކް މިސައިލް ހަމަލާ ސައުދީ އަރަބިިއްޔާ އާއި ޔޫއޭއީއަށް ދީފިއެވެ.\nމިއަދު ހޫތީންގެ ހަމަލާ އައިސްފައި މިވަނީ އަބޫދާބީއަށް ހޫތީން ދިން ޑްރޯން އަދި މިސައިލް ހަމަލާއެއްގައި އާންމުންގެ ތިން މީހަކު މަރުވިތާ ހަފްތާއެއް ފަހުންނެވެ.\nޔޫއޭއީގެ ދިފާއީ ވުޒާރާއިން މިއަދު ނެރުނު ބަޔާނެއްގައި ބުނީ، އެ ގައުމުގެ ވެރިރަށް އަބޫ ދާބީއަށް އަމާޒުކޮށް ހޫތީން ދެ ބެލިސްޓިކް މިސައިލް ފޮނުވާލިކަމަށާއި އެ މިސައިލް އޭގެ އަމާޒަށް ވާސިލް ވުމުގެ ކުރިން ވައްޓާލާފައިވާ ކަމަށެވެ. އަދި ކޮންމެ ފަދަ ނުރައްކަލަކާ ކުރިމަތިލުމަށް ވެސް ތައްޔާރަށް އޮތް ކަމަށާއި، ދައުލަތް ރައްކާތެރިކުރުމަށް އަޅަންޖެހޭ ހުރިހާ ފިޔަވަޅެއް އަޅާނެ ކަމަށް އެ ބަޔާނުގައި ބުނެފައިވެއެވެ.\nސައުދީގެ ދައުލަތުގެ މީޑިއާއިން ބުނެފައިވަނީ، ހޫތީ ބެލިސްޓިކް މިސައިލެއް ސައުދީގެ ދެކުނުގެ ސަރަހައްދަކަށް ވެއްޓި، ދެ މީހަކު ޒަހަމްވެފައިވާ ކަމަށެވެ. މި ހަމަލާގައި ޒަހަމްވެފައިވަނީ ބަންގްލަދޭޝްގެ ރައްޔިތަކާއި، ސޫދާނުގެ ރައްޔިތެއް ކަމަށް ރިޕޯޓު ކޮށްފައިވެއެވެ.\nކޯލިޝަންގެ ބަޔާނުގައި ވާގޮތުން ދަހްރާމް އަލް ޖަނުބުގެ މަތިން އިތުރު މިސައިލެއް ހުރަސްކޮށްލިއެވެ. އަދި މި މިސައިލް ވައްޓާލާފައިވާ ކަމަށް ބުނެފައިވެއެވެ.\nހޫތީން ބުނީ އެމީހުން އަބޫދާބީގެ ދަފްރާ އެއާބޭސްގެ އިތުރުން ދުބާއީ މުހިންމު ސަރަހައްދުތަކަށް އަމާޒުކޮށް ހަމަލާ ދީފައިވާ ކަމަށެވެ. ޓީވީ މެދުވެރިކޮށް ދެއްވި ތަގުރީރެއްގައި އަސްކަރިއްޔާގެ ތަރުޖަމާނު ޔަހްޔާ ސާރީ ވިދާޅުވީ، މި ހަމަލާތަކުގެ މަގްސަދު ހާސިލްވެފައިވާ ކަމަށެވެ.


Baakee vaa kadhuru Quarantine kuraa bidheyseen ah\nބާކީވާ ކަދުރު ކަރަންޓީނު ކުރާ ބިދޭސީންނަށް\nސައުދީ ސަރުކާރުން ރާއްޖެއަށް ދޭ 50 ޓަނުގެ ކަދުރު އިސްލާމިކް މިނިސްޓްރީ އާއި ހަވާލު ކުރަނީ -- ފޮޓޯ: އިސްލާމިކް މިނިސްޓްރީ\nރޯދަ މަހަށް އަރަބި ގައުމުތަކުން ދިވެހި ރައްޔިތުންނަށް ހަދިޔާކުރި ކަދުރުގެ ތެރެއިން ބާކީ ހުރި ކަދުރު ކަރަންޓީން ފެސިލިޓީތަކުގައި ތިބި ބިދޭސީންނަށް ދިނުމަށް އިސްލާމިކް މިނިސްޓްރީން ނިންމައިފި އެވެ.\nއެ މިނިސްޓްރީން ބުނީ މިއަހަރު ވެސް ސައުދީ ސަރުކާރުންނާއި، ޔޫއޭއީގެ ހަލީފާ ފައުންޑޭޝަންގެ ފަރާތުން ދިވެހި ރައްޔިތުންނަށް ބަހަން ކަދުރު ހަދިޔާ ކޮށްފައިވާ ކަމަށެވެ.\nއެ ކަދުރު ކައުންސިލްތައް މެދުވެރިކޮށް ދިވެހިންނަށް ބެހުމުގެ މަސައްކަތް ކުރަމުންދާ ކަމަށާ ނަމަވެސް އަދިވެސް ކަދުރާ ހަވާލު ނުވާ ކައުންސިލްތައް އެބަހުރި ކަމަށެވެ. އެ ކައުންސިލުން މި މަހުގެ 11 ވަނަ ދުވަހުގެ ކުރިން ކަދުރާ ހަވާލުމަށް ވަނީ އެދިފަ އެވެ.\nރާއްޖެއަށް ވެސް ކާބޯތަކެތީގެ ދަތިކަން ކުރިމަތިވެފައިވާ މި ދަނޑިވަޅުގައި ހުރިހާ ކައުންސިލްތަކުން ވެސް ކަދުރާ ހަވާލުވެ ރައްޔިތުންނަށް އެ ތަކެތި ފޯރު ކޮށްދިނުމަށް ވެސް އިސްލާމިކް މިނިސްޓްރީން ވަނީ އެދިފަ އެވެ.\nމި މުއްދަތަށްފަހު ބާކި ހުރި ކަދުރުތައް ކަރަންޓީންގައި ތިބި މީހުންނާއި، ސަރުކާރުގެ ބެލުމުގެ ދަށުގައި ހާލުގައި ޖެހިފައިތިބި ބިދޭސީން ބައިތިއްބާފައިވާ ފެސިލިޓީތަކަށް ދިނުމަށް ނިންމާފައިވާ ކަމަށް މިނިސްޓްރީން ވަނީ ބުނެފަ އެވެ.\nއެލްޖީއޭ އިސްލާމިކް މިނިސްޓްރީ ކޮރޯނާ ވައިރަސް + ކޮވިޑް-19 ސައުދީ އަަރަބިއްޔާ ބިދޭސީން


Actor John Reilly Maruvejje - Vaguthu\nއެކްޓަރ ޖޯން ރެއިލީ މަރުވެއްޖެ\nއެމެރިކާގެ ފިލުމު އިންޑަސްޓްރީއާއި ޓެލެވޮޜަން އިންޑަސްޓްރީގައި މަސައްކަތް ކުރަމުން އަންނަ މަޝްހޫރު އެކްޓަރ ޖޯން ހެންރީ މެތިވް ރެއިލީ އުމުރުން 84ގައި މަރުވެއްޖެ އެވެ.\nއޭނާ މަރުވެފައިވާ ކަމަށް ބުނެފައި ވަނީ ދަރިފުޅެވެ.\n''ޖޯން ހެންރީ މެތިވް ރެއިލީ ނުވަތަ ޖެކް، ދުނިޔެ މަތީގައި އެންމެ ގަދަ އަލި ފަނޑުވެގެން ދިޔައީ. ދުނިޔޭގެ އެންމެ ރަނގަޅު އިންސާނާއަކީ އަހަރެންގެ ބައްޕަ'' ޖޯންގެ ދަރިފުޅު ކެއިޓްލިން ރެއިލީ ބުނެފައިވެއެވެ.\n''ބައްޕައާއި އެކު ލޯބިން އެކުގައި ވަގުތު ހޭދަކޮށްލައި އަތުގައި ހިފައިގެން ހުރެ ވަދާޢީ ސަލާމް ކުރެވުނު ކަމަށްޓަކައު ހިތްހަމަޖެހޭ. ބައްޕައާއި ނުލައި ދެން ކަންތައްތައް ވާނެ ގޮތެއް ވެސް ނޭނގެ، ނަމަވެސް އަހަރެންނަށް ޔަގީން ބައްޕަ އަބަދުވެސް އަހަރެންނާއިއެކު ވާނެ ކަން'' ކެއިޓްލިން އޭނާގެ އިންސްޓަގުރާމު ޕޯސްޓުގައި ލިޔެފައިވެއެވެ.\nމަޝްހޫރު ޓީވީ ޝޯތައް ކަމުގައިވާ ''ޖެނެރަލް ހޮސްޕިޓަލް''، ''ޕޭޝަން'' ފަދަ ޑުރާމާތަކުގައި މޮޅު ހުނަރު ދައްކައިލި ޖޯންގެ މަރުވުމުގެ ސަބަބު އަދި ހާމަކޮށްފައެވެ.\n2021 ވަނަ އަހަރުގެ ކުރީކޮޅު އެތައް ގިނަ މަޝްހޫރު ފަންނާނުންތަކެއް މަރުވެއްޖެއެވެ. އޭގެތެރޭގައި ސްޕޯޓްސް މެނޭޖަރ ޓޮމީ ލަސޯދާ، ޕޮލިސް އެކަޑަމީގެ މެރިއަން ރަމްސޭ، ޖޭމްސް ބޮންޑުގެ ބަތަލާ ތާންޔާ ރޮބާޓްސް، ބްރިޓިޝް ބަތަލާ ބާބަރާ ޝެލީ ފަދަ އެތައް މަޝްހޫރު ފަންނާނުންނެއް ހިމެނެއެވެ.\nޖޯންގެ ފިލުމީ މަސައްކަތަށް ބަލާއިރު އޭނާ ވަނީ ޖެނެރަލް ހޮސްޕިޓަލާއި ޕޭޝަންސްގެ އިތުރުން ''ދި ގްރޭޓް ވެލްޑޯ ޕެޕެރަ''، ''އަޔަން މޭން''، ''ޑީލް އޮފް ދަ ސެންޗަރީ'' ފަދަ އެތައް ފިލުމެއްގައި މަސައްކަތް ކޮށްފައެވެ.


Nasheed Thinadhoo ah vadaigathumun maruhabaa vidhaalhuvee Mughnee | Mihaaru\nނަޝީދު މިއަދު މުޣުނީއާ ސަލާމްކުރައްވަނީ. --ފޮޓޯ/އެމްޑީޕީ\nނަޝީދު ތިނަދު އަށް ވަޑައިގަތުމުން މަރުހަބާ ވިދާޅުވީ މުޣުނީ\n27 މާޗް 2019 - 18:52 22 comments\nރައްޔިތުންގެ މަޖިލީހުގެ އިންތިޚާބުގެ ކެމްޕޭނަށް ކުރީގެ ރައީސް މުހައްމަދު ނަޝީދު ގދ. ތިނަދު އަށް މިއަދު ވަޑައިގަތުމުން، އެމްޑީޕީން ތާއީދު ނުކުރަން ނިންމާފައިވާ ކެންޑިޑޭޓު އަބްދުލް މުޣުނީ އިސްވެ އެމަނިކުފާނަށް މަރުހަބާ ވިދާޅުވެއްޖެ އެވެ.\nތިނަދޫ އުތުރު ދާއިރާ އަށް ކުރިމަތިލާފައިވާ އެމްޑީޕީގެ ކެންޑިޑޭޓް، މުޣުނީ އަށް ތާއީދު ނުކުރަން އެ ޕާޓީން ނިންމީ އޭނާ އަށް ކުރާ ގެވެށި އަނިޔާގެ ތުހުމަތަކާ ގުޅިގެންނެވެ. މުޣުނީ އަށް ކުރި ތާއީދު އަނބުރާ ގެންދިއުމަށް ފަހު އެމްޑީޕީން ބުނެފައި ވަނީ އޭނާ އަށް ކެމްޕޭން ކުރުމުގައި އެ ޕާޓީން ބައިވެރި ނުވާނެ ކަމަށެވެ.\nނަމަވެސް ނަޝީދު ތިނަދު އަށް މިއަދު ވަޑައިގަތުމުން އެންމެ ފުރަތަމަ އެމަނިކުފާނާ ސަލާމް ކުރައްވައި މަރުހަބާ ވިދާޅުވީ މުޣުނީ އެވެ.\nނަޝީދަށް މަރުހަބާ ދެންނެވުމަށް އެއްވެ ތިބި މީހުންނާ އެމަނިކުފާނު ސަލާމް ކުރައްވަމުން ގެންދެވި އިރު އަރިހުގައި ހުންނަވައި ބައެއް މީހުން ތައާރަފް ކޮށްދެއްވަމުން ގެންދެވީ ވެސް މުޣުނީ އެވެ. ތިނަދޫ ދެކުނު ދާއިރާ އަށް ވާދަ ކުރައްވާ އެމްޑީޕީގެ ކެންޑިޑޭޓު އަބްދުﷲ ސަނީފް ވެސް އެތަނުގައި ހުންނެވި އެވެ.\nތިނަދައުއަށް ނަޝީދު ވަޑައިގެންނެވުމުން މުޣުނީ ސަލާމް ކުރައްވަނީ\nއެކަމަކު މުޣުނީއާ ގުޅުން ހުރި އެއްވެސް ގެވެށި އަނިޔާގެ މައްސަލައެއް ހުށަހަޅާފައިވޭތޯ ބެލުމަށް އޭނާ ފުލުހުންނަށް ފޮނުވި ސިޓީ އަށް މިދިޔަ ހުކުރު ދުވަހު ފުލުހުން ދިން ޖަވާބުގައި ބުނެފައިވަނީ މުޣުނީގެ މައްޗަށް ތުހުމަތު ކުރެވޭ ގެވެށި އަނިޔާގެ މައްސަލައެއް އެއްވެސް އިރެއްގައި ފުލުހުންނަށް ހުށަހަޅާފައި ނުވާ ކަމަށެވެ.\nއޭގެ ފަހުން ވެސް އެމްޑީޕީން ބުނެފައި ވަނީ މުޣުނީގެ ތާއީދު އަނބުރާ ގެންދަން ނިންމި ނިންމުން ބަދަލެއް ނުވާނެ ކަމަށެވެ.


ކުށްވެރިއަކީ އަހަރެންތަ؟.. 9ވަނަ ބައި | arippe's blog\nކުށްވެރިއަކީ އަހަރެންތަ؟.. 9ވަނަ ބައި\nFiled under: ވާހަކަ, ލިޔުންތައް — 1 Comment\tAugust 15, 2012\nކުށްވެރިއަކީ އަހަރެންތަ؟… (ނުވަވަނަ ބައި)\n14 އޯގަސްޓުގެ އަދަދާ ގުޅޭ…\n“އަޅެ.. ކީއްވެތަ އަފީ ފޯނު ނުނަގަނީ.. ޔަގީނޭ އެވާނީ އައްޕިއަށް ގުޅައިގެން ހުރީކަމަށް. އެހެން ނޫންނަމަ ދެތިން ފަހަރު ގުޅާއިރު ބިޒީއެއް ނުވާނެ” އިފާޝާ ހުރީ އޭނައަށް އަފީއަށް ގުޅޭގޮތް ނުވުމުން ވާނުވާ ނޭނގިފައެވެ. އަނެއްކޮޅުން ސުމަންއަށް ގުޅާހިތުން ހުރެވެނީއެއް ނޫނެވެ.\nހަގީގަތުގައި ދެމީހުންނަށްވެސް ފޯނު ކުރެވުނީ އެއްވަގުތެއްގައެވެ. ދެމީހުންގެ ފޯނުވެސް ބިޒީވަމުން ދިޔައީ އެސަބަބާހުރެ ކަމެއް ދެމީހުންކުރެ އެކަކަށްވެސް ނޭނގެއެވެ.\nފޯނުގެ ރިންގުގެ އަޑު ކަންފަތުގައި ޖެހުމާއެކު އިފާޝާ ފޯނުނަގައި ބަލައިލިއެވެ. އަފީގެ މެސެޖެކެވެ. ކެތްތެރިކަން ކުޑަވެފައިވާ ހާލު އިފާ މެސެޖް ހުޅުވާލިއެވެ. އޭގައިވަނީ އަފީއަށް އިފާއަށް ނުގުޅިގެން އުޅޭވާހަކައެވެ.\n“މިއޮއް ހެނދުނާ ކާކަށް ގުޅައިގެންތަ ތިޔަ އުޅެނީ.. މައެބަ ކަލެއަށް ގުޅަމޭ.. ފޯނުނަގާބަލަ. ކުޑަވާހަކައެއް ދައްކާލަން” މެސެޖްގައި ލިޔެފައިވާ އެއިބާރަތް ކޮޅު ކިޔައި ނިމުމާއެކު އިފާއަށް ހެވުނެވެ. ނުގުޅިގެން މިއުޅެނީ ކީއްވެގެންކަން އިފާއަށް އެނގުނެވެ.\nމާގިނައިރު މަޑުކުރާކަސް ނުޖެހުނެވެ. އަފީފާ ގުޅައިފިއެވެ.\n“އަހަރެން އެބައޮތް ވާހަކައެއް ދައްކަންވެފަ” ފޯނު ނެގިގޮތަށް ހަލޯއޭވެސް ނުބުނެ ފުރަތަމަވެސް އިފާޝާއަށް އޭނާގެ ޕޮއިންޓަށް ދެވުނެވެ. އަނެއްކޮޅުން އަފީފާގެ ހާލަކީވެސް އެއީއެވެ. އޭނައަކަށްވެސް ހަލޯއޭ ބުނާކަށް ހަނދާނެއް ނުވިއެވެ. ފުރަތަމަވެސް ބައްދަލުކުރަން ބޭނުންވާކަމަށް ބުންޏެވެ.\n“ކީކޭ… ކޮންވާހަކައެއް ދައްކަން…” އިފާޝާއަށް އަހައިލެވުނީ ހައިރާންކަމާއެކުގައެވެ.\nއަފީފާ އޭނަގެ މޭޒުމަތީގައި ބަހައްޓާފައިވާ ސޯނާގަޑިއަށް ބަލާލިއެވެ. އޭރު ގާތްގަނޑަކަށް ނުވައެއް ޖަހާންދަނީއެވެ.\n“އަހަރެން އެބަދަން ކުދައިރުކޮޅަކުން ތިގެއަށް. ރެޑިވެލައްޗޭ..”\nއިފާޝާވެސް ފޯނު ބާއްވާފައި ތައްޔާރުވެލުމައްޓަކައި މޭޒުދޮށުގައި އިޝީނެވެ.\nދުވަހަކީ ސަރުކާރުގެ ރަސްމީ ބަންދު ދުވަހެކެވެ. ކިޔެވުންވެސް ބަންދެވެ. އެކަމަކުވެސް އަފީފާ އެއަންނަނީ އޭނާ ކޮލެޖަށް ދާއިރު ގެންދާ ފައިލު ހިފައިގެންނެވެ. ފަހަރުގައި މީހަކު ސުވާލެއް ކޮށްފާނެތީކަމަށް ވެދާނެއެވެ. ކަންވީވެސް ހީކުރިގޮތަށެވެ.\n“ދަރިފުޅާ މިހައި ހެނދުނާ ކޮންތާކަށް” ގޭތެރެއިން އެނުކުތީ އަފީފާގެ މަންމައެވެ. ދަރިންގެ ކަންތައްތައް ބަލާ ދަރިންދެކެ ލޯބިވާ މީހަކަށް އަމީނާ ވާނެއެވެ.\n“މަންމާ.. މިދަނީ ކުޑަކަމަކު އިފާ މެންގެއަށް. މަންމަ ސައިބޮއިފިންތަ؟” އަފީފާ މަސައްކަތްކުރީ މައުޟޫ ބަދަލުކޮށްލާށެވެ.\n“މަންމަ މިއައީ ސައިބޮއިގެން. ހުންނާނެ ދަރިފުޅަށް ބަހައްޓާފައިހުރި މަސްހުނިކޮޅުވެސް” އަފީފާއާ ގާތަށް ޖެހިލަމުން އަމީނާ އޭނާގެ ދަރިފުޅާ ވާހަކަދެއްކިއެވެ.\n“މަންމާ.. އަހަރެން ސައިބޯނީ އިފާއާއެކު. ދެން ދަނީ. ވަރަށް ލަސްވޭ އެބަ” އެހެން ބުނުމާއެކު އަފީފާ އޭނާގެ އަތުގައި އޮތް ފައިލާއެކު ބާރު ހިނގުމެއްގައި ބޭރަށް ނުކުންނަން ހިނގައިގަތެވެ. ލައިގެންހުރި ޕާކިސްތާނު ހެދުމުގެ ދޯޕައްޓާ ފައިދަށުވެ ނުވެއްޓުނީވެސް ހަމަކިރިޔާއެވެ. ގޭޓުން ބޭރަށް ނުކުމެވުނު ވަގުތު ދޯޕައްޓާ ރީތިކޮށްލާންވެގެން އިސްއުފުލާލި މީހާގެ ނަޒަރު އެއްދިމާއަކަށް ހުއްޓުނީ ހަމަކުއްލިއަކަށެވެ. ފަހަރުގައި ނަސީބުކަމަށްވެސް ވެދާނެއެވެ. ކުރިމަތިން ހިނގާފައި އެއަންނަނީ ދެވަނަ އިންސާނެއް ނޫނެވެ. ތެދެކެވެ. އެއީ އައްފާނެވެ. އެކަމަކު އޭނަ އެކަންޏެއް ނޫނެވެ. އޭނައާއެކު އެއުމުރުގެ އެހެން ކުއްޖަކުވެސް ހުއްޓެވެ. ސިހުންވީ އެހެންކުއްޖަކާއެކު ހުރީމައެއް ނޫނެވެ. އެއީ އަންހެންކުއްޖަކަށް ވީމައެވެ.\nމީގެކުރިން އައްފާނު އެހެން އަންހެން ކުއްޖަކާއެކު ދަނިކޮށެއް އައީފާއަށް ފެނިފައެއް ނުވެއެވެ. ފަހަރެއްގައި އެކަން ފާހަގަކުރެވިފައި ނެތީކަމަށްވެސް ވެދާނެއެވެ.\n“އަނެއްކާ އެއީ ކާކުބާ…” އައްފާނާއި އޭނައާ އެކުގައި ހިނގާފައި އައި އަންހެން ކުއްޖާގެ ހަރާކާތްތައް ނިކަން ރަނގަޅަސް ބަލަންހުރި އިރު އަފީފާ ހީވަނީ މީހަކަށް ފާރަލާހެންނެވެ. އިފާމެންގެ ގެއަށްދާން ނުކުން މީހާއަށް އެހެން ހުރިހައި ކަމެއްގެ މަތިން ހަނދާން ނައްތާލެވުނިއެވެ.\nއެހެން ނުވާންވީ ކީއްވެގެން ހެއްޔެވެ. ރޭދަންވަރުންފެށިގެން ދުވާލުގެ މިވީހައި ތަނަށް އޭނާގެ ފިކުރުގައި ދެވަނަ ޚިޔާލެއް ނުވެއެވެ. އައްފާނުގެ ޚަބަރެއް ނުވެގެން އެވާހަކަ އިފާއަށް ހިއްސާކުރަން ބޭނުންވެގެން އުޅުނުވަރު އެހެން މީހަކަށް އެނގުނުނަމަ އެމީހަކުވެސް އަފީފާއާމެދު ހަމްދަރުދީވާނެއެވެ.\nއައްފާނާއި އޭނައާއެކު ހިނގާފައި އައި އަންހެންކުއްޖާ މާގާތްވަމުން އަންނާތީ އަފީފާ އަނެއްކާވެސް ގޭތެރެއަށް ވަނެވެ. އަފީފާ އެތަނުގައި ހުއްޓާ އައްފާނަށް ފެންނާކަށް އޭނަ ބޭނުމެއް ނުވިއެވެ. އެކަމަކު އެއީ ކީއްވެކަން ބުނެދޭކަށް އަފިއަކަށްވެސް ނޭނގުނެވެ.\n“ކީއްވެ އަނބުރާލާފައި ތިޔަ އައީ… އެގެއަކަށް ނުދަންތަ؟” ގޯތީގައި ހައްދާފައިވާ ބަގީޗާގަސްތަކަށް ފެންދޭންހުރި އަމީނާއަށް އޭނާގެ ދަރިފުޅު ފެނުމާއެކު އަހައިލެވުނެވެ.\nފުރަތަމަ އަފީފާ ދިޔައީ ސިއްސައިގެންނެވެ. މަންމަގެ އެސުވާލެއް ދޭނީ ކޮންޖަވާބެއް ހެއްޔެވެ؟\n“މި.. މިއައީ.. ” އަފީފާއަކަށް އެއްޗެކޭ ބުނެވޭ ގޮތެއް ނުވިއެވެ. އެއަށްވުރެ އޭނާގެ ހިތުގެ ވިންދު އަވަހެވެ. ފިކުރާއި ވިސްނުން ގެއްލިފައިހުރީ މުޅިން އެހެން ދިމާއަކަށެވެ. އެކަމަކު އަނެއްކާވެސް އަމިނާއަށް އެސުވާލު ތަކުރާރުކޮށްލެވުނެވެ.\n“ކިހިނެތްވީ ދަރިފުޅާ.. އެގެއަކަށް ނުދަންތަ؟\n“މިއައީ މިފައިލް ބާއްވަން. މިއަދަކީ ބަންދު ދުވަހެންނު..” މަންމަ ގާތުގައި ދޮގެއް ހަދަންޖެހުނީމައި އަފީފާ ކަންބޮޑުވީކަންނޭނގެއެވެ. މަންމަގެ އެސުވާލަށް ޖަވާބު ދެވުނުކަން އެނގުމާއެކު އެހުރި ބާރުމިނުގައި އަފީފާގޮސް ގޭތެރެއަސް ވަނެވެ. ކޮޓަރިގެ ދޮރު ހުޅުވާލުމާއެކު އަތުގައި އޮތް ފައިލު އެނދުމައްޗަސް އެއްލިއެވެ. ހީވަނީ ކަމަކާ ވަރަށް ބޮޑަށް ހިތްހަމަ ނުޖެހިފައި ހުރި މީހެއް ހެނެވެ. އެކަމަކު މޫނުމަތިން ދެމުން ގެންދިޔަ މެސެޖް މުޅިން ތަފާތެވެ.\nފުރަތަމަ ނަޒަރުން ލޯބިވެވުނު ޒުވާނާ ގެއްލިގެންދިޔައީ ކަމުގެ ހިތި އިހުސާސްތަކުން އަފީފާގެ މޫނުމަތިވަނީ މިލާފައެވެ. އުފާވެރިކަމުގެ އެއްވެސް ކުލަވަރެއް އެމައުސޫމު މުނުމަތިން ފެންނާކަށް ނެތެވެ.\nއަފީފާގެ ހިތުގައި އުފެދެމުންދިޔަ ސުވާލުތައް ދިޔައީ އިތުރުވަމުންނެވެ. ރޭގައި އޭނާގެ އެސް.އެމް.އެސްއަށް އައްފާނު ޖަވާބު ނުދިނީ ކީއްވެގެންކަން އަފީފާއަށް އެނގުނެވެ. އޭނާގެ ހިތް ބުނަމުންދިޔައީ އެއަންހެން ކުއްޖާއާއެކު އައްފާނު އޭނާގެ ވަގުތުތައް ހޭދަކުރުމުގައި އުޅުކީކަމަށެވެ. ފޯންކޯލަސް ޖަވާބު ނުދިނީވެސް އެހެންވެގެންކަމަށް އަފީފާ ނިންމިއެވެ.\nގެއްލިފައިވާ ޚިޔާލީ ދުނިޔެއިން މީހާ ބޭރުކޮށްލީ ފޯނު ރިންގުވާ ފެށިއަޑަށެވެ. ފޯން ނަގާ ބަލާލިއިރު އެއީ އިފާޝާގެ ފޯނެކެވެ.\n“ހަލޯ….” މަޑުމަޑުން އަފީފާ ވާހަކަދެއްކިއެވެ.\n“ކޮބާ..؟؟؟ މިހާރު އަހަރެން ހުރެހުރެ ފޫހިވެއްޖެ. އަފީނައިސްގެން އަހަރެން މިހާރު ސައިވެސް ބޮައިފިން” ވެގެން އުޅޭގޮތެއް އިފާއަކަށް ނޭނގެއެވެ. އެކަމަކު އިފާގެ އެސުވާލަކަށް އަފީފާ އެއްވެސް ޖަވާބެއް ނުދިނެވެ. އަނެއްކާވެސް އިފާ ހަލޯއޭ ކިޔާ ގޮވާލިއެވެ.\n“ކުޑަކަމެއް ޖެހިގެން ލަސްވީ.. މިދަނީ އިނގޭ” އެހެން ބުނުމާއެކު އަފީފާ ފޯން ކަނޑާލިއެވެ. ދިމާވި ކަންތައްތައް އިފާޝާއަށް ކިޔައިދޭން ބޭނުންވިއެވެ. އެކަމަކު ކުރިން އޭނާ ކިޔައިދޭން ބޭނުންވި ވާހަކަތަކަށް ހަދާނީ ކިހިނެތްކަމެއް ނޭނގުނެވެ. އައްފާނު ކަމުދާކަމާއި އޭނާއަށް އެކަން އަންގަން ބޭނުންވާ ވާހަކަ އިފާގާތުގައި ބުނާނީ ކިހިނެތްކަމެއް އަފީއަކަށް ނޭނގުނެވެ. އަނެއްކޮޅުން މިހާރު ބުނަން މިޖެހުނީ އައްފާނު އެހެން އަންހެން ކުއްޖަކާއެކު އުޅޭ ވާހަކައެކެވެ. މިހުރިހައި ވާހަކައެއް ބުނާނެހާ ހިތްވަރެއް އަފީއަކަށް ނުލިބުނެވެ.\nTags: ވާހަކަ، ލިޔުންތައް، އިފާޝާ، އިފާ، ކުއްވެރިއަކީ އަހަރެންތަ؟، ސުމަން، އައްފާނު\nAugust 16, 2012 at 11:47 AM\tsalhi……………saabax\n« ކުށްވެރިއަކީ އަހަރެންތަ؟… 8ވަނަ ބައި\nކުށްވެރިއަކި އަހަރެންތަ .. ފުރަތަމަ 9ބައިގެ ޚުލާސާ »


Niyaama: އަމިއްލަ ނަފްސުދެކެ ލޯބިވުން.\n[އަމިއްލަ ނަފްސުދެކެ ލޯބިވުން] މިއީ އަޅުގަނޑުމެންނަށް އަޑުއިވޭ، ރަހުމަތްތެރި ބަސްކޮޅެކެވެ. ތިމާ އަމިއްލަ ނަފްސުދެކެ ލޯބިވާންވާނެކަމާ، އަމިއްލަ ނަފްސަށް ލޯބި ނުކުރާ މީހުން އެހެން މީހުންދެކެ ލޯބިވެދާނެ ކަމާމެދު ސުވާލު އުފެދޭކަމާއި، މިފަދަ އެތައް ވާހަކަތަކަކީ، ވަރަށް ގިނައިން އެކި ގޮތްގޮތަށް އެކިމާނައިގައި އަޅުގަނޑުމެންނަށް އިވެމުންދާ ވާހަކަތަކެކެވެ. ބައެއް ފަހަރު މިފަދަ ވާހަކަތަކުން އިބްރަތް ހާޞިލްކޮށް ކުރިޔަށް ދިއުމަށް މަސައްކަތްކުރާ މީހުން، އެމީހުން ދަތުރުކުރަމުންދާ މަންޒިލަށް ވާސިލުވުމަށް ހިއްވަރު ލިބިގަނެއެވެ.\nކޮންމެއަކަސް އަމިއްލަ ނަފްސުދެކެ ލޯބިވުމަކީ، ސިފައެކެވެ. މީހެއްގެ ކިބައިގައި އެސިފަ އެންމެ އެދެވޭ ގޮތުގައި ނެތްނަމަ، އެސިފައަކީ ދަސްކުރަންޖެހޭ އަދި އިތުރަށް ތަރައްޤީކުރަންޖެހޭނެ ކަމެކެވެ.\nއަމިއްލަ ނަފްސުދެކެ ލޯބިވާންވީ ކީއްވެބާއެވެ؟ އަމިއްލަ ނަފްސްދެކެ ލޯބިވާންވީ ހަމަޖެހިލައިގެން ދިރިއުޅުމަށްޓަކައެވެ. ހަމައެހެންމެ ތިމާއާއި ތިމާއާއި އެއްކޮށްއުޅޭ މީހުންނަށް ހަމަޖެހުމާއި އުފާވެރިކަން ގެނެސްދިނުމަށްޓަކައެވެ. ތިމާކުރާ މަސައްކަތްތައް އެންމެ އެދެވޭ ގޮތުގައި ކަމަށްކަމޭހިތައިގެން ކުރުމަށްޓަކައެވެ. ހަމައެއާއެކު ދިރިއުޅުމުގައި ތިމާއާ ކުރިމަތިވާ އެންމެހާ ގޮންޖެހުންތަކާއި ކުރިމަތިލާ ގޮތް ތަފާތު ކުރުމަށްޓަކައެވެ.\nމިހާހިސާބުން އަމިއްލަ ނަފްސުދެކެ ލޯބިވުމަކީ ކޮބައިތޯ ބަލާލަމާތޯއެވެ. ތިމާ ބޭނުންވާ ތަނަކަށްގޮސް މީރުކޮށް ކެއުން، ވަރަށްބޮޑަށް ބޭނުންވެފަ ހުރި އެއްޗެއް ގަނެލުން ނުވަތަ ތިބާ ދާން ބޭނުންވާ ޤައުމަކަށް ޗުއްޓީއަކަށް ގޮސްލުން ފަދަ ކަންކަމަކީ، އަމިއްލަ ނަފްސަށް ލޯބިކުރުންކަމުގައި ދެކެމުހެއްޔެވެ؟ ޝައްކެއްނެތެވެ. އެއީ އަދި އަމިއްލަ ނަފްސުދެކެ ލޯބިވުމެއްނޫނެވެ. އެފަދަ ކަންކަމަކީ ތިމާގެ ހިތުގެ ވަގުތީ އެދުންތައް ހާޞިލްކުރުމެވެ. އެކަންކަމަކީ، ދެމިހުންނަނިވި އުފާވެރިކަން އަދި ހިތްހަމަޖެހުން ގެނެސްދޭ ކަންކަމަކަށް ނުވާނެއެވެ.\nއަމިއްލަ ނަފްސުދެކެ ލޯބިވުމަކީ ވަގުތީ ގޮތުން ތިމާ އެކަމަކާ އުފާވާނެ ފަދަ ކަމެއް ކުރުމަށްވުރެބޮޑަށް ތިމާއަށް ނަފްސާނީ ގޮތުންނާއި، ރޫހާނީ ގޮތުން، އަދި ޖިސްމާނީ ގޮތުން ވެސް ފައިދާވާނެ ގޮތަށް ތިމާގެ އަމަލުތައް ބަހައްޓަން މަސައްކަތްކުރުމެވެ. އަމިއްލަ ނަފްސުދެކެ ލޯބިވުމަކީ އަބަދުވެސް ކެނޑިނޭޅި ތިމާގެ އަމަލުތަކަށް ހެޔޮބަދަލުތައް ގެނެސް ކުރިއަރުވަން މަސައްކަތް ކުރުމެވެ. އެއްދުވަހުން އަނެއްދުވަހަށް ހަރުދާނާ ވިސްނުންތައް ވިސްނުމެވެ. ތިމާއަށްލިބޭ ފިލާވަޅުތަކުން އިބްރަތް ޙާޞިލުކޮށް ދިރިއުޅުމަށް ގެންނަންވީ ހެޔޮ ބަދަލުތަކާމެދު ވިސްނުމެވެ. މިފަދައިން ވިސްނަން ފެށުމުން ތިމާއަށް ތިމާގެ ކިބައިގައި ހުންނަ ނޭދެވޭ ސިފަތަކާއި އެދެވޭ ސިފަތައް ފާހަގަކުރެވެން ފަށާނެއެވެ. ދިރިއުޅުމުގައި ތިމާ ހާސިލް ކުރަންބޭނުންވާ ކަންކަމާއި މަގްސަދު ފަސޭހައިން ދެނެގަނެވޭނެއެވެ. އަދި އެހެންމީހުންނަށް ތިމާއަކީ ކާކުކަން ސާބިތުކޮށްދިނުމަށް ބޭކާރު ވަގުތު ހޭދަކުރުމުގެ ބަދަލުގައި، ދިރިއުޅުމުގައި ތިމާ ދަތުރުކުރަން ބޭނުންވާ މިސްރާބާއި، ޙާޞިލްކުރަންބޭނުންވާ މަގްސަދާއި ހަމައަށް ވާސިލްވެވޭނެއެވެ. ނަތީޖާއެއްގެ ގޮތުން ބޭކާރު ވަގުތު ހޭދަކުރާ މިންވަރު މަދުވެ، މުހިއްމު އަދި މާނަ ހުރި ކަންކަމަށް ފޯކަސް ކުރަންފެށުމުގެ ސަބަބުން ތިމާ އެހެން މީހުންގެ ފަރާތުން ކަންކަމަށް އުންމީދު ކުރާމިންވަރު ކުޑަވެގެންދާނެއެވެ. އަދި ދިރިއުޅުމުގެ ފުރިހަމަ އުފާވެރިކަން އަމިއްލަ ވިސްނުމާއި މަސައްކަތުން ޙާޞިލްކުރެވޭ މިންވަރު އިތުރުވެގެންދާނެއެވެ.\nކޮންމެއަކަސް އަމިއްލަ ނަފްސުދެކެ ލޯބިވުމަށްޓަކައި މަސައްކަތްތަކެއް ނުވަތަ ހުނަރުތަކެއް ދަސްކުރަންޖެހެއެވެ. އެގޮތުން\n1. އަމިއްލަ ސިކުނޑިއާއި، ވިސްނުމަށް ސަމާލުކަން ދިނުން.\nއަމިއްލަ ނަފްސުދެކެ ލޯބިވާ މީހުންނަކީ އެމީހުން ވިސްނާ ކަންކަމާއި، ކުރެވޭ އިހުސާސްތަކާއި، އަދި ހާސިލްކުރަން ބޭނުންވާ ކަންކަން އިނގޭ މީހުންނެވެ. ތިމާއަށް ތިމާގެ ނަފްސު ރަގަޅަށް އިނގޭނަމަ ތިމާގެ އަމަލުތައް ހުންނާނީ އެހެންމީހުން ތިމާ ދެކެން ބޭނުންވާ ގޮތަށް ވުރެ ބޮޑަށް، ތިމާއަށް ތިމާ އަކީ ކާކުކަން އިގިގެން ތިމާ ދެކެން ބޭނުންވާ ގޮތަށް ބައްޓަން ކުރެވިފައެވެ.\n2. ވަގުތީ އުފަލާއި ހިތްހަމަޖެހުންތައް ދޫކޮށް، ތިމާ ޙާސިލްކުރަން ބޭނުންވާ ލަނޑުދަނޑި ހާސިލްކުރުމަށް މަސައްކަތްކުރުން.\nމިގޮތަށް މަސައްކަތް ކުރަން ފެށުމުން މާނައެއްނެތް ގޮތުގައި ބޭކާރު ކަންކަން ކުރުން މަދުވެ، އެފަދަ ކަންކަމުން ލިބިދާނެ ގެއްލުންތަކުން ތިމާ ދުރުކޮށްދޭނެއެވެ. ތިމާގެ ހަރަދަނާކަން އިތުރުވާ މިންވަރަކަށް ތިމާއަށް ވަގުތީ ކަންކަމާއި ވަގުތީ އުފާތަކަށް ވުރެ ދިރިއުޅުމުގައި މުހިންމީ ދިގުދެމިގެންދާނެ ފަދަ އުފާތަކާއި މާނަ ހުރިކަންކަން ކުރުންކަންއިހުސާސްވާނެއެވެ.\n3. އަމިއްލަ ނަފްސަށް ކަމޭހިތުން.\nއަމިއްލަ ނަފްސު ދެކެ ލޯބިވާ މީހުންނަކީ އެމީހުންގެ ނަފްސަށް އަޅާލުމުގައި ކަމަށްކަމޭހިތާ ފަރުވާ ބަހައްޓާ މީހުންނެވެ. މިގޮތުން ހަށިގަނޑަށް ފައިދާހުރި ކާނާ ކެއުމާއި، ދުޅަހެޔޮކަމަށް ސަމާލުވުމާއި، ގަޑިން ގަޑިއަށް ނިދާހޭލުމާއި، އަދި މީހުންނާ ގުޅުން ބަދަހިކުރުން ފަދަ ކަންކަން ހިމެނެއެވެ. ހަމަމިއާއެކު އެކަނި ހޭދަކޮށްލަން ލިބޭ ވަގުތަކީ ތިމާ ކަންކަމާއިމެދު ވިސްނާލަން ލިބޭ ފުރުސަތެއްކަމަށް ދެކޭށެވެ. އަދި އެކަނި ވަގުތު ހޭދަކުރަން ޖެހިއްޖެނަމަ މާޔޫސްވެ އެކަނިވެރިކަން އިހުސާސްވުމުގެ ބަދަލުގައި އެވަގުތަކީ ބޭނުންތެރި މުހިއްމު ވަގުތެއް ކަމަށްދެކޭށެވެ.\n4. ތިމާއަށް ގެއްލުން ލިބިދާނެ ކަންކަމާއި ދުރުހެލިވުން.\nއަމިއްލަ ނަފްސުދެކެ ލޯބިވާ މީހުންނަކީ، ތިމާއަށް ގެއްލުމެއް ވެދާނެ ކަންކަމުން ރައްކާތެރިވެތިބުމުގައި ސަމާލުވާ މީހުންނެވެ. އެގޮތުން ތިމާއާއި ގުޅުންނެތް ކަންކަމުގެ ތެރެއަށްވަނުމާއި، ކަންކަމަށް ދޭންވާ މިންވަރަށްވުރެ ބޮޑަށް އަހަންމިއްޔަތުކަންދިނުމާ އަދި ތިމާގެ އަމިއްލަ ނަފްސު ދެރަކޮށްލުން ނުވަތަ ނިކަމެތިކުރުންފަދަ ކަންކަމުން ދުރުހެލިވާންވާނެއެވެ.\n5. ގުޅުންތައް ދެމެހެއްޓުމުގަ އާއި ދިރިއުޅުމުގެ ކަންކަން ހިއްސާކުރުމުގައި އެކަންކަމަށް ވަގުތު ހޭދަކޮށް އަހަންމިއްޔަތުކަން ދެވޭގޮތަށް ސަމާލުވުން.\nބައެއްފަހަރު ރަހުމަތްތެރިންގެ ގޮތުގައި ތިބޭ އެންމެންނަކީ ތިމާއަށް ހެޔޮއެދޭ ބަޔަކަށް ނުވެއެވެ. އަދި ބައެއްފަހަރު އެބަޔަކާއި ތިމާ ގުޅުން ބާއްވަން ބޭނުންވިއަސް ތިމާއާއި ގުޅުން ބާއްވަން ބޭނުންނުވާ މީހުންނާއި ހެޔޮނޭދޭ މީހުންވެސް އެޅެއެވެ. އެހެން ކަމުން ތިމާގެ ނަފްސަށް ގެއްލުންވާ މިންވަރަށް އެފަދަ މީހުންނާއި މެދު ވިސްނާ ވަގުތު ބޭކާރުނުކުރާށެވެ. ހަނދާން ކުރަންވީކަމަކީ މުހިންމުވާންވީ ރަހްމަތްތެރިންގެ އަދަދެއް ނޫންކަމެވެ. ތިމާއަށް ހެޔޮއެދޭ، ތިމާ ދެކެލޯބިވާ އެންމެ ރަހްމަތްތެރިއަކުންވެސް ތިމާއަށް ހިތްހަމަޖެހުން ގެނެސްދޭނެކަމެވެ.\n6. ގަސްދަކާއި އެކު ދިރިއުޅޭށެވެ.\nކުރިންވެސް ބުނެވިދިޔަހެން ތިމާ ހާސިލްކުރަންބޭނުންވާ މަގްސަދާއި ދާންބޭނުންވާ މަންޒިލް ތިމާއަށް އިނގޭނަމަ، ދިރިއުޅުން ކުރިއަށް ދާނީ މިދެންނެވުނު ގަސްދާއި ނިޔަތް ހިތުގައި ބާއްވައިގެންނެވެ. ތިމާ މަންޒިލަށް ދަތުރުކުރަން ބޭނުންވާ މަގު ކުރިމަތިން ފެންނަންނެތަސް، އެމަންޒިލަށް ވާސިލްވާނެ ގޮތްތަކަށް ތިމާގެ ޢަމަލުތަކާއި ވިސްނުން ބައްޓަންކުރެވިދާނެއެވެ. އެގޮތުން ތިމާގެ ވިސްނުމުގައި ހުރި ކަންކަން ތިމާގެ މަސައްކަތުން ހާސިލްވާތަން ފެނުމަކީ އަމިއްލަ ނަފްސަށްވާ ލޯބި އިތުރުވާނެ ކަމެކެވެ.\nމިބުނެވުނު ކަންތައްތަކަށް މަސައްކަތް ކޮށް އަމިއްލަ ނަފްސަށް ލޯބިވާ މިންވަރު އިތުރު ކުރެވިއްޖެނަމަ، ތިމާގެ ފަރާތުން ތިމާ އާއި އެއްކޮށް އުޅޭ މީހުންނަށްވެސް މިކަމުގެ ފައިދާ ކުރާނެއެވެ. އެއްދުވަހުން ތިމާ އެހެންމީހަކަށް ބަދަލުވުމަކީ ވާނެކަމެއް ނޫނެވެ. ހަނދާންކުރަންވީ ކަމަކީ ކޮންމެ ދުވަހަކުވެސް ދުނިޔެއިން ފިލާވަޅެއް ދަސްކުރުމާއި އެކު ތިމާގެ އަމަލުތައް ބަހައްޓާގޮތަށް ސަމާލުކަންދިނުމަށެވެ.\nގިނަ ނަފްސާނީ އިލްމުވެރިން ބުނާގޮތުން ކުޑައިރުއްސުރެ ތަރުބިއްޔަތު ކުރެވިފައިވާ ގޮތުން ތިމާއަށް ދިމާވާ ބައެއް ހާލަތްތައް އަމިއްލަ ނަފްސަށް ބަލައިގަންނަން އުނދަގުވެއެވެ. އެހެންނަމަވެސް ނިއުރޯ ލިންގުއިސްޓިކް ޕްރޮގްރާމިންގް (އެން.އެލް.ޕީ) ގެ އިލްމުވެރިން ބުނާ ގޮތުގައި އިންސާނާގެ ސިކުނޑި އަކީ ވަރަށް ފުރިހަމަ ގުނަވަނެކެވެ. ތިމާގެ ސިކުނޑި ތިމާ ބޭނުން ގޮތަކަށް ޕްރޮގްރާމް ކުރެވެއެވެ. (ރެފެރަންސް: ސިކުނޑި ޕްރޮގްރާމް ކުރުން) އެހެން ކަމުން ދިރިއުޅުމުގައި ތިމާގެ އަމަލުތަކާއި އިހުސާސް ތައް ތިމާ ބޭނުން ގޮތަކަށް ބައްޓަން ކުރަން ސިކުނޑި އެހީ ތެރިވެދެއެވެ.\nލިޔުނީ: ޒީނިޔާ at 7:44 AM


B.Eydhafuhtah rahkaatheri boafen Foarukohdhinumah hingi mashroou ge amalee masahkai nimijje B.Eydhafuhtah rahkaatheri boafen Foarukohdhinumah hingi mashroou ge amalee masahkai nimijje\nބ.އޭދަފުށްޓަށް ސާފު ބޯފެން ފޯރުކޮށްދިނުމަށް ހިންގި މަޝްރޫޢުގެ އަމަލީ މަސައްކަތް ނިމިއްޖެ\nބ.އޭދަފުށީގައި ސާފު ބޯފެން ފޯރުކޮށްދިނުމަށް ހިންގި މަޝްރޫޢުގެ އަމަލީ މަސައްކަތް ނިމިއްޖެކަމަށް އެ މަސައްކަތުގެ ކޮންޓްރެކްޓަރ ބުނެފިއެވެ.\nސްރީލަންކާގެ ކުންފުންޏެއްކަމަށްވާ، ސެނޮކް ޓްރޭޑް ކޮމްބައިން ޕްރައިވެޓް ލިމިޓެޑާ ހަވާލުކޮށްގެން ކުރިއަށްގެންދިޔަ މިމަސްރޫގެ މަސައްކަތް މިމަހުގެ ކުރީކޮޅު ނިމިފައިވާކަމަށް އެކުންފުނިން ބުނެއެވެ. ބ.އޭދަފުއްޓަށް ރައްކާތެރި ސާފުބޯފެން ފޯރުކޮށްދިނުމަށް ސަރުކާރުން ކުރިއަށް ގެންދިޔަ މަޝްރޫޢު ފުރަތަމަ ހަވާލުކުރީ7މަސްދުވަހުން ނިންމާ ގޮތަށެވެ. ނަމަވެސް ދިމާވި އެކި މައްސަލަތަކާ ހުރެ މަސައްކަތް ނުނިމި ލަސްވުމުން، އެ މަސައްކަތް ނިންމުމަށް އެއްއަހަރާއި ހަމަސް ދުވަސް ވަނީ ދީފައެވެ.\nޕީއެސްއެމް ނިއުސްއާ ވާހަކަދައްކަމުން މިމަޝްރޫޢު ކުރިއަށްގެންދާ ކުންފުނިން އޭދަފުއްޓަށް ކަނޑައަޅާފައި ހުންނަ ސްޕަވައިޒަރ އަމީލަ މަދުސަންކަ ބުނީ މަޝްރޫޢު ނިންމުމަށްފަހު މިނިސްޓްރީއާ ހަވާލު ކުރުމަށް ވާންޖެހޭ ތައްޔާރީތައްވެސް މިހާރު ނިމިފައިވާކަމަށެވެ. އަދި ފެނުގެ ތަހްލީލްތައް ކުރުމަށްވެސް މިނިސްޓްރީއަށް ފޮނުވާފައިވާކަމަށެވެ.\nމި ޕްރޮޖެކްޓްގެ ދަށުން އޭދަފުށީގައި 16 ކިލޯ މީޓަރުގެ ބޯފެނުގެ ވިއުގައެއް ޤާއިމްކޮށްފަވާއިރު، މިތަނުގައި ބަހައްޓާފައިވާ އާރު.އޯ ޕްލާންތަކުން ދުވާލަކު 120 ޓަނުގެ ފެން އުފައްދާނެއެވެ. އަދި މިފެން ރައްކާކުރުމަށް 1.8 މިލިއަން ލީޓަރުގެ ފެން ރައްކާކުރެވޭނެ2ތާންގީވެސް ވަނީ ބަހައްޓާފައެވެ. މީގެ އިތުރުން ވާރޭފެން ރައްކާކުރުމަށް އެއްލަކަ ލީޓަރުގެ ތާންގީއެއްވެސް ވަނީ ބަހައްޓާފައެވެ.\nމިމަސްރޫގެ ދަށުން އޭދަފުށީގައި މީހުން ދިރިއުޅޭ ހުރިހާ ގޭބިސީތަކާއި ފެނުގެ ޙިދުމަތައް އެދުނު ސަރުކާރުގެ މުއައްސަސާ ތަކަށްވެސް ފެނުގެ ޙިދުމަތް ވަނީ ގުޅާދީފައެވެ. މިމަސައްކަތައް 37 މިލިއަނަށްވުރެ ގިނަ ރުފިޔާ ޙަރަދުކޮށްފައިވާ މިމަސައްކަތަކީ އޯޕެކް ފަންޑް ފޯ އިންޓަރނޭޝަނަލް، އޯފިޑް އާއި ސަރުކާރުން ކުރިއަށްގެންްދިޔަ މަސްރޫއެކެވެ.\nއަމީނީ މަގުގައި ތާރުއަޅަން ތައްޔާރުވަނީ


Dho?! Grammy ge Redcarpet in fenunu thafaathu hedhunthah\nގްރެމީގެ ރެޑްކާޕެޓުން ފެނުނު ތަފާތު ހެދުންތައް\nމިދިޔަ އާދިއްތަ ދުވަހު ބޭއްވި ގްރެމީ އެވޯޑްސް ހަފްލާގެ ރެޑްކާޕެޓް ހެދުންތަކުން އެންމެ ކަމުދިޔަ ސްޓައިލްތަކަށް ބަލައިލަން ހިނގާށެވެ. މި ފަހަރު ވެސް ހެދުން އެޅުމުގައި އެކަކު އަނެކަކަށް ދުލެއް ނުކުރެއެވެ.\nއެހެން ހުރިހާ ފަހަރުތަކެކޭ ހިލާފަށް މި އަހަރުގެ އެންމެ މޮޅު ރޮކް ޕާފޯމަންސްތަކަށް ނޮމިނޭޓުވެފައި ވަނީ އަންހެނުންނެވެ. އޭގެ ތެރޭގައި ބްރިޓެނީ ހޮވާޑް އަދި ފީީބީ ބްރިޖާސް ހިމެނޭ އިރު މި ދެމީހުންވެސް ހެދުން އަޅާފާވަނީ ގޮތިކް ސްޓައިލަކަށެވެ. ފީބީ ބްރިޖާސް މީގެ ކުރިން ވެސް ވަނީ އިންސާނެއްގެ ކަށިގަނޑު ދައްކައިދޭ ކަހަލަ ހެދުމެއް އަޅައިފަ އެވެ. ނަމަވެސް މިފަހަރުގެ ތޮމް ބްރައުންގެ މި ޑިޒައިނަކީ ފީބީއަށް މާކުރިންވެސް ފެނި އަޅައިގެންފައިވާ ހެދުމެއްކަން ފާހަގަކުރިއެވެ.\nބީޓީއެސް ބޭންޑުގެ ހުރިހާ މެންބަރުން ތިބީ ތަފާތު އަދި އެ މީހަކަށް ހާއްސަ ގޮތަކަށް ހުރި ސޫޓެއް ލައިގެންނެވެ. އެކަަމަކު އެންމެންގެ ތެރެއިންވެސް މިހާތަކަށް ފެނުނު ސޫޓުތަކާއި ތަފާތުކޮށް އަދި އެންމެ އަރާމުކޮށް ސޫޓެއް ލައިގެން ހުރީ އާރް އެމް އެވެ. އޭނާ ލައިގެން ހުރި ލުއީވިޓޯން ބްރޭންޑުގެ ހޫޑީ ސްޓައިލްގެ ބްލޭޒާގައި ކުޑަ ކުޅޭ އެއްޗެއްވެސް އެލިފައި އިނެވެ.\nނޯއާ ސައިރަސް އެނދުން ތެދުވިގޮތަށް ރެޑްކާޕެޓަށް ޕޯޒްކޮށްލީ ބެޑުޝީޓު ހިފައިގެން ކަމަށް ބުނެ މީހުންގެ ކޮމެންޓުތައް ރައްދުވިއެވެ. ނަމަވެސް ސްކިއަޕަރެލިގެ މި ހެދުން ވަނީ އެންމެ ތަފާތު ރެޑްކާޕެޓް ސްޓައިލްގެ ލިސްޓުގައެވެ.\nބޫޓާއި އަތް ދަބަހުންފެށިގެން މާސްކު އަދި ހެދުން ވެސް ހުރީ ޕޭސްޓަލްކުލަތުން ގުޅުވާލައިފަ އެވެ. ނަމަވެސް ޗީކާގެ މި އައުޓްފިޓުން މީހުންގެ ސަމާލުކަން ދަމައިގަތީ އޭނާ އަޅައިގެން ހުރި މާސްކުގެ ޑިޒައިނަށެވެ. ބިލީ އައިލިޝް މީގެ ކުރިންވެސް ރީއްޗަކަށް މާސްކު އަޅައިގެން ރެޑްކާޕެޓަށް ގޮސްފައި ވާއިރު މިފަހަރު އޭނާ މާސް އަޅަން ޖެހުނީ އެހެން ސަބަބުތަކާ ހެދި އެވެ.\nކޮންމެ އެވޯޑު ހަފްލާއެއްގައި ދެތިން މީހުން ނަމަވެސް ރެޑްކާޕެޓަށް ފޮރުވާލެވޭހާ ބޮޑު ހެދުމެއް ލައިގެން ދެ އެވެ. މިފަހަރު އެންމެ ކަމުދިޔައީ ޖެނޭ އައިކޯ ލައިގެން ހުރި މޮންސޫރި ބްރޭންޑުގެ ފިޔާތޮށިކުލައިގެ ރަފްލް ހެދުމެވެ.\nޓެއިލާ ސްވިފްޓުގެ ބަގީޗާ\nއޮސްކާ ޑި ލަ ރެންޓާ ބްރޭންޑުގެ އެންބްރޮއިޑާ ކޮށްފައި ހުރި މާތަކުން ފުރާލާފައިވާ މި ހެދުމާއި އެކީ ޓެއިލާ ސްވިފްޓުވަނީ ހަމަ އޭގެ މާސްކު ވެސް އަޅައިފައެވެ. ހެދުމާ ގުޅޭ ގޮތަށް އަރާފައިވާ ފިޔާތޮށިކުލައި ބޫޓަކީ ލުބަޓާންސްއެވެ.


Fairoosh retire kurehvee keevegen?\nފައިރޫޝް ރިޓަޔާ ކުރެއްވީ ކީއްވެގެން؟\nއެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި އަހުމަދު ފައިރޫޝް: އޭނާގެ ރިޓަޔާމެންޓާބެހޭ ގޮތުން ސުވާލުތައް އޮވޭ -- ފޮޓޯ: އަވަސް އާކައިވް\nއިއްޔެ އެންމެ ހޫނުކޮށް އޮތް އަދި ހިނގި އެއް ވާހަކައަކީ އިންޑިއާ މީހަކު ވީއައިއޭގައި "ބޮމެކޭ ބޮމެކޭ" ގޮވައި ހަޅޭއްލަވައިގެން ހައްޔަރުކޮށް އެކަން ސިއްރުކޮށްގެން އުޅެނިކޮށް ބޭރަށް ނުކުތް ވާހަކަ އެވެ. އެވާހަކައަށް ފުލުހުން އެއްޗެއް ބުނީ މުއާލަތް ކެނޑުނު ފަހުން ވަރަށް ވައި ގޮތަކަށެވެ. އެއީ އިންޑިއާ ގުޅޭ ކަންކަމުގަ އާއި ހަރުކަށިކަމާއެކު އިސްލާމް ދީނަށް ފުރައްސާރަ ކުރާ ހައްދުފަހަނައަޅާގައިވާ މީހުނާ ގުޅޭ ކަންކަމުގައި ފުލުސް އިދާރާއަށް މިހާރު ކަންކަން ކުރެވޭ ގޮތެވެ. އިއްޔެ ދެން އުދާސް އޮތް ވާހަކައަކަށްވީ އެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި އަބްދުﷲ ފައިރޫޝް ކުއްލި ގޮތަކަށް ފުލުހުންގެ ވަޒީފާއިން ރިޓަޔާ ކުރެއްވި ވާހަކަ އެވެ.\nފައިރޫޝްގެ އެ ނިންމެވުން އެކި މީހުން އެކި ގޮތަށް ސިފަކުރި އެވެ. ބައެއް މީހުންގެ ވިސްނުމުގައި އެއީ "ޒާތަކު މަޖުބޫރެއް" ވެގެން އޭނާ ނިންމެވި ނިންމުމެކެވެ. ދާދި ފަހުން ފުލުހުންގެ ގާނޫނަށް ގެނައި އިސްލާހުތަކަކީ ފުލުހުންގެ ތެރޭގައި އިސްކޮށް ތިބި ބައެއް މީހުންނަށް އަމާޒުކޮށް "ބަދަލު ހިފުމުގެ" ރޫހެއްގައި ގެނައި އިސްލާހުތަކެއް ކަމަށް ބައެއް މީހުން ދެކެއެވެ. އެމްޑީޕީން ބަދަލުހިފަން ބޭނުންވާ ފުލުހުންގެ ލިސްޓްގެ އެންމެ ކުރީގައި އޮތީ ފައިރޫޝްގެ ނަން ޖަހާފައި އޮންނަ ކަމަށްވެސް އެ ފަދަ މީހުން ބުނެ އެވެ. އެފަދަ މީހުން ބުނާ ގޮތުން ވަގުތު އޮއްވައި ދުރާލައި ރިޓަޔާ ކުރެއްވީ އެހެންވެގެނެވެ.\nފައިރޫޝަށް މަޖުބޫރެއް ވާންޖެހޭ ސަބަބަކީ ރައީސް މުހައްމަދު ނަޝީދުގެ ވެރިކަން ވެއްޓޭން ދާތީ، އަމިއްލަފުޅަށް މަގާމު ދޫކޮށްލެވި ދުވަހު ފުލުހުންގެ ހިންގުމާއި ވަގުތީ ގޮތުން ފައިރޫޝް ހަވާލުވެ ވަޑައިގަތުމެވެ. ނަޝީދުގެ ވެރިކަން ބަދަލުކުރީ "ބަޣާވާތަކުން" ކަމަށް އެމްޑީޕީން ތުހުމަތު ކުރާއިރު އޭގެ އަޑީގައި ތިބީ ފުލުހުންނާއި ސިފައިންގެ ތެރެއިން ބަޔަކު ކަމަށްވެސް އެ ޕާޓީ ގަބޫލު ކުރެއެވެ. ހާއްސަކޮށް ފެބްރުއަރީ ހަވަނަ ދުވަހުގެ ރޭ އަދި ހަތްވަނަ ދުވަހު ހިނގައިދިޔަ ކަންކަމުގައި އެކްޓިވްކޮށް އުޅުނު ފުލުހުންނާއި ސިފައިންނަށް އެމްޑީޕީގެ ތުހުމަތު ބޮޑެވެ. ނަޝީދުގެ ފާޑު ވިދާޅުވުން ވެސް އިތުރެވެ.\nނަޝީދުގެ ވެރިކަން ބަދަލުވި ދުވަހު ފައިރޫޝް އެކްޓިން ކޮމިޝަނަރު އޮފް ޕޮލިސްގެ މަގާމާއި ހަވާލުވެވަޑައިގެންނެވީ އޭރުގެ ކޮމިޝަނަރު ފަސީހު އިސްތިއުފާ ދެއްވުމުން ފުލުހުންގެ އެންމެ މަތީ ބޯޑުގައި ކުރެވުނު މަޝްވަރާތަކުގައި އެކްޓިން ސީޕީގެ މަގާމަށް ވަޑައިގަންނަވާނެ ބޭފުޅަކު އެ ދުވަހު ނުވެގެނެވެ. ނަމަވެސް އެމްޑީޕީން ދެކޭ ގޮތް ތަފާތެވެ. އެ ޕާޓީން ދެކޭ ގޮތުގައި ފައިރޫޝް "އަޑިނޭންގޭ" ކަންތައްތަކެއް ކުރެއްވީ އެވެ. ބަޣާވާތުގައި އޭނާގެ ދައުރެއް އެބައޮތެވެ.\nއެހެންކަމުން އެމްޑީޕީގެ މެޖޯރިޓީ އޮތް މަޖިލީހުން މި ފަހުން ފުލުހުންގެ ގާނޫނަށް ގެނައި އިސްލާހުތައް އަމާޒުވެފައި ވަނީ ފައިރޫޝް ފަދަ ފުލުހުންގެ އިސް ސަފުގައި ތިއްބެވި ވަކިވަކި އޮފިސަރުންތަކަކަށް ކަމަށް ބެލުމުގެ ޖާގަ އޮތީ ހުޅުވިފައެވެ. ފައިރޫޝް އަމިއްލަފުޅަށް އިސްތިއުފާ ދެއްވާ ޝަރަފުވެރިކަމާއެކު ހިދުމަތާއި ދުރަށްވަޑައިގެންނެވީ އެ "ދަންތުރަ" ކަރަށް ފެއްތުމުގެ ކުރިން އެންމެ ރަނގަޅު ގޮތަކީ އެއީ ކަމަށްވާތީ އެވެ.\nމީގެ ތިން މަސް ފަހުން އަމަލު ކުރަންޖެހޭ ފުލުހުންގެ ގާނޫނުގެ އާ އިސްލާހުތަކުގެ ތެރޭގައި ޕޮލިސް ބޯޑް އެކުލަވާލާތާ ހަތަރު މަސް ދުވަހުގެ ތެރޭގައި ޕޮލިސް ކޮމިޝަނަރު ފިޔަވައި ސުޕްރިޓެންޓެންޑުން ފެށިގެން މަތީގެ ރޭންކުތަކުގައި ތިއްބެވި ފުލުހުންގެ އޮފިސަރުންގެ ތެރެއިން އެކި ތުހުމަތުތައް ކުރެވޭ އޮފިސަރުންގެ މައްސަލަ ބޯޑުން ބަލައި އެ ފަރާތްތައް މަގާމުގައި ބޭތިއްބުމާމެދު އެ ބޯޑުން ގޮތެއް ނިންމަން ޖެހޭނެ އެވެ.\nއެކަންކަން އެހެން އޮތް ނަމަވެސް އިއްޔެއަކީ ފައިރޫޝްގެ ގައުމީ ހިދުމަތަށް 20 އަހަރު ފުރުނު ދުވަހެވެ. އަދި މީގެ ހަ މަސް ދުވަސް ކުރިން ވެސް އޭނާ ވަނީ 20 އަހަރު ފުރޭ ދުވަހު ރިޓަޔާ ކުރައްވަން ނިންމަވާފަ އެވެ. އަދި އެކަން ހަ މަސް ކުރިން ފުލުހުންގެ އިސްވެރިންނަށް ވެސް އޭނާ ވަނީ ދަންނަވާފަ އެވެ. އެކަން ފައިރޫޝްގެ ވަރަށް ގާތް ބޭފުޅަކު ވެސް އަވަސް އަށް ޔަގީން ކޮށްދެއްވި އެވެ.\nފުލުހުންގެ ހިދުމަތުން ފައިރޫޝް ވަކިވެވަޑައިގެންނެވުމާއި ފުލުހުންގެ ގާނޫނަށް ގެނައި އިސްލާހުތަކާއި ގުޅުމެއް ނެތް ކަމަށް އޭނާ ވިދާޅުވެއެވެ.\n"ފައިރޫޝްގެ ހުންނާނެ ތިޔަ ވިދާޅުވާ ގާނޫނުގައި ބުނާ ކަންކަމާއި ޗެނެލްޖް ކުރެއްވުމުގެ ހިތްވަރު ވެސް. ނަމަވެސް ތި ގާނޫނެއް އައުމުގެ މާ ކުރިން މީގެ ހަ މަސް ކުރިން ފައިރޫޝް އޮތީ ނިންމަވާފައި ރިޓަޔާ ކުރައްވަން. އޭނާއަކީ ނިންމަވާ ނިންމެވުންތަކުގައި ވަރަށް ސާބިތު، ހަރުދަނާ ބޭފުޅެއް. ފައިރޫޝްގެ ރިޓަޔާމަންޓާއި އެ ގާނޫނާއި އެއްވެސް ގުޅުމެއް ނެތް،" ފައިރޫޝްގެ ވަރަށް އަރިސް ބޭފުޅަކު ވިދާޅުވިއެވެ.\nއެކި ފަަހަރު އެކި ތުހުމަތު\nފެބްރުއަރީ 7، 2012 ވަނަ ދުވަހު ރައީސް ނަޝީދުގެ ވެރިކަން ނިމުމުގެ ކުރިން ހިނގައިދިޔަ ކަންކަމާއި ގުޅުވައި ފައިރޫޝްއަށް ތުހުމަތުގެ އިނގިލި އެމްޑީޕީން ދިއްކުރާ ސަބަބުތަކެއް އޮވެއެވެ. އެދުވަހު ޖުމްހޫރީ މައިދާނުގައި ސިޔާސީ ލީޑަރުން އެއްވެ ވާހަކަ ދެއްކެވިއެވެ. ޕިކަޕެއްގައި ތިބެ މައިކެއް ބޭނުން ކޮށްގެން ނަޝީދުގެ ވެރިކަމާއި ދެކޮޅު ހަދާ ފުލުހުންގެ ދިފާއުގައި ވާހަކަ ދެއްކެވިއެވެ.\nނަޝީދުގެ އިސްތިއުފާގެ ކުރިން ފައިރޫޝް ވެސް ވަނީ އެކްޓިން ސީޕީގެ ހައިސިއްޔަތުން ހުންނަވާ އެއްވެފައިވާ ފުލުހުންނާއި ވާހަކަ ދައްކަވާފަ އެވެ. އޭގެ ވީޑިއޯކޮޅެއް ވަރަށް ބޮޑަށް ވައިރަލްވެފައި ވެއެވެ. ފައިރޫޝް އެ ދުވަހު ވިދާޅުވީ "ރާއްޖޭގައި މިހާރު ހިނގަމުންދާ ހަލަބޮލި ކަމާއި ގުޅިގެން ރޭގައި ހިނގާދިޔަ ހާދިސާތަކަށް ފަހު، ފުލުހުންނާއި ސިފައިންނާއި ރައްޔިތުން، އެއްބައިވެގެން މި ކުރިއަށް ގެންދިޔަ މި ހާއްސަ މަސައްކަތުގެ ނަތީޖާއެއްގެ ފޮނިކަން ވަރަށް ރަނގަޅަށް ރައްޔިތުންނަށް ލިބިގެންދާނެ ކަަމަށް ޔަގީންކުރާ" ކަމަށެވެ.\nމި ވާހަކަތަކަކީ ފައިރޫޝްއަށް ބަޣާވާތުގައި ބައިވެރިވި ކަމަށް ތުހުމަތު ކުރާ އެންމެ ބޮޑު އެއް ސަބަބެވެ. އެސިސްޓެންޓް ކޮމިޝަނަރުގެ މަގާމަށް ފައިރޫޝް އައްޔަން ކުރި ދުވަހު އަދި އިއްޔެ ފުލުހުންގެ ހިދުމަތާއި ވަކިވުމުން ވެސް އެމްޑީޕީގެ އިސްވެރިންނާއި އެކްޓިވިސްޓުން ސޯޝަލް މީޑިއާގައި އެންމެ ބޮޑަށް ވައިރަލް ކުރީ އެ ވީޑިއޯ ކޮޅެވެ.\nއެ ތުހުމަތުތައް އެހެން އޮއްވާ ރައީސް ޔާމީންގެ ވެރިކަމުގައި ފަައިރޫޝް ފުލުހުންގެ ވަޒީފާއިން ވަކިކުރަން ފުލުހުންގެ ޑިސިޕްލަނަރީ ކޮމެޓީން ވަނީ ނިންމާފަ އެވެ. އެ ނިންމުން އައީ އޮކްޓޫބަރު 30، 2017 ގައެވެ. ޕީއެޗްޑީއަށް ތައުލީމް ހާސިލުކުރެއްވުމަށް އޮސްޓްރޭލިއާގައި އޭރު ހުންނެވި ފައިރޫޝްއަށް ފިޔަވަޅު އެޅީ ސޯޝަލް މީޑިއާގައި ސަރުކާރާއި ފުލުހުންނާ ބެހޭ ގޮތުން ނުރަނގަޅު ތަސައްވަރެއް އުފެދޭ ވާހަކަ ދައްކާ ކަމަށް ބުނެ އެވެ. އޭރު ފައިރޫޝް ގެންދެވީ ރައީސް ޔާމީންގެ ސަރުކާރުގައި ހުރި ފުލުހުންގެ ދާއިރާއާ ގުޅުންހުރި ނުރަނގަޅު ކަންކަމުގެ ވާހަކަތައް ދައްކަވަމުންނެވެ.\nމަގާމުން ވަކި ކުރެއްވުމުން ޓްވިޓާގައި ވަރަށް ބޮޑަށް އެކްޓިވްވި އެވެ. ފައިރޫޝްގެ ޓްވީޓްތަކާއި އާންމުންނަށް ތިލަކޮށްދެއްވާ ވާހަކަތަކުން އޭރުގެ އިދިކޮޅަށް އަދި މިހާރު ވެރިކަމުގައި ތިއްބެވި ބޭފުޅުންނަށް ވަރަށް ބޮޑު ހިތްހަމަޖެހުމާއި އުފަލެއް ލިބިވަޑައިގަންނަވައެވެ. ޔާމީންގެ ސަރުކާރަށް ބަލިކަށިކަން ލިބި އިިދިކޮޅަށް ތާއީދު އިތުރުވެސްވެއެވެ. އެހެން ކަމުން ފެބްރުއަރީ 7، ގެ ވާހަކަ އެހިސާބުން ވަގުތީ ގޮތުން ހުއްޓުނެވެ. ޔާމީންގެ ސަރުކާރާ ދެކޮޅު ހައްދަވާތީ އެކުގައި ގެންގުޅުވުމަށް ރަނގަޅު ބޭފުޅަކަށް ފައިރޫސް ވެވަޑައިގެންނެވިއެވެ.\nރައީސް ސޯލިހަށް ވެރިކަން ލިބިވަޑައިގެންނެވި ފަހުން ޑިސެންބަރު 13، 2018 ގައި ފައިރޫޝް ވަޒީފާއިން ވަކިކުރެއްވީ ރަނގަޅަށް ނޫން ކަމަށާ އަލުން ވަޒީފާ ދެއްވުމަށް ސިވިލް ކޯޓުން ހުކުމްކުރިއެވެ. އެހެން ކަމުން އަލުން ވަޒީފާ ދެއްވާ އެސިސްޓެންޓް ކޮމިޝަނާ އޮފް ޕޮލިސްގެ މަގާމު ފައިރޫޝްއަށް ދެއްވިއެވެ. އިއްޔެ ވަކިވެވަޑައިގަތުމާއި ހަމައަށް އެ މަގާމުގައި ހުންނެވިއިރު ފުލުހުންގެ އިދާރާ ހިންގެވުމުގައި މުހިންމު ދައުރެއް އޭނާ އަދާ ކުރެއްވިއެވެ.\nރައީސް ސޯލިހު ބައްދަލު ކުރެއްވުން\nފައިރޫޝް ރިޓަޔާ ކުރެއްވުން ފާހަގަ ކުރައްވާ ޝުކުރު އަދާ ކުރުމުގެ ގޮތުން ފުލުހުންގެ އެެތެރޭގައި ބައެއް ހަފްލާތައް ކުރިއަށް ގެންދިޔަ އެވެ. އޭގެ ތެރެއިން އެންމެ ފާހަގަކުރެވޭ ކަމަކީ ފުލުހުންގެ އިދާރާއަށް ވަޑައިގެެން ރައީސް ސޯލިހް، ފައިރޫޝްއާ ބައްދަލު ކުރެއްވުމެވެ. މި ބައްދަލް ކުރެއްވުމުގައި ފައިރޫޝްގެ ހިދުމަތް ރައީސް ތައުރީފު ކުރައްވާ ޝުކުރު އަދާ ކުރެއްވިއެވެ.\n"ރައީސް ވިދާޅުވި ފައިރޫޝް ރިޓަޔާ ކުރައްވަން އަދިި އަވަސް ކަމަށްވެސް. އޭނާ ހިދުމަތް ގައުމާއި ފުލުހަށް މުހިންމު ކަމަށްވެސް،" ބައްދަލްވުމުގެ މައުލޫމާތު އެނގިވަޑައިގަންނަވާ ބޭފުޅަކު އަވަސްއަށް ވިދާޅުވި އެވެ.\nމީގެ އިތުރުން ފައިރޫޝްގެ ހިދުމަތަށް ޝުކުރުއަދާކޮށް ކޮމިޝަނަރު އޮފް ޕޮލިސް މުހައްމަދު ހަމީދު ވެސް ވަނީ ޓްވީޓެއް ކުރައްވާފައެވެ. އެ ޓްވީޓްގައި ވެސް ފައިރޫޝްގެ ހިދުމަތަށް ތައުރީފު ކުރެއްވި އެވެ.\nމީގެ އިތުރުން ފުލުހުންގެ އިދާރާގެ ރަސްމީ ޓްވިޓާ އެކައުންޓުން ވެސް ފައިރޫޝްގެ ހިދުމަތް ފާހަގަކޮށް ޝުކުރު އަަދާކޮށްފައި ވެއެވެ.\nފައިރޫޝްއާމެދު އެމްޑީޕީގެ އޮތް ރުޅިވެރިކަން އިއްޔެ ވަރަށް ބޮޑަށް ހާމަވިއެވެ. އެމްޑީޕީގެ ލީޑާޝިޕްގެ ބައެއް ބޭފުޅުންނާއި އެމްޑީޕީގެ އެކްޓިވިސްޓުންގެ ފާޑުކިޔުން ވަރަށް ބޮޑަށް އޭނާއަށް އަމާޒުވިއެވެ. އަދި އެމްޑީޕީގެ ތައުރީފު އަބަދުވެސް އޮންނަ މިހާރުގެ ސީޕީ މުހައްމަދު ހަމީދު، ފައިރޫޝްގެ ހިދުމަތަށް ޝުކުރު އަދާކޮށް ޓްވީޓް ކުރެއްވުން ވެގެން ދިޔައީ އެމްޑީޕީ ރުޅި ފަޅައިގެންދިޔަ ކަމަށެވެ.\nހަމީދުގެ އެ ޓްވީޓަށް ރައީސް ނަޝީދު އޮޕަރޭޓް ކުރާ ކަމަށް ތުހުމަތު އޮންނަ ޓްވިޓާ އެކައުންޓުން ވެސް ރައްދު ދިނެވެ. އަދި "ބަޣާވާތަށް ޝުކުރު އަދާ ނުކުރަންތޯ" ވެސް ސުވާލު ކޮށްފައި ވެއެވެ. މީގެ އިތުރުން އެމްޑީޕީގެ ޗެއާޕާސަން ހަސަން ލަތީފް ވަނީ "ހަމީދު ލަދުގަންނަން ޖެހޭ" ކަމަށް ވިދާޅުވެ އެ ޓްވީޓަށް ރައްދު ދެއްވާފަ އެވެ.\nއަދި އެމްޑީޕީގެ ބައެއް މަޖިލީސް މެންބަރުންނާއި އާންމު މެންބަރުން ވަނީ ހަމީދުގެ ޓްވީޓަށް ރުޅިވެރިކަމާއެކު ރައްދު ދެއްވާފައެވެ.\n"އެހެންވީމަ7ފެބްރުއަރީގައި ކުރީ ބަޣާވާތެއް ނޫން ދޯ؟ ދިވެހިންނަށް ބަލައިގަންނަން އުނދަގޫވާ ޒާތުގެ ވާހަކައެއް ތިޔަ ވިދާޅުވީ. ވަރަށް ލަދުވެތި،" މަޖިލީހުގެ ދާންދޫ ދާއިރާގެ މެންބަރު ޔައުގޫބް އަބްދުﷲ ގެ ރައްދުގައި ވިދާޅުވެފައިވެއެވެ.\nއެމްޑީޕީގެ މެންބަރުން ވަނީ ކުރިން ހަމީދު، ފަައިރޫޝްއާ ގުޅޭގޮތުން ދައްކާފައިވާ ވާހަކަތައް ހަނދާން ނެތުނީތޯ ސުވާލުކުރައްވާ އެކަންކަން ހަނދާން އާ ކޮށްދީފަ އެވެ. އެގޮތުން ނަޝީދުގެ ވެރިކަން ބަދަލުވީ ހާދިސާއާ ގުޅިގެން އެކަން ބެލި މިނިވަން ކޮމިޝަން "ކޯނީ" ން ތައްޔާރުކުރި ރިޕޯޓް މަޖިލީހުގަައި ދިރާސާ ކުރިއިރު ހަމީދު ދެއްކެވި ވާހަކަތަކާއި ފައިރޫޝްއަށް ފާޑުވިދާޅުވެ އެ ދުވަސްވަރު ކުރެއްވި ޓްވީޓްތަކުގެ ސްކްރީންޝޮޓްތައް ވަނީ އާންމު ކޮށްފަ އެވެ.\nކޯނީ ރިޕޯޓް ދިރާސާކުރި ކޮމެޓީގައި ހަމީދު ވަނީ ފަައިރޫޝް މަގާމާއި ހަވާލުވީ ގަދަބާރުން ކަމަށް ދޭހަވާ މޭރުމުން ވާހަކަ ދައްކަވާފައެވެ. އަދި އޭރުގެ ކޮމިޝަނަރު ފަސީހު ކޮޓަރި ކޮޅުގައި އިންނަވަނިކޮށް ފައިރޫޝްއާ އިތުރު އޮފިސަރުންތަކެއް އައިސް ދެއްކެވި ވާހަކަތަކުގެ ތަފްސީލަށްވެސް ވަޑައިގަންނަވައެވެ.\nފައިރޫޝް ރިޓަޔާ ކުރެއްވުމާއެކު އެމްޑީޕީން ކުރީގެ ހަނދާންތައް އާކޮށް އޭނާއަށް ފާޑުކިޔުން އަމާޒުވީއިރު ފައިރޫޝް ވަޒީފާއިން ވަކިކުރި ސަރުކާރު ހިންގެވި ރައީސް ޔާމީންގެ ސަޕޯޓަރުން މިއަދު ތިބީ ފައިރޫޝްއާއެކުގައެވެ. އަދި ފައިރޫޝް އެނބުރި ފުލުހުންގެ ހިދުމަތަށް ވަޑައިގަންނަވާ މަންޒަރު ޕީޕީއެމްގެ ސަރުކާރެއްގައި ފެނިގެންދާނެ ކަަމަށް ބުނެ ބައެއް އެކްޓިވިސްޓުންނާއި އެޕާޓީގެ އިސް ބައެއް ބޭފުޅުން ޓްވީޓް ކުރައްވާފައިވެއެވެ. އަދި ފުލުހުންގެ ގާނޫނަށް ގެނައި ބަދަލާއި ގުޅުވައި ވަކިކުރާ ހުރިހާ އޮފިސަރުންނަށް އަލުން އެ މަގާމުތައް ލިބިވަޑައިގަންނަވާނެ ކަމަށްވެސް ބައެއް ބޭފުޅުން ވިދާޅުވެފައިވެއެވެ.\nސިޔާސީ ޖަޒުބާތުގައި އެކި ގޮތްގޮތަށް ފައިރޫޝްގެ ރިޓަޔާމަންޓްގެ ވާހަކަ ދެއްކެވިނަމަވެސް ފައިރޫޝް ފުލުހުންގެ ހިދުމަތާއި ވަކިވުމަކީ މީގެ ހަ މަސް ދުވަސް ކުރިން އޭނާ ނިންމެވި ނިންމެވުމެކެވެ. އޭނާގެ އާއިލާ މިވަގުތު އޮސްޓްރޭލިއާގައި ދިރިއުޅެމުންދާއިރު އެއީ އެ ގައުމުގެ ރައްޔިތުކަންވެސް އޮތް ބައެކެވެ. އެހެން ކަމުން ފައިރޫޝްގެ ދިރިއުޅުއްވުން ދާއިމީ ގޮތެއްގައި އޮސްޓްރޭލިއާއަށް ބަދަލު ކުރެއްވުމަކީ ވަރަށް ގާތް ކަމެކެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު + މުހައްމަދު ހަމީދު އަބްދުﷲ ފައިރޫޝް\nޕޮލިސް ބޯޑް ދާނީ ކޮން މިސްރާބަކަށް؟